Maamendhoo fenu adeegai, karanteh ves nei! | Mihaaru\nމާމެންދޫ ފެނު އަޑީގައި، ކަރަންޓެއް ވެސް ނެތް!\n31 މެއި 2019 - 00:37\nރާއްޖޭގެ ދެކުނަށް މިހާރު ކުރަމުންދާ ވިއްސާރާގައި ލ. މާމެންދޫގައި ފެންބޮޑުވެ 200 އަށް ވުރެ ގިނަ ގެޔަށް ފެން ވަދެ ރަށުން ކަރަންޓު ވެސް ކަނޑާލަން ޖެހިއްޖެ އެވެ.\nކައުންސިލްގެ ރައީސް އަބްދުލްމުހުސިން މުހައްމަދު "މިހާރު" އަށް ވިދާޅުވީ ގާތްގަނޑަކަށް ހާހެއްހާ މީހުން ދިރިއުޅޭ މާމެންދޫގައި އެއްކޮށް ފެންބޮޑުވެފައިވާ ކަމަށެވެ. އޭނާ ވިދާޅުވީ 200 އެއްހާ ގެއަށް ފެން ވަދެފައިވާއިރު އޭގެތެރެއިން 50 ގެއަކަށް ބޮޑެތި ގެއްލުންތަކެއް ލިބިފައިވާ ކަމަށެވެ.\n"ފަރުނީޗަރުތައް ހަލާކުވެ އެގޭގޭގައި ދިރިނޫޅެވޭވަރު ވަނީ ވެފައި،" މުހުސިން ވިދާޅުވި އެވެ.\nއޭނާ ވިދާޅުވީ ރަށުގެ އާންމު ހާލަތު ގޯސް ކަމަށާއި މިހާރު ކަރަންޓު ވެސް ނެތް ކަމަށެވެ. އެހެންވެ ރައްޔިތުން ތިބީ ވަރަށް ހާލުގައި ކަމަށް ވިދާޅުވި އެވެ.\nL.Maamendhoo gai fen boduvegen rashuge’ gina geygeah fen vadhefaivaa kamah mauloomath libifaivey adhi karantu ves kendifai vaakamah. Namaves Fuluhunnaai Council aai rayyithunnaai, ehen muassasaa thakaai adhi sifain ves gulhigen rashun fen hindhumuge masakkaiy adhives kuriah dhany pic.twitter.com/T0w4FL8SlH\n— Maldives Police (@PoliceMv) May 30, 2019\nލ. މާމެންދޫގައި ފެންބޮޑުވުމާ ގުޅިގެން ފުލުހުން މިރޭ ކުރި ޓުވީޓު\nބޮޑެތި ގެއްލުންތައް ލިބުނު ގެތަކުގައި ދިރިއުޅޭ މީހުން އެހެން ގެތަކަށް ބަދަލުކުރުމުގެ މަސައްކަތް އަންނަނީ ކުރަމުންނެވެ.\nމުހްސިން ވިދާޅުވީ ކަރަންޓް ކަނޑާލަން ޖެހުނީ ފެންބޮޑުވެ އިންޖީނު ގެޔަށް ފެން ވަނުމުން މިރޭ 8:30 ހާއިރު ކަމަށެވެ. އޭނާ ވިދާޅުވީ އަލުން ކަރަންޓް ދެވޭނެ އިރެއް ބުނަން ނޭނގޭ ކަމަށެވެ.\nއެ ރަށުގެ އެކި ސަރަހައްދުތަކުގައި ޕަންޕު ޖަހައިގެން ފެން ހިންދުމުގެ މަސައްކަތް މިހާރު ކުރަމުން އަންނަ ކަމަށް މުހުސިން ވިދާޅުވި އެވެ.\nމިއަދު އިރުއޮއްސުނު ވަގުތުން ފެށިގެން 8:30 ވީ އިރު ވެސް މާމެންދު އަށް ދިޔައީ ބޯކޮށް ވާރޭ ވެހެމުންނެވެ. އޭރު ވަނީ މުޅި ރަށުގައި ފެން ބޮޑުވެފަ އެވެ.\nލ. އަތޮޅުގެ އިތުރުން ގއ. އަތޮޅާއި ގދ. އަތޮޅުގެ ގިނަ ރަށްތަކެއްގައި ވެސް ފެންބޮޑުވެ އެތައް ގެޔަކަށް ވަނީ ފެންވަދެފަ އެވެ.\n30 ކޮމެންޓް, 64 ރިއެކްޝަންސް\nޢެންމެ އިންސާނަކު ކުރާ ފާފައަކުން އެންމެންނަށް އަޒާބު އާދޭ. ތައުބާވުން ހައްލަކީ\nރައްޔިތުން ޙާލުގައި ޖެހިގެން އުޅޭއިރު ރައިސާ ނައިބު ރައީސުގެ ޓުވީޓު ( ތަވީދެއް ) ނުފެނޭ ވަޒީރުންވެސް ހަމަ އެފަދަ ރައްޔިތުން ހާލުގަ ޖެހުމަށްވުރެ ބޮޑު ކަމެއް ގައުމުގަ ހިނގާނެބާ؟ އެކަމަކު މިފަދަ ކަންތަކަށް ބަދަލެއް ނާދޭ ނިމި ދިޔަ އަނިޔާ ވެރިކަމުގައިވެސް ހަމަ އެގޮތް\nތިއީ ޑްރަގު ހާއްޔެއް.. ބަލަބަލަ ހުއްޓާ ފެތުރިގެން ދިޔަ ރަށެއް..ޕޮލިސްޓޭޝަނެއް ވެސް ހުންނާނެ އެވެ.އެކަމަކު ޕޮލިހުން އުޅޭނީ ބަޔަކު ވެލަޔެއް ހިފާތޯ ބަލަން. އެއީ ވަރަށް ބޮޑު ކުށެކޯ؟ އެކަމަކު ޕޮލިހުން އެއްމެ ގިނައިން ވެލާ މަސް ކަނީ ވެސް..\nކޮބާތަ މާ އެހިވާ ހިތުން ލޮލަށް ނިދި ނައިސްގެން އުޅޭ ހެލޮކޮޕްޓަރު ދުއްވާ މީހުން. އޭގަ އެލުވައިގެން ގެންގޮސްބަލަ ހާލުގަ ޖެހިފަ ތިބީ މީހުން އުއްތަރ ޕްރަދޭޝަށާ ދެންވެސް ޖެހުން ޕްރަދޭޝްއަކަށް.\nކޮބާ ދޮންރިހަ ޕާޓީ އެކްޓިވިސްޓުން ނެތްތަ ކަލޭމެންގެ ވެރިކަމުގެ ހިނގާ މިކަހަލަ ކަންތައްތަކާ ބެހޭގޮތުން ޖަހާލާނެ ސްޓެޓިސްޓިކްސްއެއް.\nޖަޒީރާވަންތަ ދިރިއުޅުމަކީ ތިޔައޭ ކޮޔާމެންނޭ.. ކޮބާތަ ފުޅިބައްތި ބިގަރު ފާނުޒު. ރޯކުރޭ ރޯކުރޭ. ޗިޗަންޑާ19 ސަޅިވާނެ.\nތިޔަ ހުރިހައި ގެއްލުމެއްވެ އަދި އިންޖީނުގޭން ކަރަންޓު ކަނޑާލަން ޖެހުނީ ރަށުތެރޭ ކިހައި އުސްމިނަކަށް ފެން ބޮޑުވެގެން؟ މައުލޫމާތަށްޓަކައި އަހާލީ.\nސާވޭ ކޮށް ރިޕޯޓެއް ހަދާ ކުރިއަށް އޮތް އަހަރަށް ކަންކަން ރަނގަޅު ކުރަން ވީއެވެ.\nދެންބުނޭ ޔާމީން ވެރިކަމުން ފައިބާގެން ދިޔައީ ހުރިހާ ރައްތަކެއްގައި ފެންބޮޑުވާގޮތް ހަދާފައޭ. މިހާރު ސެލްފީ ކޮމިޝަން އެންޑް ކޮމެޓީ ސަރުކާރުން މިކަން ބަލަމުން ދަމޭވެސް ބުނެ ހޫނު ނޫސް ބަޔާނެއް ނެރެލާ. އޭރުން ތިކަން އޮންނާނީ ހައްލުވެފަ.\nމިކަމާ ޔާމީނާ ގުޅުވޭނެ ގޮތެއް ހޯދައިގެން ގުޅުވާލެވިއްޖެއްޔާ މޮޅު ސަރުކާރަކަށްވާނީ..\nމާމެންދޫއަށް ބޯކޮށް ވާރެވެހުމަކީ ސަރުކާރުގެ މައްސަލައެއްތަ؟\nކުރީގަ ރަށްރަށުގަ ފެންބޮޑުވެގެން ދިމާވާ ހުރިހާ މައްސަލައަކީ އެއިރެއްގަ އޮންނަ ސަރުކާރެއްގެ ނާގާބިލްކަމުންވާ ކަންކަންވީމަ ދެން ހިސާބު ހަދާލާ...


ހަޑިހުތުރު ވާހަކަތަކެއް ނުދެއްކިޔަސް ބުނަންބޭނުންވާހަކަ ދޭހަކޮށްދެވިދާނެ! – Ilm\nހަޑިހުތުރު ވާހަކަތަކެއް ނުދެއްކިޔަސް ބުނަންބޭނުންވާހަކަ ދޭހަކޮށްދެވިދާނެ!\nއިސްލާމްދީނަކީ ޢިއްފަތްތެރިކަމާއި ކަރާމާތަށް ބާރުއަޅާ ދީނެވެ. ދިރިއުޅުމުގެ ހުރިހާ މުޢާމަލާތެއް ކުރަންވީ ރިވެތި ގޮތްތަކާއި އުޞޫލުތައް، މިމަތިވެރި ދީނުގައި ހިމެނިފައިވުމީ މިދީނުގެ ފުރިހަމަކަމުގެ ތެރޭގައި ހިމެނޭ ކަންކަމެވެ.\nފަހެ، މީސްތަކުންނާ މުޢާމަލާތްކުރާއިރު ބަސްމަގު ބޭނުންކުރަންވީ ގޮތާއި ވާހަކަދެއްކުމުގައި ހިފަހައްޓަންވީ މިންގަނޑުތައް މިދީނުގައިވަނީ ބަޔާންކުރެވިގެންނެއެވެ.\nއެގޮތުން މީސްތަކުންގެ ދިރިއުޅުމާ ގުޅުން ހުރިގިނަ ޙުކުމްތަކެއް ކީރިތި ޤުރުއާނުގައި ބަޔާންކުރައްވާފައިވާއިރު، ބައެއް ޙުކުމްތަކުގައި ޞަރީޙަ ޢިބާރާތްތަކުގެ ބަދަލުގައި “ކިނާޔާ” ނުވަތަ ޞަރީޙަ ނޫން ޢިބާރާތްތައް ގެންނަވާފައިވާކަން ފާހަގަކުރެވެއެވެ. މިފަދަ ބައެއް ކަންކަމަކީ މީސްތަކުންގެ މެދުގައި ޞަރީޙަ ބަހުން ބުނުން ލަދުވެތި ކަންކަމަށް ބެލެވޭނެފަދަ ކަންކަމެވެ.\nމިޘާލެއްގެ ގޮތުން އެއްދާންކުރުމުގެ ވާހަކަ ކީރިތި ޤުރުއާނުގައި ބަޔާންކުރެވިފައިވާއިރު ބަޤަރާ ސޫރަތުގައި އެއްއާޔަތުގައި ވަޙީކުރައްވާފައިވެއެވެ. ﴿نِسَاؤُكُمْ حَرْثٌ لَّكُمْ فَأْتُوا حَرْثَكُمْ أَنَّىٰ شِئْتُمْ ﴾ [سورو البقرة ٢٢٣] މާނައީ: “ތިޔަބައިމީހުންގެ އަނބިންނީ، ތިޔަބައިމީހުންނަށްވާ ދަނޑުބިމެކެވެ. ފަހެ، ތިޔަބައިމީހުން ބޭނުންފަދައަކުން ތިޔަބައިމީހުންގެ ދަނޑުބިމަށް އަންނާށެވެ. ) އެބަހީ: ނަސްލުއުފެދުމުގެ މަގު ޚިޔާރުކުރާށެވެ.)”\nއެގޮތުން ނަބިއްޔާ صلى الله عليه وسلم ގެ ޞިފަފުޅުތަކުގެ ތެރެއިން ހިމެނޭ ޞިފައެއް ބަޔާންކުރައްވަމުން ޢަބްދުﷲ ބުން ޢަމްރު رضي الله عنهما ވިދާޅުވިއެވެ.((لَمْ يَكُنْ النَّبِيُّ صَلَّى اللَّهُ عَلَيْهِ وَسَلَّمَ فَاحِشًا وَلَا مُتَفَحِّشًا)) [رواه البخاري] މާނައީ: ” ނަބިއްޔާ صلى الله عليه وسلم އަކީ ފާޙިޝް ބޭކަލެއް ނޫނެވެ. އަދި އެފަދަ ކަންކަމީ އެކަލޭގެފާނު އެއްގޮތަކަށްވެސް ކުރެއްވިކަންކަމެއް ނޫނެވެ.”\nމިޙަދީޘް ޝަރަޙަކުރައްވަމުން އިބްނު ޙަޖަރު رحمه الله ބަޔާންކުރައްވާފައިވަނީ އެކަލޭގެފާނީ ހުތުރު ބަސްތަކާއި ޢަމަލުތަކާއި ޞިފަތަކުން ދުރުހެލިވެވަޑައިގެންވާ ބޭކަލެއްކަމެވެ. \nއަދިވެސް ޢާއިޝާ رضي الله عنها ގެ އަރިހުން ރިވާވެގެންވެއެވެ.((أنَّ امرأة سألت النَّبيَّ صلى الله عليه وسلم عن غسلها مِن المحيض، فأمرها كيف تغتسل، ثمَّ قال: خذي فرصة مِن مسك فتطهَّري بها. قالت: كيف أتطهر بها؟ قالت: فستر وجهه بطرف ثوبه، وقال: سبحان الله! تطهَّري بها. قالت عائشة: فاجتذبت المرأة فقلت: تتبَّعي بها أثر الدم)) [رواه البخاري]\nޙައިޟުން ޠާހިރުވާނެ ގޮތާމެދު ނަބިއްޔާ صلى الله عليه وسلم އަށް އަންހެންކަނބަލަކު ސުވާލުދެންނެވިއެވެ. ފަހެ، ހިނައިގަތުމަށް އެކަލޭގެފާނު އެކަނބުލޭގެއަށް އަމުރުކުރެއްވިއެވެ. ދެން އެއަށްފަހު ޙަދީޘްކުރެއްވިއެވެ.\n“ކަފަގަނޑެއްފަދަ އެއްޗެއްގައި ގޮމަކަސްތޫރި(ފަދަ) މީރުވަސްދުވާ އެއްޗެއްލައިގެން ސާފުކުރާނީއެވެ.” އެކަނބުލޭގެ ސުވާލުދެންނެވިއެވެ. “ތިމަން އޭގެން ޠާހިރުވާނީ ކިހިނަކުން ހެއްޔެވެ؟” ފަހެ އެކަމާ ލަދުވެތިވެވަޑައިގެން އެކަލޭގެފާނުގެ މޫނުނިވާކުރެއްވިއެވެ. އަދި ޙަދީޘްކުރެއްވިއެވެ. “سبحان الله! ކަނބުލޭގެ އޭގެން ޠާހިރުވާށެވެ.” ޢާއިޝާ رضي الله عنها ވިދާޅުވިއެވެ. “ދެން ތިމަން، އެއަންހެންކަނބުލޭގެ އެއްފަރާތަށް ގެންދިޔައީމެވެ. އަދި ލޭގެ އަސަރުހުރިތަންތަން ކަފަގަނޑުން ސާފުކުރާނީކަމަށް ކިޔައިދިނީމެވެ.”\nމިޙަދީޘުގައި ކަންހިނގާފައިވާގޮތް ވިސްނަވާށެވެ.\n– އެކަލޭގެފާނުގެ އެކަމުގެ ތަފްޞީލުތަކެއް އެފަދަ މަޖްލިސެއްގައި ޙަދީޘް ނުކުރައްވައެވެ. އެހެންކަމުން އޭގެން ދޭހަވެގެންދަނީ ޝަރުޢީ ޙުކުމްތައް ބަޔާންކުރުމުގައިވެސް މިފަދަ ކަންކަމުގެ ތަފްޞީލަށް ނުގޮސް ޢާންމުކޮށް ގިނަ މީހުންނަށް ވިސްނޭނެކަމެވެ. އަދި މީސްތަކުންނަށް ވިސްނޭނަމަ ރަނގަޅުގޮތަކީވެސް އެފަދަ ކަންކަމުގެ ތަފްޞީލަށް ނުދިޔުންކަމުގައެވެ.\n– މިޙާދިޘާއާ ބެހޭގޮތުން ބައެއް ޢިލްމުވެރިން ވިދާޅުވަނީ އެކަނބުލޭގެއަށް ފުރަތަމަ ނުވިސްނުނީކަމަށެވެ. ނުވަތަ މުޅިން ޔަޤީންނުވެ، ޝައްކުވީކަމުގައެވެ. \n– މީހަކަށް އެފަދަކަމެއް ނުވިސްނުމުން އެމީހަކަށް ވަކިން އެކަމުގެ ތަފްޞީލު އެވަނީ ކިޔައިދެވިފައެވެ. އަދި އަންހެންކަނބަލަކަށް އެކަމުގެ ތަފްޞީލު އެކިޔައިދެއްވީވެސް ހަމަ އަންހެން ކަނބަލެކެވެ.\nދަންނައެވެ. ޞަރީޙަ ނޫންގޮތަކަށް ބުނެގެން މީހަކަށް އެކަން ނުވިސްނޭނަމަ އެފަދަ ޙާލަތެއްގައި ރިވެތި ގޮތެއްގައި ވިސްނޭނެފަދަ ގޮތަކަށް ކިޔައިދެވިދާނެއެވެ. މިޘާލަކަށް ޑޮކްޓަރެއްގެ ގާތުގައި މީހަކަށް ޖެހިފައިވާ ބައްޔެއް ކިޔައިދޭއިރު ނުވަތަ މައްސަލަތަކުގައި ކޯޓުގައި އެކަން ޘާބިތުކުރުމަށްޓަކައިވެސް ތަފްޞީލުކޮށް އެކަންކަން ބަޔާންކުރުމުގެ ޙާޖަތެއް އޮވެއްޖެނަމަ އެފަދައިން ޢަމަލުކުރެވިދާނެއެވެ.\nވުމާއެކު މީސްތަކުންގެ މެދުގައި ޞަރީޙަބަހުން ބައެއް ވާހަކަތައް ދެއްކުމަކީ ޢައިބުކަމެކެވެ. އެއީ މީސްތަކުންގެ ޢައުރައާއި ގުޅުންހުރި ވާހަކަތަކާއި ތިބާގެ މައިންބަފައިން ނުވަތަ ދަރީންނާ އެއްމަޖިލީހެއްގައި ތިބޭއިރުވެސް ތިބާއަށް އިވުމަށް ނޭދޭނޭފަދަ އެކިއެކި އެފަދަ ވާހަކަތަކެވެ. އެފަދަ ވާހަކަ ދައްކާއިރު ނުވަތަ ބަޔާންކުރާއިރު އެފަދަ ވާހަކަތަކުގެ ތަފްޞީލަށް ނުގޮސް ހުތުރުނުވާނޭހެން ބަޔާންކޮށްދެވިދާނެއެވެ. ‘ބުއްދިވެރިންނަށް އިޝާރާތެއް ފުދޭނެއެވެ.’ އަދި ފާޙިޝް ވާހަކަތަކާއި ޢައުރަ ގުނަވަންތަކުގެ ވާހަކަތަކުގެ ތަފްޞީލުތައް ޙާޖަތެއް ނެތި ބަޔާންކުރުމީ އިސްލާމީ އުޞޫލުތަކާ ޚިލާފުކަންކަމެވެ. އަދި އެއީ މީސްތަކުންގެ ލަދުޙަޔާތް ނެތި ފާޙިޝްކަންކަމަށް ހުޅުވިގެންދާ ދޮރުތަކެކެވެ. އަދި މުޖުތަމަޢުމުގެ މިހާރު ވީދިފައި އޮތް ފޭރަން އިތުރަށް ހަލާކުވެގެންދާނޭ ކަމެކެވެ.\nލަދުވެތިކަމުގައިވަނީ މުޅިންވެސް ހެޔޮކަމެވެ. އަދި އެއީ އީމާންތެރިކަމުގެ ތެރެއިންވާކަމެކެވެ. އަދި މީހެއްގެ ކިބައިގައި ލަދުވެތިކަމެއްނުވާނަމަ އެމީހަކު އުޅޭނީ އެމީހަކު ހިތުހުރި ގޮތަކަށެވެ.


Mulimakaa dhimaa ah kaafarekey nubuneveyne bilah dhaaidhu nukuran: JP - Hali News\n16 June 2021, 22:38\nމުސްލިމަކާ ދިމާއަށް ކާފަރެކޭ ނުބުނެވޭނެ ކަމަށް ބުނެ ރައްޔިތުންގެ މަޖިލީހަށް މިހާރު ހުށަހަޅާފައިވާ ބިލަށް ޖުމްހޫރީޕާޓީން ތާއިދު ނުކުރާ ކަމަށް އެޕާޓީން ބުނެފިއެވެ.\nޖުމްހޫރީޕާޓީގެ ސެކްރެޓަރީޖެނެރަލް އަލީ އާރިފް މިއަދު ވިދާޅުވީ އެ ބިލާ ބެހޭ ގޮތުން އެޕާޓީއާ އެއްވެސް ވަރަކަށް މަޝްވަރާ ވެސް ކޮށްފައި ނުވާކަމަށެވެ. މި ބިލް ރައްޔިތުންގެ މަޖިލީހަށް ހުށަހެޅީ ތުޅާދޫ ދާއިރާގެ މެމްބަރު ހިސާން ހުސައިނެވެ.\nމި ބިލާ ބެހޭ ގޮތުން ބިލެތްދޫ ދާއިރާގެ މެމްބަރު ދޮންބިލެތް އަހުމަދު ހަލީމް ވިދާޅުވީ އެ ބިލް މަޖިލީހަށް ހުށަހަޅާފައިވަނީ ކޯލިޝަން ޕާޓުނަރުންނާއެކު މަޝްވަރާ ކުރުމަށް ފަހުގައެވެ. އެހެންނަމަވެސް އަދާލަތު ޕާޓީއިން ވެސް ބުނެފައިވަނީ އެޕާޓީއާ ވެސް މަޝްވަރާ ނުކުރާ ކަމަށެވެ.\nދޮންބިލެތް އަހުމަދު ހަލީމް ވިދާޅުވެފައިވަނީ ކޯލިޝަން ސަރުކާރުގައި ތިބެގެން ސަރުކާރުން ހުށަހަޅާ އެފަދަ ބިލްތަކަށް ކޯލިޝަން ޕާޓުނަރުން ތާއީދު ކުރަންޖެހޭނެ ކަމަށެވެ. އެހެން ނޫނީ ޖެހޭނީ ކޯލިޝަނުން ވަކިވާން ކަމަށް އޭނާ ވިދާޅުވެފައި ވެއެވެ. އެކަމާ ބެހޭގޮތުން އަލީ އާރިފް ވިދާޅުވީ ބިލަށް ތާއިދު ނުކުރުމާއި ކޯލިޝަނުން ވަކިވުމާ އެއީ މުޅިން ދެކަމެއް ކަމަށެވެ. "އެ ބިލާ ބެހޭގޮތުން ޖުމްހޫރީ ޕާޓީއާ އެއްވެސް ވަރަކަށް މަޝްވަރާއެއް ނުކުރޭ. އެއީ ޖޭޕީން ތާއިދުކުރާ ވެސް ބިލެއްނޫން. ޖޭޕީގެ އިތުރުން ޕާޓީގެ ލީޑަރު އަމިލަ ހައިސިއްޔަތުން ވެސް އޮންނާނެ ވިދާޅުވެފައި އެ ބިލަށް ތާއިދު ނުކުރައްވާ ކަމަށް،" އަލީ އާރިފް ވިދާޅުވިއެވެ.\nއޭނާ ވިދާޅުވީ ކޯލިޝަން ސަރުކާރަކަށް ވިޔަސް އެހެން ޕާޓީތަކުން ހަދާ ގޯސްތަކަށް ދެން ތިބޭ ޕާޓީތަކުން ޒިންމާވާކަށް ނުޖެހޭނެ ކަމަށެވެ.


Golhi Jehi Gamees, Dhivehi Anhenunah Maa Kamudhey - Vaguthu\nދިވެހި އަންހެން ކުދިން ގޮޅި ޖެހި ހެދުމުގައި. ފޮޓޯ: ފޭސްބުކް ޕޭޖް އަޒަލް\nފެޝަނަކީ ދެދުވަހު އެއް ގޮތަކަށް އޮންނަ އެއްޗެއް ނޫނެވެ. މިގޮތުން ގޮޅި ޖެހި ގަމީހަކީ ދިވެހިންގެ ތެރޭގައި އެއް އިރެއްގައި ވަރަށް މަޤްބޫލުކަމެއް ހޯދި އެއްޗެކެވެ. 2014 ވަނަ އަހަރުގެ ތެރޭގައި ދިވެހިންގެ ތެރެއަށް އަލުން އުފަންވި ގޮޅި ޖެހި ގަމީހަކީ އަދިވެސް ގިނަ ފިރިހެނުންނަށް ވަރަށް ކަމުދާ އެއްޗެކެވެ. ނަމަވެސް މިފަހަރު މިއޮތީ އެހެން ވާހަކައެކެވެ. ގޮޅި ޖެހި ގަމީސް ދިވެހި އަންހުންނަށް ކަމުގޮސް އެލަމުންދާ ވާހަކައެވެ.\nގޮޅި ޖެހި ގަމީސް އައީ ކޮން ހިސާބަކުން؟\nފުރަތަމަ ފަހަރަށް ގަމީހެއްގައި ގޮޅި ޖަހާފައި ހުރި ޕްރިންޓްއެއްކޮށްފައިވަނީ އެމެރިކާ ސިފައިންނެވެ. އެއަށްފަހު ގޮޅި ޖެހި ޕްރިންޓްގެ ގަމީސް ރީއްޗަކަށް ލާ ގަމީހެއްގެ ގޮތުގައި ލާން ފެށީ ނަވާރަ ސަތޭކައިގެ ފަހު ކޮޅުގައެވެ. އެއަށްފަހު ދުވަސް ތަކެއް ވަންދެން މި ޑިޒައިން މާކެޓުން ފެނިފައެއް ނުވެއެވެ. ދެން މި ބްރޭންޑް ފެންނަން ފެށީ 2014 ވަނަ އަހަރުގެ ފެށުނު ކޮޅުގައެވެ. އެއާއެކު ދިވެހީންގެ މެދުގައިވެސް ގޮޅި ޖެހި ހެދުން މަޤްބޫލުކަމެއް ހޯދިއެވެ. ނަމަވެސް ދިވެހި އަންހެން ވެރިންގެ މެދުގައި ގޯޅި ޖެހި ގަމީސް މަޝްހޫރު ވެގެން ދިޔައީ 2018 ވަނަ އަހަރާއި ހަމައިންނެވެ.\nކީއްވެ ގޮޅި ޖެހި ގަމީސް؟\nމިސުވާލުގެ ޖަވާބު ހޯދާ ލުމަށް އާއްމުކޮށް ގޮޅި ޖެހި ގަމީސް ލާ 18 އަހަރުގެ އަންހެނަކާ ސުވާލުކޮށްލީމެވެ. "ކަޕުލް ގޯލްސް" އަސްލު އެންެމެ ބޮޑަށް ޖައްސަން ބޭނުންވަނީ، ޖަވާބުގައި އެމީހާ ބުންޏެވެ. މިއީވެސް އަންހެނުން ގޮޅި ޖެހި ގަމީސްލާ ސަބަބަކަށް ވެދާނެއެވެ. އެމީހުންގެ ލޯބި ވެރިން ލާ ކަހަލަ ގަމީހެއް ލުމަކީ އެމީހުން މާގަޔާ ވާ ކަމެއް ކަމުގައިވެއެވެ. އިތުރު މީހަކާވެސް ސުވާލުކޮށްލީމެވެ. އޭނާގެ ޖަވާބު ވަރަށް ކުރެއެވެ. "އެއީ މަށަށް ސަޅިވީމަ،" މިހެން ބުނެ ޖަވާބު ކުރުކޮށްލިއެވެ.\nކޮންމެޔަކަސް ކޮންމެވެސް ސަބަބަކާހުރެ ދިވެހި އަންހެން ވެރިންވެސް ގޮޅި ޖެހި ގަމީސް ލާން ފަށައިފިއެވެ. މިކަން ވެފައިވަނީ ފިރިހެން ވެރިނަށްވެސް މާ ކަމުދާ ކަމަށެވެ.\nޖެނުއަރީ 18, 2019 17:02\nގޮޅިޖެހި ގަމީސް ހަމަ ރީތީ އެ ލީމަ ގަޔަށް ރީތި ވީމަ..\nއެއީ ސިމްޕަލް އެއްޗަކަށް ވެފަ ގަޔަށް ދޫކޮށް އެ ލާން ވަރަށް ފުރިހަމަ ވެފައި..\nދަރިން އާއި އެކު ފޮޓޯ ނަގަން ވަރަށް ރީތި..\nޖެނުއަރީ 18, 2019 17:28\nގޮޅި ޖެހިި ގަމީސް މީގެ ދިހަ ބާރަ އަހަރު ކުރިން ފެށިގެންވެސް އަހަރެން ލަން. މިއަށްވުރެ ކުރިން ފެށިގެންވެސް ދިވެހިިން ގޮޅި ޖެހި ގަމީސް ލާ އުޅޭ. ތިބުނާހާ ފަހަކުން ލާން ފެށި އެއްޗެއް ނޫން ގޮޅި ޖެހި ގަމީހަކީ.\nޖެނުއަރީ 18, 2019 17:56\nފިރިހެނުން ކުރާ ކޮންމެ ކަމެއް ކުރަން ބޭނުންވާތީވެ...\nހަމަ ހަމަ ކަން، ޖެންޑާ އިކުއަލިޓީ..


Iran Ga Cryptocurrency Mine Kurun Manaa Kohffi - Vaguthu\nފެންނަން އޮތީ އަނެއްކާވެސް "އަދަބެއް ނެތް، އިހުމާލް" - 13 ގަޑިއިރު ކުރިން\nއިރާނުގައި ކްރިޕްޓޮކަރަންސީ މައިންކުރުން މަނާކޮށްފި\n1 ހަފްތާ ކުރިން ( މެއި 29, 2021 )\nއިރާނުގެ ރައީސް ހަސަން ރޫހާނީ\nއިރާނުގެ އެންމެ ބޮޑަތި ސިޓީތަކުން ކަރަންޓު ކެނޑުމުގެ މައްސަލަ ބޮޑުވެފައިވުމުން، އެގައުމުގައި ކްރިޕްޓޮކަރަންސީ މައިންކުރުން ވަގުތީ ގޮތުން މަނާ ކޮށްފިއެވެ. އިރާނުގެ ރައީސް ހަސަން ރޫހާނީ ވިދާޅުވީ ކްރިޕްޓޮކަރަންސީ މައިންކުރުން މަނާކޮށްފައިވާ ނިންމުން އެގޮތުގައި އޮންނާނީ ސެޕްޓެމްބަރު މަހު 22 ވަނަ ދުވަހުގެ ނިޔަލަށް ކަމަށެެވެ.\nފާއިތުވި އަހަރުތަކުގެ ހޫނު މޫސުމުގައި އެގައުމުން ކަރަންޓު ކެނޑުމަކީ އާންމު ކަމެކެވެ. އެ އަހަރުތަކުގައި ކަރަންޓުގެ މައްސަލަ ދިމާވަމުން ދިޔައީ ހަނަފަސްކަމުގެ ސަބަބުން އެގައުމުގައި ހަކަތަ އުފެއްދުމުގައި ކުރިމަތިވެފައިވާ ދަތިތަކުގެ ނަތީޖާ އިން ކަމަށްވީ ނަމަވެސް އިރާނުގެ އެ މައްސަލަ އިތުރަށް ބޮޑުކުރާ ކޮންމެ ކަމަކަށް ހުރަސްއެޅުމަށް އިރާނުގެ ސަރުކާރުން މަސައްކަތްކުރަން ނިންމިއެވެ. ކްރިޕްޓޮކަރަންސީ މައިންކުރުމަކީ އެކަން ކުރުމަށް ވަރަށް ބޮޑަށް ހަކަތަ ބޭނުންވާ ކަމެކެވެ.\nބީބީސީއިން ރިޕޯޓު ކޮށްފައިވާ ގޮތުން، އިރާނުގައި މި މަސައްކަތް ކުރާ ފަރާތްތަކަށް ހާއްސަ ޕްރޮގްރާމެއް ހިންގައެެވެ. އެ ޕްރޮގްރާމުގައި ބައިވެރިވާ ފަރާތެއްނަމަ ސަރުކާރުގައި ރެޖިސްޓްރީވާން ޖެހެއެވެ. އެ ފަރާތްތަކުގެ ކަރަންޓު ބިލް އެހެން މީހުންނަށް ވުރެ ގިނައިން ފައިސާ ދައްކަން ޖެހި، މައިންކުރާ ކޮއިންތައް ސެންޓްރަލް ބޭންކަށް ވިއްކަން ޖެހެއެވެ. ރައީސް ރޫހާނީ ވިދާޅުވީ އެގައުމުގެ ގާނޫނާއި އެއްގޮތަށް މައިންކުރުމުގެ އޮޕަރޭޝަން ތަކަށް 300 މެގަވޯޓުގެ ކަރަންޓު ބޭނުންކުރާ ކަމަށެވެ. އެ ގައުމުގެ ހަކަތައާ ބެހޭ ފަރާތްތަކުން ލަފާކޮށްފައިވާ އަދަދަކީ ދުވާލެއްގެ މައްޗަށް 209 މެގަ ވޯޓެވެ. އިރާނުގައި ކްރުޕްޓޮކަރަންސީ ގަވާާއިދާ ހިލާފަށް މައިންކުރާ މީހުން 2،000 މެގަވޯޓުގެ ކަރަންޓު ބޭނުންކުރާ ކަމަށް އަލްޖަޒީރާއިން ރިޕޯޓު ކޮށްފައިވެއެވެ. އެގައުމުގައި މި މަސައްކަތް ކުރާ މީހުންގެ ތެރެއިން 85 އިންސައްތަ އަކީ ގާނޫނާ ޚިލާފަށް މައިންކުރާ މީހުންނެވެ.\nރައީސް ރޫހާނީ ވިދާޅުވީ ފެންނަ ފެނުމަށް އެގައުމުގައި ކޮންމެ މީހަކުވެސް ކޮންމެވެސް ވަރަކަށް މައިންކޮށްގެން ބިޓްކޮއިން ގެންގުޅޭ ކަމަށެވެ. އަދި މައިންކުރުން މަނާ ކުރެވުނީ އެގަައުމުގައި ހުއްދަ ނެތި މައިންކުރާ މީހުންގެ ސަބަބުން ކަމަށް ވިދާޅުވިއެވެ.\nއިރާނުގައި މައިންކުރުން މަނާ ކުރުމުގެ ސަބަބުން ދުނިޔޭގައި ބިޓްކޮއިން މައިންކުރާ މިންވަރުގެ 3.4 އިންސައްތައާއި 4.5 އިންސައްތައާއި ދެމެދުގެ މިންވަރަކަށް އަސަރުކޮށްފާނެ ކަމަށް ކްރިޕްޓޮ އޮބްޒާވަރުން ލަފާކުރެއެވެ.


Raajje ah 1 million touristun athuvejje | Mihaaru\nޓޫރިޒަމް މިނިސްޓަރު އަލީ ވަހީދު ނޫސްވެރިންގެ ބައްދަލުވުމުގައި ވާހަކަދައްކަވަނީ--ފޮޓޯ:ނިޝާން އަލީ/މިހާރު\n21 އޯގަސްޓް 2019 - 11:47 31 comments\nއެ މިނިސްޓްރީން ބޭއްވި ނޫސްވެރިންގެ ބައްދަލުވުމުގައި އަލީ ވަހީދު ވިދާޅުވީ، މި ސަރުކާރަށް އެއް އަހަރު ފުރޭއިރު މި ސަރުކާރުގެ ޓާގެޓް ކަމަށްވާ 1.5 މިލިއަން ޓޫރިސްޓުން ރާއްޖެ އަށް އަންނާނެ ކަމުގެ އުންމީދު ބޮޑުވެފައިވާ ކަމަށެވެ.\n"އަޅުގަނޑުމެންގެ ތަފާސްހިސާބުތަކުން މި މަސައްކަތް ކުރަނީ، ކުރިއަށް މިއޮތް ހަތަރު މަހު ވެސް އިތުރު އެފާޓް ލުމަށް ފަހު މި ސަރުކާރަށް އެއް އަހަރުވާ އިރު [ނޮވެމްބަރު 17 އަށް] 1.5 މިލިއަން ޓޫރިސްޓުން ގެނެވޭތޯ،" އޭނާ ވިދާޅުވި އެވެ.\nމިދިޔަ ޖުލައި މަހު ރާއްޖެ އަށް 132،144 ޓޫރިސްޓުން އައި އިރު މިއީ މިދިޔަ އަހަރުގެ ޖުލައި މަހަށް ވުރެ އަށް ޕަސެންޓްގެ ކުރި އެރުމެކެވެ. އަދި މި އަހަރުގެ ޖުލައި މަހުގެ ނިޔަލަށް 994،733 ޓޫރިސްޓުން ޒިޔާރަތް ކުރިއިރު މިއީ މިދިޔަ އަހަރަށް ވުރެ 17.2 ޕަސެންޓްގެ ކުރި އެރުމެކެވެ.\nރާއްޖެ އަށް އެންމެ ގިނަ ޓޫރިސްޓުން އަންނަނީ ޔޫރަޕުންނެވެ. އެހެން ނަމަވެސް ވަކިވަކި ގައުމުތަކަށް ބަލާ އިރު އެންމެ ގިނަ ޓޫރިސްޓުން އައިސްފައި ވަނީ ޗައިނާ އިންނެވެ. ދެ ވަނަ އަށް އިންޑިޔާ އުޅޭއިރު ތިން ވަނ އަށް އުޅެނީ އިޓަލީ އެވެ. މީގެ އިތުރުން ހަތަރު ވަނަ އަށް އިނގިރޭސިވިލާތް އުޅޭއިރު ފަސް ވަނަ އަށް އެންމެ ގިނަ ޓޫރިސްޓުން އަންނަނީ ޖަރުމަނުންނެވެ.\nމިދިޔަ ޖުލައި މަހުގެ ނިޔަލަށް ރާއްޖޭގައި ޓޫރިސްޓުން ބޭތިއްބުމަށް 49،095 އެނދު ވަނީ ރަޖިސްޓްރީކޮށްފަ އެވެ. އަދި ޖުލައި މަހުގެ ނިޔަލަށް 45،983 އެނދު އަންނަނީ އޮޕަރޭޓް ކުރަމުންނެވެ. މި މުއްދަތުގައި ޓޫރިސްޓުން އެނދު ބޭނުން ކުރާ ނިސްބަތް އުޅެނީ 64 ޕަސެންޓްގަ އެވެ. އަދި އެވްރެޖްކޮށް ރާއްޖޭގައި މިހާރު ޓޫރިސްޓުން 6.3 ދުވަސް ހޭދަކުރެ އެވެ.\nއިތުރު ލިޔުންތައް ޓޫރިސްޓުން ޓޫރިޒަމް އަލީ ވަހީދު، ޓޫރިޒަމް މިނިސްޓަރު


Airport ah jahssa flight thah ithuruvanee, Fathuruverikan rangalhuvamun anna kamuge signal eh! | Jazeera\tއެއަރޕޯޓަށް ޖައްސާ ފްލައިޓްތައް އިތުރުވަނީ، ފަތުރުވެރިކަން ރަނގަޅުވަމުން އަންނަ ކަމުގެ ސިގްނަލެއް! - Jazeera\nއެއަރޕޯޓަށް ޖައްސާ ފްލައިޓްތައް އިތުރުވަނީ، ފަތުރުވެރިކަން ރަނގަޅުވަމުން އަންނަ ކަމުގެ ސިގްނަލެއް!\nމުޙައްމަދު އަފްޒަލް September 8, 2020 74 views0\nކޮވިޑް-19 އާ ގުޅިގެން ރާއްޖެ ލޮކްޑައުންކޮށް، ބޯޑަރުތައް ބަންދުކުރުމަށް ފަހު ޖުލައި 15ގައި ބޯޑަރު ހުޅުވިފަހުން އޮގަސްޓް މަހުގެ ނިޔަލަށް މީހުން އަންނަ މިންވަރު އިތުރުވަމުންދާ ކަމަށް ވެލާނާ އިންޓަނޭޝަނަލް އެއާޕޯޓިން ބުނެފިއެވެ.\nމިގޮތުން ޖުލައި މަހު 15 އިން 31ގެ ނިޔަލަށް 2،890 އިންޓަނޭޝަނަލް އެރައިވަލްސް ރެކޯޑްކުރެވިފައިވާ ކަމަށް އެ އެއާޕޯޓުން ނެރުނު ތަފާސް ހިސާބުތަކުން ދައްކައެވެ. މި މުއްދަތުގައި ޑޮމެސްޓިކް އެރައިވަލްސް ގެ އަދަދަކީ 1،954 އެވެ. ވެލާނާ އިންޓަނޭޝަނަލް އެއާޕޯޓުގެ ތަފާސް ހިސާބުތަކުން ދައްކާ ގޮތުގައި އޮގަސްޓް މަހު އިންޓަނޭޝަނަލް 11،186 އެރައިވަލްސް އަދި 3،282 ޑޮމެސްޓިކް އެރައިވަލްސް ރިކޯޑްކުރެވިފައިވެއެވެ. މިއީ ޖުލައި މަހާ އަޅާ ބަލާއިރު ވަރަށް ބޮޑު ކުރިއެރުމެކެވެ.\nމީގެއިތުރުންވެސް ޖުލައި މަހު 4،106 އިންޓަނޭޝަނަލް ޑިޕާރޗާސް އަދި 2،555 ޑޮމެސްޓިކް ޑިޕާޗަރސް ރިކޯޑް ކުރެވިފައިވެއެވެ. ތަފާސް ހިސާބުތަކުން ދައްކާ ގޮތުގައި އޮގަސްޓް މަހު 14،045 އިންޓަނޭޝަނަލް ޑިޕަރޗާސް އަދި 3،438 ޑޮމެސްޓިކް ޑިޕާރޗާސް ވަނީ ރިކޯޑް ކޮރެވިފައެވެ.\nއެއަރ ޓްރެފިކް މޫވްމެންޓްއަށް (އޭޓީއެމް) ބަލާއިރު ޖުލައިމަހު 196 އިންޓަނޭޝަނަލް މޫވްމެންޓް އަދި އޮގަސްޓް މަހު 432 މޫވްމެންޓް ރިކޯޑް ކުރެވިފައިވެއެވެ. ޑޮމެސްޓިކް މޫވްމެންޓަށް ބަލާއިރު ޖުލައިމަހު 191 މޫވްމެންޓް އަދި އޮގަސްޓް މަހު 326 މޫވްމެންޓް ރިކޯޑްކުރެވިފައިވެއެވެ.\nރާއްޖޭގެ ބޯޑަރު ހުޅުވާލައި ފަތުރުވެރިން އަންނަ އަދަދު އިތުރުކުރުމަކީ ރާއްޖޭގެ އިގްތިސާދު ހަމަ މަގަށް އެޅުވުމަށް ވަރަށް މުހިންމުކަމެކެވެ. މިހާރުވެސް ގިނަ އެއާރލައިން ތަކަކުން ރާއްޖެއަށް އޮޕަރޭޓް ކުރާއިރު، އަންނަ ބުރާސްފަތި ދުވަހުން ފެށިގެން ރަޝިއާގެ އެއިރޯފްލޮޓްގެ ދަތުރުތައްވެސް ރާއްޖެއަށް ފަށާނެއެވެ. މިއާއެކު އަންނަ ފަތުރުވެރިންގެ އަދަދު ވަރަށް ބޮޑުތަނުން އިތުރުވާނޭ ކަމަށް ބެލެވެއެވެ.


Raees Yameen Genesdhevvi Agu heyo Boahiyaavahikan Feyrigenfi\nރައީސް ޔާމީން ގެނެސްދެއްވި އަގުހެޔޮ ބޯހިޔާވަހިކަން ފޭރިގެންފި\n3 މަސް,2ހަފްތާ, 1 ދުވަސް, 18 ގަޑި, 31 މިނެޓް, 42 ސިކުންތު ކުރިން 4080މަރިޔަމް އިސްއާދާ\nހިޔާ މަޝްރޫއަކީ އެތައް ދިވެހި ރައްޔިތުންގެ މޫނަށް ހިނިތުންވުން ގެނެސްދެއްވި ބޮޑު ބިޔަ މަޝްރޫއެކެވެ. ރައީސް އަބްދުﷲ ޔާމީންގެ ތޫނުފިލި ވިސްނުންފުޅާއެކު މިޤައުމަށް ގެނެސްދެއްވި ތަރައްޤީގެ އެންމެ ބޮޑު އެއް މަޝްރޫއަކީ ހުޅުމާލޭގައި ތަރައްޤީ ކުރަން ފެށި ދެ ކޮޓަރި އާ ތިން ކޮޓަރީގެ އެޕާޓްމަންޓް ތަކެވެ.\nފަރުކޮޅުފުއްޓާ ދިމާލުން ދުއިސައްތަ ސާޅީސް ހެކްޓަރުގެ ބިން ހިއްކާ ލައްކަ އަކަށްވުރެ ބޮޑު އާބާދީ އަކަށް އަމާޒުކޮށްގެން ފެށި ބޯހިޔާވަހިކަމުގެ މަޝްރޫއު ބާރު ސްޕީޑެއްގައި ކުރިއަށްދިޔައެވެ.\nއަދި ރައްޔިތުންގެ އެންމެ ބޮޑު އެއް ކަންބޮޑުވުން ކަމުގައިވާ ބޯހިޔާ ވަހިކަމުގެ މައްސަލައަށް ހައްލު ހޯދައި ދެއްވުމަށްޓަކައި 2.1 މިލިއަން ރުފިޔާ ވަނީ ޚަރަދު ކޮށްފައެވެ. އަދި ހިޔާ މަޝްރޫއު އިފްތިތާހު ކޮށްދެއްވަމުން ރައީސް ޔާމީންވަނީ އަތްފޯރާ ފަށުގައި އެ ފްލެޓުތަކުގެ އަގުތައް ކަނޑައަޅުއްވާނެ ކަމުގެ އުފާވެރި ޚަބަރުދެއްވާފައެވެ.\nއެގޮތުން ދެ ކޮޓަރީގެ އެޕާޓްމެންޓްގެ ޑައުން ޕޭމަންޓަށް ފަންސަވީސް ހާސް ރުފިޔާ ދެއްކުމަށްފަހު މަހު ކުލީގެ ގޮތުގައި ފަސް ހާސް ހަސަތޭކަ ރުފިޔާ ވަނި ކަނޑައަޅާފައެވެ. އަދި މެއިންޓެނެންސް ފީއަކަށް މަހަކު އެއް ހާސް ރުފިޔާ ނެގުމަށް ވަނީ ނިންމާފައެވެ.\nނަމަވެސް ބޯހިޔާ ވަހިކަން ހެޔޮ އަގުގައި ފޮރުކޮށް ދެއްވާނެ ކަމަށް ހަރު އަޑުން ވިދާޅުވުމަށްފަހު ވެރިކަމާއި ހަވާލުވެ ތިއްބެވި ސަރުކާރުން ވަނީ ރައީސް ޔާމީން ކުޑަކޮށްދެއްވި އަގުތައް ފޭރިގެންފައެވެ.\nއެއާއެކު ދެކޮޓަރީގެ ފްލެޓަކަށް ދައްކަން ޖެހޭ އަގު މި ސަރުކާރުން ވަނީ ކުރީގެ އަގަށްވުރެ ފަންސާސް އިން ސައްތަ އިތުރު ކޮށްފައެވެ. އެގޮތުން ދެ ކޮޓަރީގެ އެޕާޓްމަންޓުގެ މަހު ކުލީގެ ގޮތޮގައި އެގާރަ ހާސް ރުފިޔާ ދައްކަން ޖެހޭ ގޮތަށް މިހާރުގެ ސަރުކާރުން ވަނީ ހަމަ ޖައްސާފައެވެ.\nބަޔާންވެ ދިޔައީ ރައްޔިތުންނަށް ހެޔޮ އަގުގައި ބޯހިޔާވަހިކަން ހަމަ ޖައްސައިދޭނެ ކަމަށް ވިދާޅުވި ސަރުކާރުން ދެ ކޮޓަރީގެ އެޕާޓްމަންޓެއްގެ ކުއްޔަށް ގެނެސްފައިވާ ބަދަލެވެ. ފްލެޓް ތަކުގެ އަގު ބޮޑުކުރުމަށްފަހުވެސް އެކަން އެ ހިސާބުން ފުއްދާލީއެއްވެސް ނޫނެވެ.\nރައީސް ޔާމީންގެ ދައުރުގައި އަޅުއްވައި ދެއްވަން ނިންމެވި ހަތް ހާސް ހައުސިން ޔުނިޓުގެ އަދަދު ހަ ހާސް އަށް ސަތޭކަ ފަސްދޮޅަސް ފްލެޓަށް މި ސަރުކާރުން ވަނީ މަދުކޮށްފައެވެ. އެހެން ކަމުން ސަތޭކަ ސާޅީހަކަށް ފްލެޓް މި ސަރުކާރުން ދިރުވާލާފައިވާ ކަމަށް ގިނަ ބަޔަކު ދަނީ ބުނަމުންނެވެ.\nއެގޮތުން ކޮރަޕްޝަނަށް ޒީރޯ ޓްލެރެންސް ދެއްވާނެ ކަމަށް ވިދާޅުވި ސަރުކާރުގެ ކަންކަން ހުރި ގޮތާމެދު ކަންބޮޑު ނުވާ އެންމެ ރައްޔިތަކުވެސް ނެތޭ ދެންނެވުމަކީ ދޮގަކަށް ނުވާނެއެވެ. ދިވެހި ރައްޔިތުން ދެކެ ލޯބިފުޅުވާ ވެރިޔަކު ރައްޔިތުންގެ ހައްޤުގައި ފައްޓަވައި ދެއްވި ބޯހިޔާ ވަހިކަމުގެ މަޝްރޫއުގެ ފްލެޓުތައް ދީފައި ހުރީ ރަގަޅަށް ނޫންކަމަށް ބުނެ މިސަރުކާރުން ދެން ފެށި މަސައްކަތަކީ އެ ފްލެޓުތަކުގެ ހައްގުވެރިން އަތުން ފްކެޓުތައް އަތުލުމަށްފަހު އެ ބޭފުޅުންނަށް ތާއިދު ކުރުމުގައި އެކްޓިވިސްޓުންގެ ގޮތުގައި އުޅޭ އެމްޑީޕީގެ ފަރާތްތަކަށް އެ ފްލެޓްތައް ދިނުމުގެ މަސައްކަތެވެ.\nއެކަން ކުރުމަށްޓަކައި މިހާރު އެ ބޭފުޅުން ދަނީ ވަރަށް ފާޅުކަން ބޮޑު ގޮތެއްގައި މަސައްކަތް ކުރައްވަމުންނެވެ. ކޮންމެ އަކަސް ޤައުމުގެ ވެރިކަންވެސް ނުހައްގުން ފޭރިގަނެގެން ތިއްބެވި ބަޔަކު ރައްޔިތުންގެ ހައްގުތަކެއް ފޭރިގަތުން ބޮޑު ކަމަކަށް ނުވާނެކަން އެ ބޭފުޅުން ކުރައްވާ ކޮންމެ ކަމަކުން މިދަނީ ސާބިތު ވަމުންނެވެ.\nއެކަން ހަމަ އެކަނި ރައްޔިތުންނަށް ބޯހިޔާވަހިކަން ކަށަވަރުކޮށް ދިނުމަށްޓަކައި ތަރައްޤީގެ ބާނީ ފެއްޓެވި ބޮޑު ބިޔަ މަޝްރޫއަށް މި ސަރުކާރުން ހަދާލި ގޮތުންވެސް ވަނީ ފެނި ސާބިތުވެފައެވެ.


SunOnline: Aadheehtha dhuvahu sarukaaru hulhuvan nimmai, usoolu aanmu koffi\nއާދީއްތަ ދުވަހު ސަރުކާރު ހުޅުވަން ނިންމައި، އުސޫލު އާންމުކޮށްފި\nޝަފްނާ ހުސައިން 06 Aug 2020, 16:15\nކޮވިޑް19 ޖެހޭ މީހުންގެ އަދަދު ކަންބޮޑުވާ މިންވަރަށް އިތުރުވާން ފެށުމާއެކު މި ހަފްތާގެ އަންގާރަ ދުވަހުން ފެށިގެން ސަރުކާރު އޮފީސްތައް ވަނީ ބަންދުކޮށްފައެވެ.\nރައީސް އޮފީހުން މިއަދު ވަނީ އޯގަސްޓް ނުވަ ވަނަ ދުވަހުން ފެށިގެން ސަރުކާރުގެ އިދާރާތައް އާންމުކޮށް ހުޅުވައިގެން މަސައްކަތްކުރާއިރު އަމަލުކުރަންޖެހޭ އުސޫލުތަކާއި މިންގަނޑުތައް އާންމުކޮށްފައެވެ.\nރައީސް އޮފީހުން ބުނީ ރާއްޖޭގެ ބައެއް ސަރަޙައްދުތަކުގައި ހަލުވިކާއެކު ކޮވިޑް-19 ފެތުރެމުންދާތީ، އެކަން ކޮންޓްރޯލް ކުރުމަށް، ބަލި ޖެހިފައިވާ މީހުން ތިބިކަމަށް ހެލްތް ޕްރޮޓެކްޝަން އެޖެންސީން ހާމަކުރާ ރަށްރަށުގައި ހުރި ސަރުކާރުގެ އިދާރާތަކުން ހިދުމަތް ދިނުމުގައާއި، މުވައްޒަފުން މަސައްކަތަށް ނެރުމުގައި، އެ އުސޫލަށް އަމަލުކުރުމަށް ރައީސް އިބްރާހިމް މުހައްމަދު ސޯލިހު އަންގަވާފައިވާ ކަމަށެވެ.\nއެގޮތުން މުވައްޒަފުން ގޭގައި ތިބެގެން ކުރެވެން ހުންނަ މަސައްކަތްތައް ގޭގައި ތިބެގެން ކުރާގޮތަށް ހަމަޖެއްސުމަށާއި މިނިސްޓަރު ނުވަތަ އިދާރާގެ އިސްވެރިޔާ ކަނޑައަޅުއްވާ ގޮތެއްގެ މަތިން، އެއްފަހަރާ ވީހާވެސް މަދު މުވައްޒަފުން އޮފީހަށް ނެރެގެން މަސައްކަތް ކުރެވޭނެ ގޮތަށް މަސައްކަތްތައް ރޭވުމަށް ވަނީ އަންގަވައިފައެވެ.\nހަމައެއާއެކު މުވައްޒަފުން ޓީމުތަކަކަށް ބަހައިލައިގެން މަސައްކަތު ހަފުތާގެ އެކި ދުވަހު އެކި ޓީމުތައް މަސައްކަތަށް ނެރެގެން މަސައްކަތް ކުރުވެން ހުރި އިދާރާތަކުން އެގޮތަށް މަސައްކަތްކުރެވޭނެ އިންތިޒާމުތައް ހަމަޖެއްސުމަށް ވެސް ވަނީ އަންގަވައިފައެވެ.\nއަދި އިދާރާއިން ދޭ ހިދުމަތްތަކުގެ ބާވަތަށާއި، ދޭ ހިދުމަތްތަކުގެ މިންވަރަށާއި، ހިދުމަތް ދިނުމަށް ލިބިފައިވާ ވަސީލަތްތަކަށާއި، މުވައްޒަފުންގެ އަދަދަށް ބަލައި އިދާރާއިން ދޭ ހިދުމަތްތައް މަސައްކަތު ހަފުތާގެ އެކި ދުވަސްތަކަށް ބަހައިލައި، އެކި ދުވަސްތަކުގައި އެކި ހިދުމަތް ދޭ ގޮތަށް ހަމަޖެއްސުމަށް ވެސް އަންގަވާފައިވެއެވެ.\nމީގެ އިތުރުން، ރަސްމީ މަސައްކަތު ގަޑީގެ ތެރޭގައި މަސައްކަތް ނިންމުމަށް މުވައްޒަފުންނަށް ބާރުއެޅުމާއެކު، ނުރަސްމީގަޑީގައި މުވައްޒަފުން މަސައްކަތްކުރަން ނުޖެހޭގޮތަށް އޮފީހުގެ މަސައްކަތްތައް ރޭވުމަށް ސަރުކާރުގެ އިދާރާތަކަށް ވަނީ އަންގައިފައެވެ.\nދަންފަޅި އުސޫލުން މަސައްކަތްކުރާ އިދާރާތައް ފިޔަވައި، ސަރުކާރުގެ އެހެން އިދާރާތައް، ކޮންމެހެން ކުރަންޖެހޭ މަސައްކަތެއް ކުރުމަށްޓަކައި މެނުވީ މެންދުރުފަހު 2:00 ގެ ފަހުން ހުޅުވައިގެން މަސައްކަތް ނުކުރުމަށާއި ކޮވިޑް-19 އާ ގުޅިގެން ސަރުކާރުގެ އިދާރާތަކުން އޮންލައިންކޮށް ދޭން ފެށި ހިދުމަތްތައް އެ ގޮތުގެ މަތިން ދެމުން ގެންދިޔުމަށް ވަނީ އަންގައިފައެވެ.\nއަދި އޮންލައިންކޮށް ދެވެންހުރި އިތުރު ހިދުމަތްތަކަކީ ކޮބައިތޯ ބަލައި، އެ ހިދުމަތްތައް އޮންލައިންކޮށް ދެވޭނެ އިންތިޒާމުތައް ހަމަޖައްސަމުން ގެންދިޔުމަށާއި ސަރުކާރުގެ އޮފީހަކުން ކޮންމެހެން ކުރަންޖެހޭ މަސައްކަތެއް ކުރުމަށްޓަކައި، ނުރަސްމީގަޑީގައި އިދާރާ ހުޅުވާފައި ބަހައްޓަންޖެހޭ ހާލަތްތަކުގައިވެސް، އެންމެ ލަސްވެގެން ހަވީރު 4:00 ގެ ފަހުން އިދާރާ ހުޅުވާފައި ނުބެހެއްޓުމަށް އަންގާފައިވެއެވެ.\nއުސޫލުގައިވާ ގޮތުން ސަރުކާރުގެ އިދާރާތައް ހިންގުމުގައާއި އިދާރާތަކުގައި މަސައްކަތްކުރުމުގައި ސިއްހީ ރައްކާތެރިކަމުގެ ގޮތުންނާއި، މަސައްކަތު މާހައުލުގެ ސާފުތާހިރުކަމުގެ ގޮތުންނާއި، އިޖުތިމާއީ ގައިދުރުކަމުގެ ގޮތުން އަޅަންޖެހޭކަމަށް އެޗްޕީއޭގެ ލަފަޔާއި މަޝްވަރާގެ މަތިން ސިވިލް ސާވިސް ކޮމިޝަނުން ކަނޑައަޅާ ފިޔަވަޅުތައް ސަރުކާރުގެ އިދާރާތަކުން ތަންފީޒުކުރަން ޖެހޭނެއެވެ.\nއޮފީހުން ކުރާ ކަރުދާހުގެ ހަރަދާއި، ޕްރިންޓްކުރުމުގެ ހަރަދު ކުޑަކުރެވޭނެ ގޮތްތައް ހޯދައިގެން އެގޮތަށް މަސައްކަތްކުރެވޭނެ އުސޫލުތައް ހަދައި، އެ އުސޫލުތައް ތަންފީޒުކުރުމަށާއި ލިޔެކިއުންތައް ވީވަރަކުން ޑިޖިޓަލައިޒް ކޮށްގެން "ޕޭޕަލެސް" މަސައްކަތުގެ މާހައުލެއް އޮފީހުގައި ގާއިމުކުރުމަށް މަސައްކަތްކުރުމަށް އުސޫލުގައި ބުނެފައިވެއެވެ.\nކޮވިޑް19 އާ ގުޅިގެން، ދުނިޔޭގެ އިގްތިސޯދަށް ކުރިމަތިވެފައިވާ ހީނަރުކަމުގެ ސަބަބުން، ރާއްޖޭގެ އިގްތިސޯދަށާއި، ދައުލަތުގެ ބަޖެޓަށް އެކަމުގެ ނޭދެވޭ އަސަރު ފޯރަން ފަށައިފައިވާތީ، ސަރުކާރުގެ ހަރަދުތައް ކުޑަކުރުމަށް އެޅެން ހުރި ފިޔަވަޅުތައް ހުރިހާ އިދާރާއަކުން އެޅުމަށް ވެސް ވަނީ އަންގައިފައެވެ.\nމިފަދަ އުސޫލު ހަމަޖެއްސެމުގެ އެންމެ ބޮޑު ބޭނުމަކީ ކޮވިޑް19 ފެތުރުން ކޮންޓްރޯލް ކުރުން ކަމަށްވާތީ، މުވައްޒަފުން ޒަރޫރީ ބޭނުމެއްގައި މެނުވީ ގެއިން ބޭރަށް ނުކުމެ ނޫޅުމަށާއި، އެޗްޕީއޭ އިން އަންގާ އެންގުންތަކަށް އެންމެހާ މުވައްޒަފުން ބޯލަނބައި ކިޔަމަންވުމަށާއި، އެ އެޖެންސީން ދޭ އިރުޝާދުތަކާ އެއްގޮތަށް އަމަލު ކުރުމަށް ހާއްސަ ސަމާލުކަމެއް ދިނުމަށް ރައީސް އަންގަވާފައިވާކަމަށް ރައީސް އޮފީހުން ބުންޏެވެ.\nއެހެންކަމުން އުސޫލުގައި ބުނެފައިވާ ގޮތަށް، ސަރުކާރުގެ އިދާރާތައް ހުޅުއްވައިގެން މަސައްކަތް ކުރުމަށް ރައީސް ވަނީ އަންގަވައިފައެވެ.\nމިހާތަނަށް ރާއްޖެއިން 4،594 މީހަކު ވަނީ ކޮވިޑަށް ޕޮޒިޓިވްވެފައެވެ. ކޮވިޑް19 އަށް ޕޮޒިޓިވްވާ މީހުންނާ ކޮންޓެކްޓްވާ މީހުން އެންމެ ގިނަކަން ފާހަގަ ކުރެވެނީ މަސައްކަތު މާހައުލުން އޮފީސްތަކުގެ ތެރެއިން ކަމަށް ހެލްތް އެމަޖެންސީ އޮޕަރޭޝަން ސެންޓަރު (އެޗްއީއޯސީ) އިން މީގެކުރިން ވަނީ ބުނެފައެވެ.\nނުހައްގު މުއްސަނދިކަން ކުށަކަށް ހަދަނީ، ބޮޑު ޖަލު ހުކުމެއް


ޕްރިންޓަރ/ފޮޓޯކޮޕީ މެޝިނެއް ގަންނަން ބޭނުންވެއްޖެ\nމި ކޯޕަރޭޝަނަށް އިއުލާނުގައި އެޓޭޗްކޮށްފައިވާ ސްޕެސިފިކޭޝަން އާއެއްގޮތަށް ޕްރިންޓަރ/ފޮޓޯކޮޕީ މެޝިނެއް ގަންނަން ބޭނުންވެއެވެ.\nވީމާ، މިތަކެތި ވިއްކެވުމަށް ޝައުގުވެރިވެލައްވާ ފަރާތްތަކުން 20 ޖަނަވަރީ 2021 ވަނަ ދުވަހުގެ 9:00 ގެ ކުރިން ތިރީގައިވާ ލިންކަށް ވަޑައިގެން ބިޑަށް ރަޖިސްޓަރީ ކުރެއްވުން އެދެމެވެ. އަދި ތިރީގައި މި ދަންނަވާ ތާރީޚުގައި މި ކޯޕަރޭޝަނަށް ވަޑައިގެން މައުލޫމާތު ސާފުކުރެއްވުމަށްފަހު، އަންދާސީ ހިސާބު ހުށަހެޅުއްވުން އެދެމެވެ.\n20 ޖަނަވަރީ 2021 / 9:00 ގެ ކުރިން\nފަހި ދިރިއުޅުން ކޯޕަރޭޝަން،6ވަނަ ފަންގިފިލާ، ޕޯސްޓް އޮފީސް ބިލްޑިންގ\n20 ޖަނަވަރީ 2021 / 16:00\n26 ޖަނަވަރީ 2021 / 11:00\nމި ބިޑުގައި ބައިވެރިވެވަޑައިގެންނެވޭނީ ރަޖިސްޓަރީ ކުރައްވާ ފަރާތްތަކަށް އެކަނި ކަމުގައި ދަންނަވަމެވެ.\nކޮވިޑް-19 އަށް ރައްކާތެރިވުމުގެ ގޮތުން މައުލޫމާތު ސާފުކުރެއްވުމަށާއި ބީލަން ހުށަހެޅުއްވުމަށް ވަޑައިގެންނެވޭނީ ކޮންމެ ކުންފުންޏެއްގެ ފަރާތުން ބިޑުގައި ރަޖިސްޓަރީ ކުރައްވާފައިވާ ފަރާތަށެވެ.\nކޮންމެ ފަރާތެއްވެސް ވަޑައިގަންނަވާއިރު އެބޭފުޅެއްގެ އަމިއްލަ ގަލަމާއި ނޯޓުކަރުދާސް ގެނައުމަށް އެދެމެވެ.\nމި ބިޑުގެ މައުލޫމާތު ކަރުދާސް ރަޖިސްޓަރީ ކުރައްވާ އީމެއިލަށް ފޮނުވޭނެއެވެ.\nބީލަން ހުށަހަޅުއްވަން ވަޑައިގަންނަވާ ކޮންމެ ފަރާތަކަށްވެސް ހުށަހެޅޭނީ އެންމެ ބީލަމެކެވެ. ބީލަން ހުށަހަޅުއްވާނީ ބަންދުކުރެވިފައިވާ ސިޓީއުރައިގައެވެ.\nބީލަން ހުޅުވުމުގެ ބައްދަލުވުން އޮންނާނީ ބީލަން ހުޅުވުމުގެ ބައްދަލުވުމުގައި ބައިވެރިވެލައްވަން ބޭނުންވެލައްވާ ފަރާތްތަކާއި އެކު މި ކުންފުނީގެ ހެޑް އޮފީސް (6 ވަނަ ފަންގިފިލާ، ޕޯސްޓް އޮފީސް ބިލްޑިންގ، ބޮޑުތަކުރުފާނު މަގު، ކ.މާލެ) ގައެވެ.\nމި އިއުލާނާގުޅޭގޮތުން އިތުރު މަޢުލޫމާތު ސާފުކުރެއްވުމަށް، ރަސްމީ ދުވަސްދުވަހު 08:00 – 16:00 ދެމެދު މި ކޯޕަރޭޝަނަށް 3313244 އަށް ގުޅުއްވުން ނުވަތަ [email protected] އަށް އީމެއިލް ކުރެއްވުން އެދެމެވެ.\n- Specs For Printer & Photocopy Machine


Syria ah dhey hamalathah medhukandalan Turkey inn ebbasvejje | ThePress\nސޫރިޔާއަށް ދޭ ހަމަލާތައް މެދުކަނޑާލަން ތުރުކީއިން އެއްބަސްވެއްޖެ!\nއެމެރިކާގެ ނައިބު ރައީސް މައިކް ޕެންސް (ކ) ތުރުކީވިލާތުގައި ހުންނަވައިގެން ނޫސްވެރިންނަށް މައުލޫމާތު ދެއްވަނީ/ފޮޓޯ: ޕޮލިޓިކޯ\nސޫރިޔާގެ އިރު އުތުރުގެ ސަރަހައްދުތަކުގައި ބޮޑު ކޮންޓްރޯލެއް އޮންނަ ކުރުދީންގެ ބާރު ކަނޑުވާލުމުގެ ނަމުގައި މީގެ ހަފުތާއެއް ކުރިން ތުރުކީވިލާތުން ސޫރިޔާގައި ހިންގަން ފެށި ވަރުގަދަ އަސްކަރީ އޮޕަރޭޝަން ވަގުތީ ގޮތުން މެދުކަނޑާލާ، ހަމަލާ ބަދަލުކުރުންތައް ހުއްޓާލުމަށް ތުރުކީވިލާތުން އެއްބަސްވުމަކަށް އަތުވެއްޖެއެވެ.\nކުރުދީ ހަނގުރާމަވެރިންގެ ފައުޖުތައް ފައިބަން ފުރުސަތު ދިނުމުގެ ގޮތުން ހަމަލާ ދިނުން މެދުކަނޑާލުމަށް ތުރުކިވިލާތުން އެއްބަސްވުމަކަށް އައިސްފައި މިވަނީ، އެމެރިކާގެ ނައިބު ރައީސް މައިކް ޕެންސްއާއި ތުރުކިވިލާތުގެ ރައީސް ރަޖަބު ތޮއްޔިބު އުރުދުޣާންއާއި ދެމެދު، ތުރުކިވިލާތުގެ ވެރިރަށް އަންކާރާގައި ކުރިއަށްގެންދެވި ހާއްސަ މަޝްވަރާތަކަކަށް ފަހުގައެވެ.\nޕެންސް ވިދާޅުވީ ހަމަލާ ބަދަލުކުރުން5ދުވަހަށް މެދުކަނޑާލުމަށް ތުރުކީވިލާޓުން އެއްބަސްވެފައިވާ ކަމަށާ، ތުރުކީވިލާތުން ރައްކާތެރިކަމުގެ ޒޯނެއްގެ ގޮތުގައި ކަނޑައަޅާފައިވާ ސަރަހައްދުން ކުރުދީ ހަނގުރާމަވެރިން ބޭލުމަށް އެމެރިކާގެ އެއްބާރުލުން ލިބިގެންދާނެ ކަމަށެވެ.\nކަންމިހެން އޮންނަމަވެސް، ކުރުދީ ހަނގުރާމަވެރިންގެ ފައުޖުތަކުން މި އެއްބަސްވުމާ އެއްގޮތަށް އަމަލުކުރާނެ ކަމާ މެދު ވަނީ ސުވާލުތަކެއް އުފެދިފައެވެ. ކުރުދީ ފައުޖުތަކުގެ ކޮމާންޑާރު މަޒްލޫމް ކުބާނީ ވަނީ، ރަސް -އަލްއައީންއާއި ތާލް އަބްޔާދްއާއި ދެމެދު އޮތް ސަރަހައްދުގައި މި އެއްބަސްވުން ތަންފީޒު ކުރާނެ ކަމަށް ބުނެފައެވެ. މި ސަރަހައްދަކީ، ފާއިތުވީ ދުވަސްތަކުގައި އެންމެ ވަރުގަދަ ކުރިމަތިލުންތައް ހިންގި ސަރަހައްދުވެސްމެއެވެ.\nސޫރިޔާގެ މަސްރަހު ވިލަރެސް ކުރަމުންދާ ސީރިއަން އޮބްޒަވޭޓަރީ ފޯ ހިއުމަން ރައިޓްސް އިން ބުނީ، ހަމަލާ ބަދަލުކުރުން ވަގުތީ ގޮތުން ހުއްޓާލާ އެއްބަސްވުމެއް އެކުލަވާލާ، އެކަން ބަލައިގެންފައި ވީ ނަމަވެސް، ރަސް -އަލްއައީންގައި ހަމަލާތައް ދެމުން ގޮސްފައިވާކަމަށެވެ.\nތުރުކީވިލާތުގެ ހާރިޖީ ވަޒީރު މެވްލޫތު ކާވުސޮގުލޫ ވިދާޅުވީ، ހަމަލާތައް މުޅިން ހުއްޓާލެވޭނީ، ސަލާމަތު ޒޯނުގެ ސަރަހައްދުގައި ތިބި ކުރުދީ ހުރިހާ ހަނގުރާމަވެރިން ފައިބާ ހުސްވުމުން ކަމަށެވެ. މިއީ ވަގުތީ މެދުކަނޑާލުމެއް ކަމަށާ، އެއްބަސްވުމުގެ މާނައަކީ ހަމަލާ ބަދަލު ކުރުން މުޅިން ހުއްޓާލުން ނޫންކަމަށްވެސް ކާވުސޮގުލޫ ވަނީ މީޑިއާއަށް ބަޔާންކޮށްދެއްވާފައެވެ.\nތުރުކީވިލާތުން އިސްވެ ފެށި އަސްކަރީ އޮޕަރޭޝަނަށް 8 ދުވަސް ފާއިތުވެގެން ދިޔައިރު، އާންމު ރައްޔިތުންގެ 70 އަށްވުރެ ގިނަ މީޙުންގެ ފުރާނަ ގެއްލި،3ލައްކައަށްވުރެ ގިނަ މީހުންގެ ގެދޮރުވަނީ ގެއްލިފައެވެ.\nތުރުކީވިލާތުގެ އަސްކަރީ އޮޕަރޭޝަނާ ގުޅިގެން އެމެރިކާއިން ވަނީ ތުރުކީވިލާތާ ދެކޮޅަށް ދަތިކުރުމުގެ ފިޔަވަޅު އަޅަން ފަށާފައެވެ. އަދި ތުރުކީވިލާތުގެ އިގުތިސޯދު އިނދަޖައްސާލާނެ ކަމުގެ އިންޒާރު، އެމެރިކާގެ ރައީސް ޑޮނާލްޑް ޓްރަމްޕްވަނީ، އުރުދުޣާންއަށް ދެއްވާފައެވެ.


ދޭސީއަކަސް ބިދޭސީއަކަސް “ކެއްސަމުން ލޯގަނޑެއް ނުއުކޭނެ” | Sandhaanu\nދޭސީއަކަސް ބިދޭސީއަކަސް “ކެއްސަމުން ލޯގަނޑެއް ނުއުކޭނެ”\nއިނގިރޭސިންގެ ޙިމާޔަތުގައި ދިވްހިރާއްޖެ އޮތްގޮތާއިމެދު ތަފާތު ޝުޢޫރުތައް ފާޅުކުރެވިފައި އެބަހުއްޓެވެ. އެދުވަސްވަރު ކޮޅުބުގައިހުންނެވި ގަވަރނަރ އެފަހަރަކު ވިޔަފާރީގެ ގޮތުން ގުޅިވަޑައިގަންނަވާ ބައެއްގެ މަސަލަޙަތު، އިނގިރޭސި ދައުލަތުގެ މަސްލަޙަތަށްވުރެ އިސްވެފައިވެސް ހުއްޓެވެ. އަދި އޭގެމައްޗަށް ބިނާކޮށް އިންސާފުގެ ސިއްކަޖެހިފައިވާލެއް މަދެއްނޫނެވެ.\nމިކަންއެގެނީ، ދިވެހިރަސްކަމުގައި އެދުވަސްވަރު ރިދަލިކުރެއްވި ރަސްރަސްކަލުންނާއި ބޮޑުވަޒީރާއި އަދި ވަޒީރުންގެ ކޯލިޝަން ރޫޅޭހިނދު އެދެމެދަށް ގަވަރނަރ ވަންނަލެއް ފަސޭހަކަން، “ދިވެހިތާރީޚަށް އައު އަލިކަމެއް” ދިރާސާކޮށްލުމުން ފެންނަން އޮތީތީއެވެ. މިފޮތަކީ ދިވެވިބަހާ ތާރީޚަށް ޚިދުމަތްކުރާ ގައުމީ މަރުކަޒުން ދެވަނަޗާޕު ނެރުއްވި ފޮތެއްކަމުގައިވިޔަސް ފޮތުގެ ފުރަތަމަޗާޕުގެ ސިލްސިލާ ފެށިފައިވަނީ 1958ންނެވެ.\nނިމިފައިވަނީ 1966އަށެވެ. ތެދާއި އެންމެގާތަށް ދަންނަވާނަމަ މިއީ ލިޔުއްވި މުސައްނިފަކު ނެތް ކިތަންމެ ބޮލަސް ފޮތެއްގެ ދަރަޖަ ނުދެވޭ ދިރާސާ ރިޕޯޓެކެވެ. ނަމަވެސް ދިވެހިބަހާއި ތާރީޚަށް ޚިދުމަތްކުރާ ގައުމީ މަރުކަޒުން މިރިޕޯޓް 1990ގައި ދެވަނަޗާޕު ޖަހައި ނެރެފައިވަނީ ފޮތެއްގެ ނަން ދެއްވައިގެންކަން އެގެން އޮތަތީ އެނިންމުމަށް އިޙުތިރާމު ކުރަމާތޯއެވެ. މިހަގީގަތުންވެސް އެގެނީ ލިޔުއްވުންތެރިން ތިއްބެވިނަމަވެސް މުޞައްނިފުންގެ މަދުކަމެވެ.\nއާދޭހެވެ! ފޮތް އެކުލަވައިލުމަކީ ފުރޭފަތްފުއްތަކުގެ ގަނޑުތަކެއް އެކުލަވައިލުމެއްނޫނެވެ. އެމް.އެން.ޔޫ ގެ ފެކަލްޓީ އޮފް އާރޓްސްގެ ޑީން ކަމުގައި ހުންނަވައިގެން ޑރ. އާސިމް އަބްދުއްސައްތާރު އެފެކަލްޓީގެ ދަރިވަރުންނަށް ކިޔަވައިދެއްވާ އެއް މާއްދާއަކީ “އެކަޑަމިކް ޑިސްކޯސް” އެވެ. މިމާއްދާގެ މަބްދައީ ފިލާވަޅުތަކުން އެގޭ ހަމަތަކަށް ފެތޭގޮތަށް 892 ސަފްޙާގެ މި ބޯފޮތް ތަރުތީބު ކުރެވިފައި ނެތްކަމީ ކޮޅެއްނެތްހައި ދެރަކަމެކެވެ. އެހެންވުމަކީ ނާދިރު ކަމެކޭ ދެންނެވޭކަށްނެތެވެ. ރާއްޖޭގެ އޭރުއޮތް ތައުލީމުގެ ޙާލަތެވެ.\nދިރާސާފެށިގެން ނިމުނުއިރުވެސް ޘާނަވީ ފެންވަރަށް މުގައްރަރުކުރެވިގެން ކިޔަވައިދެވުނު ސްކޫލެއް ރާއްޖޭގައި ނެތް ޒަމާނެއްގެ ވާހަކައެވެ. ދެންއަދި 1990ގެ ވާހަކަ ދެއްކިއަސް އެޒަމާނަކީވެސް އޯލެވެލް އާއި އޭލެވެލްގެ އަތްގޮށިންދުރަށް ރާއްޖޭގެ ޢާންމު ތަޢުލީމު ފެތުރިފައިއޮތް ޒަމާނެއްނޫނެވެ. ނަމަވެސް ޔުނިވަރސިޓީގެ މަރުޖައުތަކަށް ބަލަން އަތުގައި މިއޮތީ ތަތްކޮލަކާ ވިހަކޮޅެއް ހަމައެކަންޏެވެ. ރާއްޖޭގެ ތަޢުލީމު ފުރެންދެ ނިޒާމެއްގައި ހަފުސް ކުރުމަށް އޭރު މަތިފަޑިމަތީއޮތް އިގިރޭސިން ކުރިމަސައްކަތުގެ ނަތީޖާ ވަރަށްފޮންޏެވެ. ދިވެހިރާތީޚުގެ މިބޯފޮތްވެސް އެކުލަވައިލުމުގެގައި މައިގަނޑަކަށް ބަލާފައިވަނީ އިގިރޭސި ލިއުންތަކުން ކުރެވިފައިވާ ތަރުޖަމާއެވެ.\nވިޔަފާރި މަސްލަޙަތު އޮވެގެން، ނޫނީ ސިޔާސީ މަސްލަޙާތެއް ޙިމާޔަތްކުރުމަށް އިގިރޭސި ގަވަރުނަރާއި އޭނާގެ އައުވާނުންކަމަށްވާ ވޯރާ ވިޔަފާއިވެރިންނާއި، އަދި އެއީ ތަރައްޤީ ކަމަށްދެއްވި ދައުލަތާއި މުޑިތުލައިގެންތިބި ދިވެހިންގެ ބަޔަކު އެމީހުންގެ ކޯޅުންތައް ބާރު އޮތްފަރާތުގެ މަދަދަކުން ރަމަތަކުރުމަށް ދަންނަވާ އާދޭސް ތަކަކީ، ދިވެހިރާއްޖޭގެ އެޒަމާނުގެ ތާރީޚުގެ މޫނުބަލާ ލޯގަނޑު ކަމަށް ހަދައިފިނަމަ އެލޯގަނޑުން ބަލާ މޫނު ފެންނާނީ ދެލިކޫރެއްހެން ދޮގެއްތޯއެވެ.\n1990 ގައި މައުމޫނީ ޒަޢާމަތުގައި ޢަރަބި ދަސްކުފުޅުކުރެއްވި ބޭފުޅުން އެޗާޕު ދެވަނަ ފަހަރަށް ނެރުއްވި އިރުވެސް ދިވެހި ތާރީޚާއިމެދު އިގިރޭސިންނޫން ދެވަނަ ބަޔަކު އެހެންބަހަކުން ލިއުނުލިއުމެއް ބައްލަވައިލާކަށް ހަނދާނަކު ނެތެވެ. އިގިރޭސިން ތަކަށްވެސް އަދިހަމަ އެކަކަށްވެސް “ކެއްސަމުން ލޯގަނޑެއް ނުއުކޭނެއެވެ.”


Sports Counselor ge magaamah meehaku hoadhan Fainu councilun iulaan koffi | Fainu Online\n29 ޑިސެމްބަރު 2021, ބުދަ, 22:55\nސްޕޯޓްސް ކައުންސެލަރުގެ މަގާމަށް މީހަކު ހޯދަން ފައިނު ކައުންސިލުން އިއުލާން ކޮށްފިއެވެ.\nސްޕޯޓްސް ކައުންސިލަރުގެ މަގާމުގައި ހުރި މުވައްޒަފު ވަޒީފާއިން ވަކިވުމާއި ގުޅިގެން، އެ މަގާމަށް މުވައްޒަފަކު ހޯދަން ފައިނު ކައުންސިލުން ކުރި އިއުލާނުގައި ވާގޮތުން، އެ މަގާމަކީ ސިވިލްސަރވިސްގެ ޖީއެސް3ލެވެލްގެ މަގާމެކެވެ.\nދާއިމީ މި ވަޒީފާގެ އަސާސީ މުސާރައަކީ 4465 އެވެ. އޭގެ އިތުރުން ސަރވިސް އެލަވަންސްގެ ގޮތުގައި 1500 އަދި ޓެކްނިކަލް ކޯ އެލަވަންސްގެ ގޮތުގައި 700 ރުފިޔާ ލިބޭނެއެވެ.\nމި މަގާމަށް އެދި ހުށަހަޅަން ބޭނުންވާ ފަރާތްތަކުން4ޖަނަވަރީ 2022 ވަނަ ދުވަހުގެ 14:00 ގެ ކުރިން ފޯމް ފުރަން ޖެހެއެވެ.


India Sifain Kashmir Kujjeh Ge2Loluge Fenun Gelluva Laifi - Vaguthu\nއިންޑިއާ ސިފައިން ކަޝްމީރު ކުއްޖެއްގެ ދެ ލޮލުގެ ފެނުން ގެއްލުވާލައިފި\nއަސްރާރް ހާން އަށް ހޮސްޕިޓަލުގައި ފަރުވާ ދެނީ\nކަޝްމީރުގައި މިހާރު ހިނގަމުންދާ ހަމަނުޖެހުން ތަކުގައި އިންޑިއާ ސިފައިން ކުޑަ ކުއްޖެއްގެ ދެ ލޮލުގެ ފެނުން ގެއްލުވާލައިފިއެވެ.\nމި ހިތާމަވެރި ހާދިޘާ މެދުވެރި ވެފައި ވަނީ ގްރޭޑް 11ގައި އުޅޭ އުމުރުން 16 އަހަރުގެ އަސްރާރް ޙާން އަށެވެ. އަސްރާރް އޭނާގެ ގެ ކައިރީ އޮންނަ ހުސް ބިމަކަށް އީދަށް ކަތިލުމަށް ގެނެސް ހުރި ބަކަރިތައް ކައިރިއަށް ދިޔަ މަގުމަތީގައި އިންޑިއާ ސިފައިން ވަނީ އެ ކުއްޖާ އާއި ދިމާލަށް ކަރުނަ ގޭސް އުކައި، ޕެލެޓް ގަން ވެސް ބޭނުން ކޮށްފައެވެ.\nމީހެއްގެ ސައިކަލު ފަހަތަށް ލައިގެން އަސްރާރް ހޮސްޕިޓަލަށް ގެންދެވުނު ވަގުތުވެސް އޭނާގެ ބޮލުންނާއި ދެ ލޮލުން ދިޔައީ ލޭ އޮހެރެމުންނެވެ. ޑޮކްޓަރުންގެ ރިޕޯޓްތައް ދައްކާ ގޮތުން އަސްރާރްގެ ދެ ލޮލުގެ ފެނުން ގެއްލުމުގެ އިތުރުން، ބޮލުގެ ނާށިގަނޑަށް ވަނީ ވަރަށް ބޮޑަށް ގެއްލުވެފައެވެ. އަދި އޭނާގެ މޫނު މަތީގައި ވެސް ތަޅާފައި ވާކަމަށް ޑޮކްޓަރުން މައުލޫމާތު ދެއްވައެވެ.\n" އަހަރެމެން އެންމެ މުހިއްމު ކަމެއްގެ ގޮތުގައި ކުރަމުން މި އަންނަނީ އަސްރާރްގެ ފުރާނަ ސަލާމަތް ކުރުމުގެ މަސައްކަތް. އޭނާ އަށް ވަރަށް ބޮޑަށް އަނިޔާ ކޮށްފައި ހުރީ. އަދިވެސް ކްރިޓިކަލް ކޮންޑިޝަން ހަމަ." ޑޮކްޓަރެއް ބުނެފައި ވެއެވެ.\nއެ ހޮސްޕިޓަލުގައި އިންޑިއާ ސިފައިން އަނިޔާ ކޮށްގެން ފަރުވާ ކުރަމުންދާ6ކުޑަކުދިން މިހާރު ވެސް އެބަ ތިއްބެވެ.\nއޮގަސްޓް 9, 2019 21:02\nއިންޑިއާ އަކީ މިގައުމުގެ މިނިވަންކަމަށް ވެސް އެއްބަސް ނުވާބައެއް. އިންޑިއާގެ ރަސްމީ ފަރާތްތަކުން ގަބޫލުކުރާގޮތުގައި ހުޅުލޭ އެއަރޕޯޓަކީ އިންޑިއާއިން އަޅާދީފަ އޮތް އެއަރޕޯޓެއް. ވީމާ އެއަރޕޯޓު އަނބުރާ އިންޑިއާ އަށް ދޭންޖެހޭނެ. އަދީބުގެ ރަންޒަމާނުގައި އިންޑިއާގެ އޮފިޝަލުން ދިވެހި އޮފިޝަލުންނާ ޒުވާބުކޮއްފަވާ ކަމަށްވަނީ. މަލިކުގެ މިނިވަންކަން ކޮބާ؟\nއަވަށްޓެރި އެއްވެސް ގައުމެއްގެ މިނިވަންކަމަށް އެއްބަސްވާ ގައުމެއް ނޫން އިންޑިއާ އަކީ.\nއޮގަސްޓް 9, 2019 21:43\nmives dhahili massala tha\nއޮގަސްޓް 9, 2019 21:45\nވިސްނާ ބަޔަކަށް ޢިބްރަތް ލިބޭނީ!\nއޮގަސްޓް 10, 2019 02:02\nއޮގަސްޓް 10, 2019 04:09\nއޮގަސްޓް 11, 2019 21:26\nހަމަ މިހާރުން މިހާރަށް އިންޑިޔާ އާއި ގުޅުން ކަޑާލާ.


Haalugai Jehunu Lanka ge Mas Boat Hulhumale eh Vahdhaifi – Iru\nހާލުގައި ޖެހުނު ލަންކާގެ މަސްބޯޓު ހުޅުމާލެއަށް ވައްދައިފި\nމި މަހުގެ 23 ވަނަ ދުވަހު އިންޖީނު ހުއްޓިގެން ހާލުގައި ޖެހުނު ސްރީލަންކާގެ މަސް ބޯޓު، އެމްއެންޑީއެފް ކޯސްޓްގާޑުގެ އެހީތެރިކަމާއެކު މިއަދު ހެނދުނު ހުޅުމާލެއަށް ވައްދައިފިއެވެ.\nހަ މީހުންނާއެކު ދަތުރުކުރަމުން ދިޔަ އެ ބޯޓު ހުޅުމާލެއަށް ގެންގޮސްފައި ވަނީ މިއަދު ހެނދުނު 6:10 ހާއިރު ކަމަށް އެމްއެންޑީއެފް އިން ވިދާޅުވިއެވެ.\nއެމްއެންޑީއެފް އިން ވިދާޅުވީ، ސްރީލަންކާގެ ހަ މީހުންނާއެކު ދަތުރުކުރި މި ބޯޓުގެ އިންޖީނު ހުއްޓި، ހާލުގައި ޖެހި އޮޔާދާކަމުގެ ރިޕޯޓް އެމްއެންޑީއެފް ކޯސްޓްގާޑު މެރިޓައިމް ރެސްކިޔު ކޯޑިނޭޝަން ސެންޓަރ (އެމްއާރުސީސީ) އަށް ލިބުނީ މިމަހުގެ 23 ވަނަ ދުވަހުގެ 17:00 ހާއިރު ކަމަށެވެ.\nފަހުން، ކ.ދިއްފުށީގެ އިރުއުތުރުން ގާތްގަނޑަކަށް 58 ނޯޓިކަލް މޭލު ބޭރުގައި ވަނިކޮށް، އެމްއެންޑީއެފް ކޯސްޓްގާޑުގެ އުޅަނދެއް ވަނީ އެ ސަރަޙައްދަށް ގޮސް ލަންކާގެ މަސްބޯޓަށް އެހީތެރިކަން ފޯރުކޮށްދިނުމުގެ މަސައްކަތް ކޮށްފައެވެ.\nފުރަބަންދުގައި ދޫކުރި ފާސްތައް މިހާރު ބޭނުމެއްނުކުރެވޭނެ :ފުލުހުން\nއެމްއެންޑީއެފް ކޯސްޓްގާޑު ޝިޕް ޝަހީދުޢަލީގެ ބެލުމުގެ ދަށުން މި ބޯޓު މިއަދު ހެނދުނު ހުޅުމާލެ ބަނދަރަށް ވައްދާފައިވާއިރު، އެ ބޯޓުގައި ތިބި ލަންކާގެ ފަޅުވެރިންގެ ހާލު ރަނގަޅު ކަމަށްވެސް އެމްއެންޑީއެފް އިން ވަނީ ވިދާޅުވެފައެވެ.


Lanka gai hama nujehun hingaa iru sifain alhaanulaa kamah bunaa vaahaka dhogu koffi | Mihaaru\nމިނުވަންގޮޑާގައި ހަލާކުކޮށްލާފައިވާ ފިހާރައެއްގެ ކައިރީ ސިފައިން ހަރަކާތްތެރި ވަނީ. --ފޮޓޯ:އޭއެފްޕީ\nލަންކާގައި ހަމަނުޖެހުން ހިންގާ އިރު ސިފައިން އަޅާނުލާ ކަމަށް ބުނާ ވާހަކަ ދޮގުކޮށްފި\n17 މެއި 2019 - 15:363comments\nކޮލަމްބޯ (މެއި 17) - ސްރީ ލަންކާގައި މުސްލިމުންނާ ދެކޮޅަށް ހަމަނުޖެހުން ހިންގާ އިރު ސިފައިން އަޅާނުލައި ތިބޭ ކަމަށް ބުނާ ވާހަކަތައް ދޮގުކޮށްފި އެވެ.\nސިފައިންގެ ވެރިޔާ މަހޭޝް ސެނަނަޔަކަ ވިދާޅުވީ އެންމެ ފަހުގެ ހަމަނުޖެހުންތަކުގައި ގެއަކަށް ހަމަލާ ދޭން ސިފައިން އިޝާރާތް ކުރާ ކަމަށް ބުނާ ސީސީޓީވީ ފުޓޭޖެއް އާއްމުކޮށްފައިވީ ނަމަވެސް އޭގައި ހަގީގަތެއް ނެތް ކަމަށާއި އެއީ ހަމަނުޖެހުމަށް ސިފައިން ހިތްވަރު ދިނުން ކަމަށް ނުބެލެވޭނެ ކަމަށެވެ.\n"އެ ފުޓޭޖް ސިފައިން ވެސް ތަހުގީގުކޮށްފި އެކި އެންގަލްތަކުން. އެކަމަކު ހަމަނުޖެހުމަށް ސިފައިން ބާރުއަޅާ އެއްވެސް ކަމެއް އެއިން ފާހަގަކުރެވިފައެއް ނުވޭ،" ކޮލަމްބޯގައި ނޫސްވެރިންނާ ވާހަކަ ދައްކަވަމުން ސެނަނަޔަކަ ވިދާޅުވި އެވެ. "ސިފައިންގެ ފަރާތުން ނުރަނގަޅު އެއްވެސް ކަމެއް ފެނިއްޖެ ނަމަ ވަގުތުން ފިޔަވަޅު އަޅާނެ."\nއޭނާ ވިދާޅުވީ މުސްލިމުންނާ ދެކޮޅަށް ހަމަލާ ދިނުމުގައި މަސްތުވެފައި ތިބި ގިނަ އަދަދެއްގެ ޒުވާނުން ވެސް ބައިވެރިވެފައިވާ ކަމަށެވެ. އަދި ފަހުން ވާނީ ސިފައިންގެ އަދަދު އިތުރުކޮށް ހަމަނުޖެހުންތައް ކޮންޓްރޯލްކޮށްފައި ކަމަށް ސެނަނަޔަކަ ވިދާޅުވި އެވެ.\nހަމަނުޖެހުންތައް އެންމެ ބޮޑަށް ހިންގި ނޯތު-ވެސްޓަން ޕްރޮވިންސަށް ވަނީ އިތުރު 5،500 ފުލުހުން ނެރެފަ އެވެ.\nފުލުުހުންގެ ތަރުޖަމާން ރުވާން ގުނަސެކަރަ ވިދާޅުވީ ވޭތުވެދިޔަ 24 ގަޑިއިރު ތެރޭ އެއްވެސް ހަމަނުޖެހުމެއް ހިންގާފައި ނުވާތީ ރޭގަނޑު ކާފިއު ނުހިންގަން ސަރުކާރުން މިހާރު ނިންމާފައިވާ ކަމަށެވެ. ހަމަނުޖެހުންތަކާ ގުޅިގެން ލަންކާ އިން ވަނީ 112 މީހުން މިހާތަނަށް ހައްޔަރުކޮށްފަ އެވެ.\nއިތުރު ލިޔުންތައް ސްރީ ލަންކާ މިލިޓަރީ


Story: Aharenge aharen\nކުއްލިއަށް ދެލޯ ހުޅުވާލެވުނެވެ. ނޭނގޭ އިޙްސާސްތަކެއް ވުމުންނެވެ. ހަށިގަނޑުގައި މަޑުމަޑުން ތުރުތުރެއް އުފެދެމުން ދިޔައެވެ. އެ ތުރުތުރާއެކު ހަށިގަނޑަށް ލުއިކަން އިޙްސާސްކުރެވެމުން ދިޔައެވެ. މަޑުމަޑުން މައްޗަށް ހިއްލޭކަމަށް ޤަބޫލުކުރެވުނެވެ. އަހަންނަށް ބަލައިލެވުނީ މުބީން އޮތްތޯއެވެ. އޭނާ ގަދަ ނިދީގައި އޮތެވެ.\nމުބީންގެ ދެލޯ ހުޅުވައިލިއެވެ. ފޯނު ވައިބުރޭޓްވާން ފެށުމުންނެވެ. ބާލީސް ދަށުން ފޯނުނެގިއެވެ. ދެ ލޯ ކުނާކޮށްގެން އޮވެ ސްކުރީނަށް ބަލައިލިއެވެ. ޗޮކެއް ކަނޑައިލުމަށްފަހު އަހަރެންގެ މޫނަށް ބަލައިލިއެވެ. އޭރު އަހަރެން ރަޖާގަނޑު ދަށުގައި ކުރުގެޅިގެން އޮތްތަން އަހަރެންނަށް ފެނުނެވެ.\nއަހަރެންގެ ހިތުގައި ސުވާލުތައް އުތުރި އަރަން ފެށިއެވެ. މުބީންގެ ގާތުގައި އަހަރެން ނިދައިފައި އޮތީމައެވެ. އެހެންވީއިރު މިއީ ކާކު ހެއްޔެވެ؟ އެއީ ކާކުހެއްޔެވެ؟ އެއީ ހަމަ އަހަރެންނެވެ. މިއީވެސް އަހަރެންނެވެ. އެހެންވީ އިރު ދެ އަހަރެން އުޅެނީ ބާވައެވެ؟\nކުއްލިއަކަށް މުބީން އެނދުން ތެދުވިއެވެ. އޭނާ ފޯނަށް ބަލައިލިއެވެ. މަޑުމަޑުން ކުޑަދޮރު ކައިރިއަށް ޖެހިލާ ފޯނު ނެގިއެވެ.\n"ހަނާ! ކިތައް ފަހަރު ބުނާނީ ތިޔައީ ރަނގަޅު ކަމެއް ނޫނޭ،" މުބީން ވައިއަޑުން ވާހަކަދެއްކިއެވެ. "ދޮންތަ ވެސް އޮފް ރެއެއްމީ. ދޮންތަ އަށް ތިކަން އެނގިއްޖެނަމަ..."\nއަހަރެން ހުރީ މުބީންގެ ފުރަގަހުގައެވެ. އޭނާ ވާހަކަދެއްކީ އަހަރެންގެ ކޮއްކޮ ހަނާއާކަން ޔަޤީންވުމުން ހިތުގައި އެތަކެއް ސުވާލުތަކެއް އުތުރެން ފެށިއެވެ. އެހެންވެ މުބީނަށް ފާރަލުމަށް އަހަރެން ނިންމީމެވެ. އޭނާގެ ހަރަކާތްތަކަށް ފަރުވާތެރިވެގެންނެވެ.\n"ހަނާ ޕްލީޒް! ތިހެން ނަހަދާ! އަހަރެން!" މުބީންގެ ރާގު ބަދަލުވިއެވެ. "ހަނާއަށް އެނގޭނެ ތިޔައީ މީހުން ކުރާ ކަހަލަ ކަންތަކެއް ނޫންކަން."\nއެކޮޅުން ދެއްކި ވާހަކައެއް އަހަންނަކަށް ނީވެއެވެ. އެހުރި ގޮތަށް މުބީން ކުއްލިއަކަށް ކޮޓަރިން ނުކުންނަން ދިޔައެވެ. ނިދަންލީ ކުރު ސޯޓާއެކު ހުސްގަޔާ ހުރެގެންނެވެ. އެހެންވެ އަހަރެން ވެސް މުބީންގެ ފަހަތުން ނުކުންނަށް ނިންމީމެވެ. މުބީން ނުކުންނަމުން އަހަރެން އެނދުގައި އޮތްތޯ ބަލައިލިއެވެ. މަޑުމަޑުން ދޮރު ހުޅުވާލުމަށްފަހު ފަރުވާތެރިކަމާއެކު އޭނާ ދޮރު ލައްޕައިލިއެވެ. އަހަރެން ދޮރާހަމައަށް ގޮސް ބަލައިލީމެވެ. އެނދުގައި އަހަރެން އަރާމުކޮށް ނިދައިފައި އޮތެވެ. ހިތުގައި އަނެއްކާ ވެސް ސުވާލުތައް މަތިމައްޗަށް އުކެން ފެށިއެވެ. ސުވާލުތަކަށް ވުރެ ވެސް ބޮޑަށް އަހަރެން ބޭނުންވީ ކުރިމަތީގައިވާ އިމްތިހާނެވެ. މުބީނާ ހަނާގެ ފޯނުކޯލުގެ ސިއްރު ބަލައިލާށެވެ. އެހެންވެ އަހަރެން ދޮރު ހުޅުވާލަން އަތް ދިއްކޮށްލީމެވެ. ދޮރެއް ނުހުޅުވުނެވެ. ތަޅުގައި އަތްލިޔަސް ތަޅު އަނބުރައެއް ނުލެވުނެވެ. ފާރުގައި ހުރި ގަޑިއަށް ބަލައިލެވުނެވެ. ބާރަ ޖެހިގޮތަށް ގަޑި ހުރީ ހުއްޓިފައެވެ.\nއަވަސް އަވަހަށް ދޮރުހުޅުވޭތޯ ބެލީމެވެ. މަޑުމަޑުން ދޮރުގައި އަތްޖައްސައިލީމެވެ. ދޮރުފަތަކު އަތެއް ނުޖެހުނެވެ. ދޮރުފަތުގެ ތެރެއަށް އަތް ވަދެގެން ދިޔައީއެވެ. ލިބުނު ހައިރާންކަމާއެކު އަނެއް އަތްވެސް ދޮރުފަތުގައި ޖައްސައިލީމެވެ. އެއަތް ވެސް ދޮރުފަތުގެ ތެރެއަށް ވަދެގެން ދިޔައީއެވެ. އަހަރެން ބޭނުންވީ ޔަޤީންކޮށްލާށެވެ. އެހެންވެ އެހުރިގޮތަށް ދޮރާ ދިމާއަށް ދިޔައީމެވެ. އެއްވެސް އަޅައިގަތުމަކާ ނުލައި ދޮރުފަތް ފޫއަޅުވާލައިފައި އަހަރެންނަށް ކޮޓަރިން ބޭރަށް ނުކުވުނެވެ. ފަހަތް ބަލައިލެވުނީ ދޮރުފަތް ހަލާކުވެފައި ހުރިތޯ ބެލުމަށެވެ. އެއްވެސް ގެއްލުމެއް ނުވެއެވެ. މަޑުމަޑުން ސިޑިން ފޭބުމަށް ނިންމީ އުފެދެމުން ދިޔަ ސުވާލުތައް އެއް ފަރާތްކޮށްލާފައެވެ.\nއަހަންނަށް ސިޑިން ފޭބުން އުނދަގުލަކަށް ނުވިއެވެ. އެއްވެސް ފިޔަވަޅެއް ނާޅަނީސް ހުރެވުނީ ބޮޑު ކޮޓަރީގައެވެ. ކައްކާ ބައިގައެވެ. އައިސް އަލަމާރީގެ ދޮރުފަތުން ނުލެއްޕި ހުރި ދޭތެރެއިން ރީނދޫއަލިކަން ބޭރަށް ނުކުމެފައި ހުއްޓެވެ. ފެންފުޅިއެއްގައި މަތި ނެގިގޮތަށް ފުޅީގެ މަތި ނުޖަހާ މޭޒުމަތީގައި ހުއްޓެވެ. މޭޒާ ދެތިން ފޫޓު ދުރުގައި ފަހާފޮށީގެ ކަތުރު ވެއްޓިފައި އޮތެވެ. ކަތުރުގެ ކޮޅުގައި ލޭ ހުއްޓެވެ. ލޭ ތިކިތައް ރޮނގެއްގެ ގޮތުގައި ހަނާގެ ކޮޓަރިއާ ދިމާއަށް މުށިގަނޑުމަތީ ދިގުދެމިފައި ހުއްޓެވެ.\nދެ މީހަކު ވާހަކަދައްކާއަޑު އަހަންނަށް އިވުނެވެ. އެހެންވެ ހަނާގެ ކޮޓަރިއާ ދިމާއަށް ބަލައިލެވުނެވެ. އަޑު އަންނަނީ އެދިމާއިންނެވެ. ހަނާގެ ކޮޓަރީގެ ދޮރުގައި ޓަކި ޖަހަން ހިތަށް އެރިއެވެ. ހަމަ ސިކުންތުގައި ޚިޔާލު ބަދަލުވިއެވެ. އަހަރެން މި އައީ ކީއްކުރަންބާއޭ ހިތަށް އެރިއެވެ.\nމަޑުމަޑުން ހަނާގެ ކޮޓަރީގެ ތެރެއަށް ދޮރުފަތުގެ ތެރެއިން ދެމިގަތީމެވެ. އެއްވެސް ޖެހިލުމެއް ނެތިއެވެ. ސުބުޙާނަﷲއެވެ. ހަނާގެ އަތުން ލޭތައް ތިކިޖަހަމުން ދަނީއެވެ. މުބީން އިނީ ލޭތައް ސާފުކުރާށެވެ.\n"ހަނާ ނުވާނެ މިކަހަލަ ކަންކަން ކުރާކަށް! ތިޔައީ ނުވިސްނޭ ކުޑަކުއްޖެއް ނޫނެއްނު!" މުބީން މަޑުމައިތިރިކަމާއެކު ވިސްނައިދެވޭތޯ އުޅުނެވެ. ކަނޑައިގެން ގޮސްފައިވާ ތަންތަނުން އަންނަމުން ދިޔަ ލޭތަށް ސާފުކުރަމުންނެވެ.\nހަނާގެ މޫނުމަތިން ލާނެތް ހިނިތުންވުމެއް ފާޅުވަމުން ދިޔައެވެ. ދެވަނަ ސިކުންތުގެ ތެރޭގައި އޭނާގެ ހިނިތުންވުން ބަދަލުވިއެވެ.\n"މުބީންއަށް އެނގޭނެ އަހަރެން މުބީން ދެކެ އިންތިހާއަށް ލޯބިވާކަން. މުބީންއާ ނުލައި އަހަރެންނަކަށް އުފަލެއް ނެތްކަން،" ހަނާއަށް ގިސްލެވެން ފެށުނެވެ. "އަހަރެންނަށް ހެޔޮ ދޮންތައަށް ކޮންމެ ގޮތެއްވިޔަސް. މުބީން ދެކެ އެންމެ ފުރަތަމަ ލޯބިވެވުނީ އަހަންނަށް. ދޮންތައަކަށް ނޫން!"\nއަހަރެން ގާތަށް ރުޅިއާދެވުނެވެ. ބާރުބާރަށް ހަޅޭއްލަވަން ބޭނުންވިއެވެ. ހަނާގެ މޫނުމަތީގައި ޖަހަން ހިތަށް އެރިއެރިއެވެ. ނަމަވެސް ވާނުވާ ބަލަން ބޭނުންވިލެއް ބޮޑުކަމުން ހަނުހުރެވުނީއެވެ. އެތެރެހަށީ ހޫނުވަމުންދިޔަ ރުޅިވެރިކަން ހިފަހައްޓައިލައިގެންނެވެ.\n"މުބީން! ޕްލީޒް އަހަރެންނާއެކު މިރޭ މަޑުކޮށްލަދީ. އަހަރެން ބޭނުމީ މުބީން. އަހަންނަކަށް ދެނެއް ކެތެއް ނުވާނެ. އާދެސްކޮށްފަ! އަހަރެންނަށް ތިހެން ނުހަދާ." މުބީންގެ ކޮނޑުގައި ހަނާ އެލިގަތެވެ. އޭރު ހަނާގެ އަތުގައި މުބީން ބޭސް އަޅައި ނިމުނީއެވެ.\n"ހަނާ މޮޔަވީތަ؟" މުބީން ހަނާ ފޮޅުވައިލިއެވެ. "ކިތައްފަހަރު ބުނާނީ އަހަރެން ހަނާދެކެ ލޯތްބެއް ނުވަމޭ. ނުވަމޭ ނުވަމޭ. ދެން އަމިއްލަ ހަށިގަނޑަށް ގެއްލުން ދީގެން އަހަރެންގެ ގެންނަން ނޫޅޭތި. އަހަރެން ނާންނާނަން."\n"ހެވޭ! އަހަރެން މުބީން ދެކެ ލޯބިވެޔޭ. އެ ނިމުނީނު. އަހަރެންގެ ފުރާނައަށްވުރެ ބޮޑަށް އަހަރެން މުބީންދެކެ ލޯބިވަމޭ." ހަނާ ރުޅި ގަދަވިއެވެ. "މުބީން ވެސް އަހަރެންދެކެ ލޯބި ނުވާނަމަ މި ތަނަށް މިގަޑީ ނާންނާނެ! ތި އުޅެނީ ނޫން ކަމަށް ހެދިގެން."\n"ތިޔައީ އަހަރެންގެ ކުށެއްނޫން! ހަނާ އަހަރެންދެކެ ލޯބިވުމަކީ އަހަރެން ހަނާ ގާތަށް އަންނަން ޖެހޭ ކަމެއްވެސް ނޫން،" މުބީން ހިތްހަމަ ނުޖެހި ރުންކުރުވިއެވެ. "އަހަރެން މިރޭ މިގަޑީގައި ނިދި ހަރާބުކޮށްލައިފައި މިތަނަށް މިއައީ އިންސާނިއްޔަތަށް ޓަކައި! އަހަންނަކީ އިންސާނަކަށްވާތީ. އިންސާނީ ވާޖިބެއް އަދާކުރަން! ފަހަރެއްގަ ވެސް ހަނާގެ ތިޔަ ފަތަރާސީކަން ދެކޭކަށް ނޫން. އިވިއްޖެތަ؟"\nމުބީން ހިނގައިގަތީ ދޮރާ ދިމާއަށެވެ. ހަނާ މުބީންގެ އަތުގައި ހިފައި ދަމާގަތެވެ. މުބީން ރުޅި ގަދަވިއެވެ. އަތްފޮޅުވާލިއެވެ. ކުއްލިއަކަށް ހަނާ ވެއްޓުނެވެ. އެނދުގެ ކަނުގައި ނިތްކުރި ޖެހުނެވެ. ހަނާ ރޯންފެށިއެވެ. މުބީން ފަހަތް ބަލައިލިއެވެ. އޭނާގެ ޚިޔާލު ބަދަލުވިއެވެ. ހަނާ ގާތަށް ތިރިވިއެވެ. މަޑުމަޑުން ހަނާ ނަގައިގަތެވެ. ނިތްކުރިން ލޭތައް ފޭދެމުން ދިޔައެވެ.\nއަހަރެން ވެސް ގޮސް ހަނާގެ ގާތުގައި އިށީނީމެވެ. އޭނާގެ ބޮލުގައި ފިރުމަން ބޭނުންވެގެންނެވެ. ވިސްނައިދޭން ގަސްތުކޮށްގެންނެވެ.\n"ހަނާ ކޮއްކޯ! ޕްލީޒް މުބީނަށް ތިހެން ނުހަދާ. ދޮންތައާ މުބީން ދުރުކުރުވަން ނޫޅޭ،" އަހަންނަށް ގިސްލެވެން ފެށުނެވެ. "އަހަރެންގެ ހުރިހާ ވެސް މީހަކީ މުބީން. އަހަރެންގެ ދިރުމަކީ އެއީ. އަހަރެންގެ ވިންދަކީ އެއީ. ކޮއްކޮ އަހަރުމެންގެ މެދަށް ނުވަދޭ. ދޮންތަ އާދޭސް ކުރަން. ކޮއްކޮ ތިޔައީ ރީތި ކުއްޖެއް. ފުރިހަމަ ކުއްޖެއް! ކޮއްކޮއަށް މުބީނަށް ވުރެ މާ ރަނގަޅު މާ ރީތި ކުދިން ލިބޭނެ. ދޮންތަ އަބަދުވެސް ބުނަމެއްނު ކޮއްކޮގެ ޕްރިންސް އަންނާނޭ ހުދު އަހެއްގައި ކޮއްކޮ ބަލައި. އެދުވަހަށް އިންތިޒާރު ކުރާށޭ!. ކޮއްކޮއަށް ވެސް އެނގޭނެ ދޮންތައާ މުބީން ފިޔަވައި ކޮއްކޮގެ އެހެން މީހަކު މި ދުނިޔޭގަ ނެތްކަން. މުބީނާ ދޮންތައާ ވަކިވެއްޖެނަމަ އަހަރުމެން ޔަތީމުވާނެކަން."\nމުބީނަށް އަހަރެންގެ ގިސްލުން އިވޭހެން ހިޔެއް ނުވެއެވެ. އޭނާ އުޅުނީ ހަނާގެ ނިތްމަތީގައި މަލަން އަޅާށެވެ. ހަނާ އޮތް ގޮތަށް އޮތީއެވެ. އޭނާ ނޭވާލައެވެ. ހިންދިރުވައެވެ. މުބީން އަވަސް އަވަހަށް މަލަން އަޅައި ކޮޓަރިން ނުކުމެވޭތޯ ބެލިއެވެ. ތަޅުގައި އަތްނުލަނީސް ހަނާ ލޯ ހުޅުވާލިއެވެ.\n"ދޭ. ދޭ! މާދަމާއަކީ ހުރިހާ ކަމެއް ފަޅާ އަރާނެ ދުވަސް. އަހަރެންނަށް ތިހެން ހަދައިފަ އުފަލަކު ނޫޅެވޭނެ. މިރޭ އަހަރެންނަށް ތިޔަ ދިން އަނިޔާގެ ބަދަލު ހިތި ގޮތަކަށް ނޫނީ ނުފެންނާނެ." ހަނާ ރުޅިގަދަވިއެވެ. ބާރުބާރަށް ހަޅޭއްލަވައިގަތެވެ.\nމުބީން ޚިޔާލު ދެކަފިވިއެވެ. ފަސް އެނބުރި ބަލައިލިއެވެ. މަޑުމަޑުން އެނދުގައި އިށީނެވެ. އަހަރެންނާ ދިމާއަށް ބަލައިލިހެން ވެސް ހީވިއެވެ. ހަތަރުކަޅި ހަމަ ކުރަން ނުކެރުނީ ކަންނޭނގެއެވެ.\n"ހަނާ! އާދޭސްކޮށްފަ ބުނަން. ލޯތްބަކީ ގަދަބާރުން ހޯދާއެއްޗެއް ނޫން. ލޯތްބަކީ ލިބިގަތުމެއް. ދެނެގަތުމެއް. އިހުސާސްކުރުމެއް. ލޯބި ހޯދުމަށް އެއްވެސް ނަފުސަށް ގެއްލުމެއް ނުދޭނެ،" މުބީން ލަސްލަހުން އޮޅުން ފިލުވައިދިނެވެ. "އަހަރެން ދޫކޮށްލާ. އަހަރެން ދެކެނީ ހަނާ ތީ އަހަރެންގެ ވެސް ކޮއްކޮއެއްގެ ގޮތުގަ. ތިޔައީ ޒޭނާގެ ކޮއްކޮއަށްވީތީ. އަހަރެން ލޯބިވަނީ އަދި ވާނީ ވެސް ޒޭނާދެކެ."\n"އަހަންނަށް ހެޔޮ ދެ އަނތްބަށް ވިޔަސް. އަހަރެން ބޭނުމީ މުބީން." ހަނާ ގިސްލެވުން އިތުރުވިއެވެ. ހޯސްލާފައި ދެލޮލުން ކަރުނަތައް ފައިބައިގަތެވެ.\n"ހަނާ މޮޔަވީތަ؟ ހަނާއަށް ތިޔަ ކިޔޭ އެއްޗެއް އެނގޭތަ؟" މުބީން ކޮޅަށް ތެދުވެ ދަތްކުނޑި ވިކައިގަތެވެ. ހަނާއާ ދިމާއަށް އަތްމަޅައިގަތެވެ.\n"މުބީން ޕްލީޒް ކޮއްކޮއަށް އަނިޔާއެއް ނުދޭތި. އެއީ އަހަރެން ވަރަށް ލޯބިވާ ކޮއްކޮއެއް." ބޭއިޚްތިޔާރުގައި އަހަންނަށް ބުނެލެވުނެވެ. ނަމަވެސް މުބީނުގެ ކަންފަތާހަމައަށް އެ އަޑު ދިޔަހެން ހިޔެއް ނުވެއެވެ.\n"ކުރެވޭ ކަންކަމާ ކިޔޭ އެއްޗަކާ ނޭނގިގެން މިއުޅެނީ މަށަށްތަ؟" ހަނާ މުބީން ކުރި މައްޗަށް ހުއްޓުނެވެ. "އެރޭ މުބީން އަހަންނަށް އެހެން ނުހެދިނަމަ... އަހަރެން ގާތު އެ ވާހަކަ ނުދެއްކިނަމަ މިއަދު މިހެން ނުވީސް!"\n"އަހަރެން ބުނީމެއްނު އެއީ އޮޅުމެކޭ. ނޭނގިގެންވީ ކަމެކޭ. އަހަރެން ގަސްތުގައި ކުރިކަމެއް ނޫނޭ!" މުބީން ހިމޭންވިއެވެ. އަޑުމޮޅިވެ ރާގު ބަދަލުވިއެވެ.\n"ހުރިހާ ކަމެއް ވެސް އޮޅިގެން. ކުރާނެހާ ކަމެއް ކޮށްފަ މަތިޖަހަން އޮންނަ ބަހަކީ ސޮރީ. ކަލޭމެން ފިރިހެނުންނަށް ހީވަނީތަ އަންހެނުންނަކީ ކުޅޭކުޅޭ ބައެކޭ؟"\n"އަހަރެން ފަހަރެއްގައި ވެސް ތިހެން ނުބުނަންދޯ." މުބީން އިސްޖަހައިލިއެވެ. "އަހަރެން ބުނީ އަހަރެން ހީކުރީ ޒޭނާ ކަމަށޭ. އަހަންނަކަށް ހަނާއެއް އޭރަކު ނޭނގޭ. އަހަރެން ހަމައެކަނި ދަންނަނީ ޒޭނާ. ޗެޓުކުރިޔަސް ބައްދަލެއް ނުކުރަން. އެހެންވެ އެރޭ ޒޭނާ ކަމަށް ހީކޮށް އަހަރެންގެ ހިތްބަންޑުން ކޮށްލެވުނީ. އެހެން ނޫނަސް އަހަރެން ގޯސްކަމެއް ނުކުރަން. ފާފައަކަށް އަރައެއް ނުގަންނަން."\n"ހުއްޓާލާ ހުއްޓާލާ!" ހަނާ އަޑުފަޅައިގެން ދިޔައެވެ. "މުބީން އެރޭ އެގޮތަށް އަހަރެންނާ މެދު ކަންކަން ނުކުރިނަމަ އަހަރެން ހިތުގައި މި އިހްސާސްތަކެއް ހޭނުލީސް. އަހަރެންނަށް މުބީނާމެދު ސަމާލުކަމެއް ނުދެވުނީސް. މުބީންގެ ފަރާތުން ދެވަނަ ފަހަރަށް އެ ބީހުންތަކަށް ހިތެއް ނޭދުނީސް. މަލަކަށް މާބުރެއް ތިރިކޮށް ފުރަތަމަ ކުރާނެ ހުރިހާ ކަމެއް..."\nމުބީން ކޮޓަރިން ނުކުތުމަށް ހިނގައިގަތެވެ. ލަދުވެތިކަމާއެކު އިސްޖަހައިގެން ހުރެއެވެ. އޭރު ހަނާ މަޑުމަޑުން ގިސްޖެހެމުން ގިސްޖެހެމުން ގޮސް އެނދުގައި އިށީނެވެ.\nއަހަންނަށް މަންޒަރުބަލަން ހުރެވުނީއެވެ. މުބީންގެ ފަހަތުން ދާންވީކަމެއް ހަނާ ގާތަށްގޮސް ނަސޭހަތް ދޭންވީ ކަމެއް ނޭނގުނެވެ. މުބީން ކޮޓަރިން ނުކުމެ ދޮރު ލައްޕާލިއެވެ. ހަނާ ގިސްލުން އިތުރުވިއެވެ. ބާލީހުގައި ބައްދައިގެން އޮވެ ރޯންފެށިއެވެ. މަޑުމަޑުން ހަނާގެ ގާތަށް އަހަރެން ދިޔައީމެވެ. އޭނާއަށް ނަސޭހަތްދޭން އަހަރެން ބޭނުންވިއެވެ. އަހަންނަށް ހުރިހާ ކަމެއް ވިސްނޭތީއެވެ. އެކަމުގައި މުބީންގެ އެއްވެސް ކުށެއް ނެތީމައެވެ. ކުއްލިއަކަށް ހަނދާންނަށް އައީ މުބީން ކޮޓަރިއަށް ގޮސް އަހަރެން ހޯދަން އުޅޭނެކަމެވެ. އެހެންވެ އަވަސްއަވަހަށް ކޮޓަރިއާ ދިމާއަށް މިސްރާބު ޖެހީމެވެ. އޭރު މުބީން ސިޑިން އަރަމުން ދިޔައެވެ. އަހަރެން ބޭނުންވީ މުބީނަށްވުރެ ކުރިން ކޮޓަރިއަށް ވަންނާށެވެ. ދެވަނަ ތަޖުރިބާއެއް ކޮށްލާށެވެ.\nއެހެންވެ ސިޑިމަތީ ހުރި މުބީންގެ ފަހަތުގައި ހުއްޓިލީމެވެ. މުބީން ފަހަތް ބަލައިލިއެވެ. އަހަރެންގެ ހިލަމެއްވީ ކަންނޭނގެއެވެ. މުބީންގެ ބުރަކަށީގައި ލެނގިލީމެވެ. އޭނާއަށް އަހަރެންގެ އިޙުސާސެއްނުވިއެވެ. އަހަރެން މުބީންގެ ބުރަކަށީ އިނގިލި ޖައްސައިލީމެވެ. ހަށިގަނޑުގެ ތެރެއަށް އިނގިލިވަދެގެން ދިޔައެވެ. އަހަރެން ބޭނުންވި ކަންތައް ޔަޤީންވިއެވެ. މުބީންގެ ހަށިގަނޑުގެ ތެރެއިން ފުރޭނިގެން އަހަރެން އޭނާގެ ކުރިމައްޗަށް ނުކުތީމެވެ. އެކަން އޭނާއަށް ރޭކާ ވެސް ނުލިއެވެ. ކޮޓަރި ތެރެއަށް ވަދެ އެނދާ ދިމާއަށް ބަލައިލީމެވެ.\nއަނެއްކާ ވެސް އެއްކަލަ ސުވާލުތައް ތަކުރާރުވާން ފެށިއެވެ. އޭރު އަހަރެން ރާޖާގަނޑުގެ ދަށުގައި އަރާމުކޮށް ނިދާފައި އޮތެވެ. އެނދުގައި އޮތް އަހަރެންގެ ގާތަށް ގޮސް، އަހަރެންގެ ބޮލުގައި އަތްޖައްސައިލީމެވެ. އިހުސާސެއް ނުވިއެވެ. އަހަރެންގެ މޫނުގައި ދެ ފަހަރަކު ޖަހައިލީމެވެ. ހިލަމެއް ވެސް ނުވިއެވެ. އެއީ އަނެއްކާ އަހަރެންބާވައެވެ. ނޫނީއެއީ އަހަރެންގެ ސިފައިގައި އޮތް ޖިންނިއެއް ބާވައެވެ. ކޮންމެ ގޮތެއްވިޔަސް އެކަން މިހާރު ޔަޤީންކުރަން ވެއްޖެއެވެ.\nއެހެންވެ އަހަރެން އަމިއްލަ އިނގިލީގައި ދަތްއެޅީމެވެ. ތަދެއް ނުވިއެވެ. ކޮޅަށް ތެދުވީމެވެ. ބިންމަތީގައި ފައިތިލަ ޖެހޭތޯ ބަލައިލީމެވެ. ސުބުހާނަﷲއެވެ. އަހަރެންގެ ފައިތިލަ ބިމުގައި ނުޖެހެއެވެ. އަހަރެން ހަށިގަނޑަށް ބަލައިލީމެވެ. އަތްތިލައި ބަނޑުފުށް ބަލައިލީމެވެ. ތަފާތަކީ ހުދުކަން ގަދަވުމެވެ. އިތުރު ތަފާތެއް ނުފެނެއެވެ. މިހާރު ޔަޤީންވެއްޖެއެވެ. ބާލީސް ކައިރިއޮތް ފޯނުގެ ގަޑި ބަލައިލީމެވެ. އޭރު ގަޑިން ފަސްގަޑި ފަނަރަވަނީއެވެ.\nކޮޓަރީގެ ތަޅު އަނބުރައިލިއެވެ. އަވަސް އަވަހަށް ރަޖާގަނޑުގެ ދަށަށް އަހަރެންވަނީމެވެ. ނިދާފައި އޮތް އަހަރެންގެ ގައިމަތީގައި އަހަރެން އޮތް ގޮތަށް އަހަރެން އޮށޯތީމެވެ. ނިދާފައި އޮތް އަހަރެންގެ ހަށިގަނޑުގެ ތެރެއަށް އަހަރެން ފޭދިގެން ދިޔައެވެ. ކުއްލިއަކަށް ލޯ ހުޅުވާލީމެވެ. އޭރު މުބީން ފާޚާނާއިން ނުކުންނަނީއެވެ.\n"ޒޭނާ ހޭލާދެން ބަންގި ވެސް ގޮވައިފި." މުބީން އަހަރެންނަށް ބަލައިލިއެވެ.\nއަހަރެންނަށް ބަލައިލެވުނީ މުބީންގެ މޫނަށެވެ. މޫނުމަތިން ހާސްކަން ފާޅުވަމުން ދިޔައެވެ. ހަމަ އެވަގުތު އަހަރެން ބޭނުންވީ ޔަޤީންކުރާށެވެ.\n"އެބަ އަންނަން ވަރަށް ފެންބޮވައިގެންފި! މިއަންނަނީ އައިސް ފެންފޮދެއް ބޮއެގެން." އަހަރެން ބޭނުންވީ ބޭރަށް ނުކުންނާށެވެ.\nފުރަތަމަ ވެސް ބަލައިލީ ފާރުގައި ހުރި ގަޑިއަށެވެ. ބާރަޖެހި ގޮތަށް ގަޑި ހުރީ ހުއްޓިފައެވެ. ހިތުގައި ބިރުވެރިކަން ހިލިގަތެވެ. މަޑުމަޑުން ސިޑިން ފޭބީމެވެ. އައިސް އަލަމާރީގެ ދޮރު ހުރީ ލައްޕާފައެވެ. މޭޒުމަތީގައި ފަސްޓު އެއިޑް ފޮށީގެ މަތި ނެގިގޮތަށް ހުއްޓެވެ. މޭޒާ ދެތިން ފޫޓު ދުރުގައި މުށިގަނޑުމަތީގައި އޮތް ފަހާފޮށީގެ ކަތުރު އެ އޮތް ގޮތަށް އޮތެވެ. ކަތުރުގެ ކޮޅުގައި ލޭ ހުއްޓެވެ. މުށިގަނޑު މަތީގައި ލޭތިކިތައް ހުއްޓެވެ. ހަނާގެ ކޮޓަރިއާ ދިމާއަށެވެ. މަޑުމަޑުން ހަނާގެ ކޮޓަރިއާ ދިމާއަށް ހިނގައިގަތީމެވެ.\nދޮރު ހުރީ ތަޅު ނުލައެވެ. ދޮރު ހުޅުވައިލީމެވެ. ހަނާ ބާލީހުގައި ބައްދައިގެން ރޯން އޮތްގޮތަށް އޮވެ ނިދާފައި އޮތެވެ. އަހަރެން ބަލައިލީ އޭނާގެ މުލައްދަނޑިއަށެވެ. ހުދުކުލައި ގޯޒްފޮތި އޮޅައިފައި އޮތެވެ. ނިތްމަތީ މަލަން އަޅައިފައި ހުއްޓެވެ.\nއެއީ ހުވަފެނެއް ނޫނެވެ. އެހެން ނޫންނަމަ މި ހުރިހާ ކަމެއް ދިމާނުވީހެވެ. ބިރުން ހުރެ ދޮރުފަތް ލައްޕައިލީމެވެ. ސިއްސައިގެން ހަޅޭއްލަވާގަނެވުނެވެ. އެކަމަކު އަޑެއް ބޭރެއް ނުވިއެވެ. މުބީން އަހަރެންގެ އަނގަމަތީގައި އަތްއެޅީއެވެ.\n"އަހަރެން ވަރަށް ބިރުގަނޭ." އަހަރެން މުބީންގެ މޭގައި ލެނގިލީމެވެ.\n"ކިހިނެއްވީ؟" މުބީން އަހަރެންގެ ބޮލުގައި ފިރުމައިލިއެވެ.\n"ސޮރީ! އެރޭ އެހެންވީ އަހަރެންގެ ސަބަބުން. އަހަރެން މުބީނަށް ލަނޑެއް ދޭންވެގެން ހަނާ އެތަނަށް ފޮނުވީ. އަހަރެންގެ ހެދުމެއް ހަނާ ލައްވާފަ. ހަނާއަކަށް ނޭނގޭނެ މުބީންއާ އަހަރެންނާ ދެމީހުން އެފްބީން ވާހަކަދައްކާ ކަމެއް،" އަހަރެން މުބީންގެ ގައިގައި އޮޅުލައިގަނެގެން ހުރެ ވާހަކަދެއްކީމެވެ. "ހަނާއާ އަހަރެން ވައްތަރު ކަމުން މީހުންނަށް ވަރަށް އޮޅޭނެ. އަހަރުމެން މީހުންނަށް ވަރަށް ލަނޑުދެން. ވަރަށް ޖެއްސުން ވެސް ކުރަން. ވަރަށް މަދުބަޔަކަށް އޭރު އެނގެނީ އަހަރެންނާ ހަނާ މީ އެއްމާބަނޑު ދެބެންކަން. ކުރިން މުބީނަށް މި ވާހަކަ ކިޔައިދޭން ނުކެރުނީ."\n"ކޮންކަމެއް؟" މުބީން ހައިރާންކަމާއެކު ސުވާލުކުރިއެވެ. އަހަރެންގެ ދެ ކޮނޑުގައި ހިފައި މޫނަށް ބަލައިލިއެވެ.\n"އަހަރެންނަށް ހުރިހާ ކަމެއް ފެނިއްޖެ! އަހަރެން ކުރިމަތީގައި މުބީން ހަނާގެ ކިބައިން ސަލާމަތްވާން ކުރި ހުރިހާ ކަމެއް ފެނިއްޖެ." އަހަރެންނަށް ގިސްލެވެން ފެށުނެވެ.\n"އޭނ. ކީކޭ؟" މުބީން ހާސްވިއެވެ.\n"އާނ! އަހަރެން ކޮޓަރީގައި ހުރިން." އަހަރެން ލޮލުން ހޯސްލާފައި ކަރުނަތައް ފައިބައިގަތެވެ.\n"އެކަމަކު! ޒޭނާ އޮތީ ނިދައިފައިއެއްނު. އަހަރެން ނުކުތްއިރު ވެސް؟ އަހަރެން ވަން އިރުވެސް؟ ދެން؟" މުބީނަށް ޤަބޫލެއް ނުކުރެވުނެވެ.\n"އަހަންނަކަށް ނުވިސްނޭ. އަހަރެން ވެސް ހިތަށް އަރަނީ ހަމަ ތި ސުވާލު. އަހަރެން ހީކުރީ ހުވަފެނެއް ކަމަށް. އެހެންވެ ޔަޤީންކުރަން މިއައީ ވެސް،" އަހަރެންގެ ހިތުގައި ބިރުވެރިކަން އުތުރިގަތެވެ. "މުބީނަށް އަހަރެން ނުފެނުނުތަ؟ މުބީންގެ ހަށިގަނޑު ތެރެއިން އަހަރެން ދިޔައިރު ވެސް ނޭނގުނުތަ؟"\n"ހިނގާ ކޮޓަރިއަށް ދަމާ. މާބޮޑަށް ބިރު ނުގަނޭ. ތިޔަ ވީ ގޮތެއް ހޯދޭނެ. އަހަންނަށް ކުޑަކޮށް ޝައްކުވެއްޖެ." މުބީން އޯގާތެރިކަމާއެކު އަހަރެންގެ ބުރަކަށީ ފިރުމައިލިއެވެ.\nމުބީން ކޮޓަރިއަށް ވަދެ ފޯނު ނެގިއެވެގޫގަލް ހުޅުވާލިއެވެ. ގޫގަލްގައި އޯ އޯ ބީ އީ ލިޔެލިއެވެ. މަޑުމަޑުން އަހަރެންނަށް ލެޕުޓޮޕް ދައްކައިލިއެވެ.\n'އައުޓް އޮފް ބޮޑީ އެކްސްޕީރިއަންސް' ކިޔާ ލިޔުމެކެވެ. ދުނިޔޭގެ އާބާދީގެ ތެރެއިން ދިހަ އިންސައްތަ މީހުން ތަޖުރިބާ ކުރާކަމެކެވެ. ހަށިގަނޑު ނިދިކަމުގައި ވިޔަސް ސިކުނޑި ނުނިދާ ނަމަ ވެދާނެ ގޮތެކެވެ. ނޫނީ ނިދީގެ ވަކި މަރުހަލާތަކެއްގައި ދިމާވެދާނެ ގޮތެކެވެ. ހަށިގަނޑާއި ރޫޙާ ދެ ތަންވުމެވެ. މިރޭ އަހަރެން ވެސް ތަޖުރިބާ މި ކުރީ އެ ކަމެވެ. ޝައުޤުވެރި ލިޔުމެކެވެ. ބިރުވެރިކަން ހިތުން ފިލައިގެން ދިޔައެވެ. ފުންނޭވާއެއް ދޫކޮށްލެވުނެވެ.\nކައިވެންޏަށް ތިން މަސްވީއިރު ވެސް ނޭނގި އޮތް ޙަޤީޤަތް ހާމަވުމުންނެވެ. މުބީންގެ މޫނުމަތީ ކުރެހިފައި ހުންނަ ހާސްކަމުގެ ބޮޑު ސިއްރު ހާމަވީމައެވެ. މުބީންގެ ވަފާތެރިކަމާއި އޭނާގެ ތެދުވެރިކަން ކަށަވަރުވީމައެވެ. ހަނާގެ ކިބައިން ސަލާމަތްވުމަށް މުބީން އުޅޭނެ ހާލަތު އަމިއްލައަށް ޔަޤީން ކުރެވުނީތީއެވެ. އަމިއްލައަށް އެކަން އިޙްސާސް ކުރެވުނީތީއެވެ. ލޮލަށް ފެނުނީމައެވެ. މުބީން އެއީ ތެދުވެރިއެކެވެ. އޯގާތެރިއެކެވެ. ވަފާތެރިއެކެވެ. އޭނާއަށް ތުރާތަކާ ކުރިމަތި ކުރެވުނީ އަހަރެންނަށެވެ. ލަނޑުދިނުމަށް ކުޅުނު ކުޅިގަނޑުގެ ތެރެއިންނެވެ. ސަމާސާއަށް ޖެއްސުން ކުރުމާ އޮޅުވާލުމަކީ ކިހައި ގޯސްކަމެއްކަން މިއަދު ވިސްނިއްޖެއެވެ. އެކަމަށް އަހަންނަށް މަގުފަހިކޮށް ދިނީ އަހަރެންގެ އަހަރެންނެވެ.


Hulhumale beach gai Plastic kuni ukaalan dustbin bahattaifi\nޑަސްބިން އިފްތިތާހު ކުރުމަށް ބޭއްވި ރަސްމިއްޔާތުގެ ތެރެއިން. ފޮޓޯ: އެޗްޑީސީ\nޕްލާސްޓިކް ކުނި އުކާލަން ހުޅުމާލޭ ބީޗް ސަރަހައްދުގައި ޑަސްބިން ބަހައްޓައިފި\n21 އޮކްޓޯބަރ 2020 - 23:00:35\nހައުސިން ޑިވެލޮޕްމެންޓް ކޯޕަރޭޝަން އިން ހުޅުމާލޭ ބީޗްގެ ތިން ސަރަހައްދެއްގައި ޕްލާސްޓިކް ކުނި އުކާލަން ހާއްސަ ޑަސްބިންތަކެއް ބަހައްޓައިފި އެވެ.\nތިމާވެށި ހިމާޔަތްކުރަން މަސައްކަތްކުރާ އަމިއްލަ ޖަމިއްޔާ އެއް ކަމަށްވާ ޕާލޭ މޯލްޑިވްސްއާ ގުޅިގެން ހިންގާ ހަރަކާތްތަކުގެ ދަށުން، އެޗްޑީސީ އިން ވަނީ މިއަދު ހުޅުމާލޭ ބީޗްގެ ތިން ސަރަހައްދެއްގައި ޕްލާސްޓިކް ކުނި އުކާލަން ހާއްސަ ޑަސްބިންތަކެއް ބަހައްޓައިފައެވެ. އެއީ ނެއިބަހުޑް 1 (ކިކްސް ކެފޭ ކުރިމަތި)، ނެއިބަހުޑް2(ސްޕައިސް ކެފޭ ކުރިމަތި)، އަދި ނެއިބަހުޑް3(ރިވެތި ބީޗް ގެސްޓްހައުސް) ގައެވެ.\nމި ޑަސްބިންތައް ބެހެއްޓުމުގެ ރަސްމިއްޔާތު ޝަރަފުވެރިކޮށްދެއްވީ އެޗްޑީސީގެ މެނޭޖިން ޑިރެކްޓަރު ސުހައިލް އަހްމަދެވެ. މި ރަސްމިއްޔާތުގައި ވާހަކަ ދައްކަވަމުން ސުހައިލް ވަނީ ފަރުދީ ޒިންމާ އަދާކުރެއްވުމަށް އިލްތިމާސް ކުރައްވާފަ އެވެ.\nމީގެ އިތުރުން ގޮނޑުދޮށަށް ކުނި އުކާލުމުގެ ބަދަލުގައި ޑަސްބިންތަކަށް ކުނި އެޅުމަށާއި، އެއްފަހަރު ބޭނުންކޮށްފައިވާ އުކާލެވޭ ޕްލާސްޓިކް މަދުކުރުމަށް އިލްތިމާސް ކުރައްވާފައިވެ އެވެ.\nހުޅުމާލޭގައި އާންމުން ޕްލާސްޓިކް ބޭނުންކުރާ މިންވަރު މަދުކުރުމަށާއި، އާންމުން ތިމާވެއްޓަށް ހޭލުންތެރި ކުރުވުމުގެ ޕްރޮގްރާމްތައް ހިންގުމުގެ މަގްސަދުގައި ދާދިފަހުން އެޗްޑީސީ އިން ވަނީ ޕާލޭ މޯލްޑިވްސްއާއެކު ފަހުމްނާމާއެއްގައި ސޮއިކޮށްފަ އެވެ.


Turkey sarukaarun ulheny covid-19 case thakuge adhadhu olhuvailaigen!\nތުރުކީގެ ސަރުކާރުން އުޅެނީ ކޮވިޑް-19 ކޭސްތަކުގެ އަދަދު އޮޅުވައިލައިގެން!\n01 އޯގަސްޓް 2020 - 11:40:27\nތުރުކީގެ ސަރުކާރުން އުޅެނީ އެގައުމުން ކޮވިޑް-19 އަށް ޕޮޒިޓިވްވާ މީހުންގެ އަސްލު އަދަދު އޮޅުވާލައިގެން ކަމަށް ޓާކިޝް މެޑިކަލް އެސޯސިއޭޝަން އިން ބުނެފި އެވެ.\nއެ ޖަމިއްޔާ އިން ބުނީ ތުރުކީގެ ސަރުކާރުން ހާމަ ކުރަމުންދާ އަދަދު ތަކަކީ ހަމަ އެކަނި "ގަނޑުފެންކޮޅުގެ" ކުރި ކަމަށެވެ.\nތުރުކީ ސަރުކާރުން ނަންބަރުތައް އޮޅުވައިލައިގެން އުޅެނީ ކޮވިޑް-19 ގެ ސަބަބުން އެ ގައުމަށް ދިމާވެފައިވާ ޕަބްލިކް ހެލްތު ގެ މައްސަލަތައް ފޮރުވަން ކަމަށް ވެސް އެ ޖަމިއްޔާ އިން ފާހަގަކުރެ އެވެ.\nޖުލައި 29 ވަނަ ދުވަހުން ފެށިގެން ތުރުކީ އިން ކޮވިޑް-19 އަށް ފަރުވާ ހޯދަމުންދާ މީހުންގެ ތެރެއިން ކްރިޓިކަލް ކެއާ ގައި ފަރުވާދެމުން ދަނީ ކިތައް މީހުނަށްތޯ ސަރުކާރުން ހާމަ ނުކުރާ ކަމަށް އެގައުމުގެ ނޫސްތަކުގައިވެ އެވެ. މިގޮތަށް މި ނަންބަރުތައް ސިއްރު ކުރުމުގެ ސަބަބުން، ރައްޔިތުންގެ މެދުގައި ބިރުވެރިކަން އުފެދިފައިވާ ކަމަށާއި، ނަންބަރުތައް ސިއްރުކުރުމުގެ ސަބަބާ މެދު ޝައްކު ކުރެވެމުންދާ ކަމަށް ވެސް ނޫސްތަކުގައިވެ އެވެ.\nޓާކިޝް މެޑިކަލް އެސޯސިއޭޝަންގެ ޗެއާމަން ޕްރޮފެސަރު ސިނާން އަދިޔަމަން ވަނީ ކޮވިޑް-19 ގެ ސްޓެޓިސްޓިކްސް ތައް ހިއްސާ ކުރަނީ އެގައުމުގެ ހެލްތު މިނިސްޓްރީއަށް ފެންނަ ގޮތަކަށް ކަމަށް ވިދާޅުވެފައި އެވެ. އޭނާ ވިދާޅުވީ އެ ނަންބަރުތައް ރައްޔިތުންނަށް ފަސޭހައިން ފެންނާނެ ގޮތަށް ހުންނަށް ޖެހޭނެ ކަމަށެވެ. އަދި ބައްޔާގުޅޭ ކަންތައްތައް ވިހާވެސް ދެފުށްފެންނަ ގޮތަކަށް ކުރިއަށް ގެންދިއުމަށް ވެސް އޭނާ ވަނީ ވިދާޅުވެފައި އެވެ.\nއަދިޔަމަން އިތުރަށް ވިދާޅުވީ، ސަރުކާރުގެ ދޯދިޔާ ފިޔަވަޅުތަކުގެ ސަބަބުން ބަލި ކޮންޓްރޯލްކުރަން ނުކުޅެދިފައި ވާކަމަށާއި، ޖޫން މަހުގެ އެއް ވަނަ ދުވަހުން ފެށިގެން ބަލީގައި މަރުވާ މީހުންގެ އަދަދު ވެސް އިތުރުވާން ފަށާފައިވާ ކަމަށެވެ.\nއަދި މުޖުތަމައުން އަޅަންޖެހޭ ރައްކާތެރިކަމުގެ ފިޔަވަޅުތައް އެކަށީގެންވާ ގޮތުގައި ނޭޅިއްޖެ ނަމަ އަލްހާ އީދަށް ފަހު އެގައުމުން ބައްޔަށް ޕޮޒިޓިވްވާ މީހުންގެ އަދަދު އިތުރުވެގެން ދާނެ ކަމަށް ލަފާކުރެވޭ ކަމަށް ވެސް ޓާކިޝް މެޑިކަލް އެސޯސިއޭޝަން އިން ވަނީ ބުނެފަ އެވެ.\nތުރުކީ އިން މިހާތަނަށް 230,873 މީހުން ކޮވިޑް-19 އަށް ޕޮޒިޓިވްވެފައި ވާކަމަށް ތަފާސްހިސާބުތަކުން ދައްކާ އިރު، އެގައުމުން ބަލި ޖެހުނު 5,691 މީހުން ވަނީ މަރުވެފައި އެވެ. އަދި 214,535 މީހުން ބަލިން ރަނގަޅުވެފައިވެ އެވެ.\nތުރުކީ އިން މިވަގުތު ކޮވިޑް-19 އަށް ފަރުވާ ހޯދަމުން ދަނީ 10,647 މީހުންނެވެ.


PHOTO GALLERY: Gasim ge campaign rasmeekoh feshun | Mihaaru\nފޮޓޯގެލަރީ / މެމްބަރު ގާސިމް އިބްރާހިމް (މާމިގިލި)\nގާސިމްގެ ކެމްޕެއިން ރަސްމީކޮށް ފެށުން\n25 މާޗް 2019\nއދ. މާމިގިލި: މާޗް 25، 2019: އަންނަ މަހުގެ ހަ ވަނަ ދުވަހު ބާއްވާ ރައްޔިތުންގެ މަޖިލީހުގެ އިންތިޚާބުގައި، މާމިގިލީ ދާއިރާ އަށް ވާދަކުރައްވާ ޖުމްހޫރީ ޕާޓީގެ ލީޑަރު ގާސިމް އިބްރާޙިމްގެ ކެމްޕެއިން ރަސްމީކޮށް ފެށުމަށް، އެމަނިކުފާނުގެ އުފަން ރަށް މާމިގިލީގައި ބޭއްވި ޖަލްސާ: މި ޖަލްސާގައި ނައިބު ރައީސް ފައިސަލް ނަސީމާއި ގާސިމްގެ ހަގު އަނބިކަނބަލުން އަދި ޓްރާންސްޕޯޓް މިނިސްޓަރު އާއިޝަތު ނަހުލާގެ އިތުރުން ދައުލަތުގެ ގިނަ މިނިސްޓަރުންތަކެއް ބައިވެރިވެވަޑައިގެންނެވި،--- ފޮޓޯތައް: ހުސައިން ވަހީދު/މިހާރު\nއދ. މާމިގިލި: މާޗް 25، 2019- އަންނަ މަހު ބާއްވާ އާންމު އިންތިޚާބުގައި މާމިގިލި ދާއިރާ އަށް ތިންވަނަ ދައުރަކަށް ކުރިމަތިލައްވާފައިވާ ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ކެމްޕެއިން ފެށުމަށް ބޭއްވި ހަފުލާގައި ކުރީގެ ދެ ނައިބު ރައީސުން ކަމަށް ޑރ. މުހައްމަދު ޖަމީލް އަހުމަދު އަބްދުﷲ ޖިހާދު އަދި ކުރީގެ ޑިފެންސް މިނިސްޓަރު މުހައްމަދު ނާޒިމް ބައިވެރިވެވަޑައިގަންނަވަނީ.---ފޮޓޯ: ހުސައިން ވަހީދު/މިހާރު\nއދ. މާމިގިލި: މާޗް 25، 2019- އަންނަ މަހު ބާއްވާ އާންމު އިންތިޚާބުގައި މާމިގިލި ދާއިރާ އަށް ތިންވަނަ ދައުރަކަށް ކުރިމަތިލައްވާފައިވާ ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ކެމްޕެއިން ފެށުމަށް ބޭއްވި ހަފުލާގެ ތެރެއިން.---ފޮޓޯ: ހުސައިން ވަހީދު/މިހާރު\nއދ. މާމިގިލި: މާޗް 25، 2019- އަންނަ މަހު ބާއްވާ އާންމު އިންތިޚާބުގައި މާމިގިލި ދާއިރާ އަށް ތިންވަނަ ދައުރަކަށް ކުރިމަތިލައްވާފައިވާ ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ކެމްޕެއިން ފެށުމަށް ބޭއްވި ހަފުލާގައި ގާސިމާއި ހަގު އަނބިކަނބަލުން އާއިޝަތު ނަހުލާ.---ފޮޓޯ: ހުސައިން ވަހީދު/މިހާރު\nއދ. މާމިގިލި: މާޗް 25، 2019- އަންނަ މަހު ބާއްވާ އާންމު އިންތިޚާބުގައި މާމިގިލި ދާއިރާ އަށް ތިންވަނަ ދައުރަކަށް ކުރިމަތިލައްވާ ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ކެމްޕެއިން ފެށުމަށް ބޭއްވި ރަސްމިއްޔާތުގެ ތެރެއިން، އެމަނިކުފާނުގެ ކެޕްމެއިން ޖަގަހަ ހަގު އަނބިކަނބަލުން އާއިޝަތު ނަހުލާ ހުޅުއްވައި ދެއްވަނީ.---ފޮޓޯ: ހުސައިން ވަހީދު/މިހާރު\nއދ. މާމިގިލި: މާޗް 25، 2019- އަންނަ މަހު ބާއްވާ އާންމު އިންތިޚާބުގައި މާމިގިލި ދާއިރާ އަށް ތިންވަނަ ދައުރަކަށް ކުރިމަތިލައްވާ ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ކެމްޕެއިން ފެށުމަށް ބޭއްވި ރަސްމިއްޔާތުގައި ނައިބު ރައީސް ފައިސަލް ނަސީމާއި ކުރީގެ ނައިބު ރައީސް ޑރ. މުހައްމަދު ޖަމީލް ސަލާމް ކުރައްވަނީ.---ފޮޓޯ: ހުސައިން ވަހީދު/މިހާރު\nއދ. މާމިގިލި: މާޗް 25، 2019- އަންނަ މަހު ބާއްވާ އާންމު އިންތިޚާބުގައި މާމިގިލި ދާއިރާ އަށް ތިންވަނަ ދައުރަކަށް ކުރިމަތިލައްވާ ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ކެމްޕެއިން ފެށުމަށް ބޭއްވި ރަސްމިއްޔާތުގައި އެމނިކުފާނާއި ހަގު އަނބިކަނބަލުން އަދި ޓްރާންސްޕޯޓް މިނިސްޓަރު އާއިޝަތު ނަހުލާ ޖަލްސާގެ އެޖެންޑާ ބައްލަވާލައްވަނީ.---ފޮޓޯ: ހުސައިން ވަހީދު/މިހާރު\nއދ. މާމިގިލި: މާޗް 25، 2019- އަންނަ މަހު ބާއްވާ އާންމު އިންތިޚާބުގައި މާމިގިލި ދާއިރާ އަށް ތިންވަނަ ދައުރަކަށް ކުރިމަތިލައްވާ ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ކެމްޕެއިން ފެށުމަށް ބޭއްވި ރަސްމިއްޔާތުގައި އެމނިކުފާނު ވާހަކަފުޅު ދައްކަވަނީ.---ފޮޓޯ: ހުސައިން ވަހީދު/މިހާރު\nއދ. މާމިގިލި: މާޗް 25، 2019- އަންނަ މަހު ބާއްވާ އާންމު އިންތިޚާބުގައި މާމިގިލި ދާއިރާ އަށް ތިންވަނަ ދައުރަކަށް ކުރިމަތިލައްވާފައިވާ ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ކެމްޕެއިން ފެށުމަށް ބޭއްވި ހަފުލާގައި ގާސިމާއި ނައިބު ރައީސް ފައިސަލް ނަސީމް ސަލާމް ކުރައްވަނީ.---ފޮޓޯ: ހުސައިން ވަހީދު/މިހާރު\nއދ. މާމިގިލި: މާޗް 25، 2019- އަންނަ މަހު ބާއްވާ އާންމު އިންތިޚާބުގައި މާމިގިލި ދާއިރާ އަށް ތިންވަނަ ދައުރަކަށް ކުރިމަތިލައްވާފައިވާ ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ކެމްޕެއިން ފެށުމަށް ބޭއްވި ރަސްމިއްޔާތުގައި ގާސިމް އަދި ސަރުކާރުގެ ބައެއް އިސްވެރިން ބައިވެރިވެވަޑައިގަންނަވަނީ.---ފޮޓޯ: ހުސައިން ވަހީދު/މިހާރު\nއދ. މާމިގިލި: މާޗް 25، 2019- އަންނަ މަހު ބާއްވާ އާންމު އިންތިޚާބުގައި މާމިގިލި ދާއިރާ އަށް ތިންވަނަ ދައުރަކަށް ކުރިމަތިލައްވާފައިވާ ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ކެމްޕެއިން ފެށުމަށް ބޭއްވި ރަސްމިއްޔާތުގައި އެމަނިކުފާނާއި ނައިބު ރައީސް ފައިސަލް ނަސީމް އަދި ޓްރާންސްޕޯޓް މިނިސްޓަރު އަލީ ވަހީދު ބައިވެރިވެވަޑައިގަންނަވަނީ.---ފޮޓޯ: ހުސައިން ވަހީދު/މިހާރު\nއދ. މާމިގިލި: މާޗް 25، 2019- އަންނަ މަހު ބާއްވާ އާންމު އިންތިޚާބުގައި މާމިގިލި ދާއިރާ އަށް ތިންވަނަ ދައުރަކަށް ކުރިމަތިލައްވާފައިވާ ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ކެމްޕެއިން ފެށުމަށް ބޭއްވި ރަސްމިއްޔާތުގައި ނައިބު ރައީސް ފައިސަލް ނަސީމް ވާހަކަފުޅު ދައްކަވަނީ.---ފޮޓޯ: ހުސައިން ވަހީދު/މިހާރު\nއދ. މާމިގިލި: މާޗް 25، 2019- އަންނަ މަހު ބާއްވާ އާންމު އިންތިޚާބުގައި މާމިގިލި ދާއިރާ އަށް ތިންވަނަ ދައުރަކަށް ކުރިމަތިލައްވާފައިވާ ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ކެމްޕެއިން ފެށުމަށް ބޭއްވި ރަސްމިއްޔާތުގައި ކުރީގެ ނައިބު ރައީސް އަދި އެ އިންތިޚާބުގައި ޖުމްހޫރީ ޕާޓީގެ ޓިކެޓުގައި ވިލިމާލެ ދާއިރާ އަށް ވާދަކުރައްވާ ޑރ. މުހައްމަދު ޖަމީލް އަހުމަދު ވާހަކަފުޅު ދައްކަވަނީ.---ފޮޓޯ: ހުސައިން ވަހީދު/މިހާރު\nއދ. މާމިގިލި: މާޗް 25، 2019- އަންނަ މަހު ބާއްވާ އާންމު އިންތިޚާބުގައި މާމިގިލި ދާއިރާ އަށް ތިންވަނަ ދައުރަކަށް ކުރިމަތިލައްވާފައިވާ ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ކެމްޕެއިން ފެށުމަށް ބޭއްވި ރަސްމިއްޔާތުގައި ބައިވެރިވި ބައެއް މީހުން.---ފޮޓޯ: ހުސައިން ވަހީދު/މިހާރު\nއދ. މާމިގިލި: މާޗް 25، 2019- އަންނަ މަހު ބާއްވާ އާންމު އިންތިޚާބުގައި މާމިގިލި ދާއިރާ އަށް ތިންވަނަ ދައުރަކަށް ކުރިމަތިލައްވާފައިވާ ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ކެމްޕެއިން ފެށުމަށް ބޭއްވި ރަސްމިއްޔާތުގައި އެމނިކުފާނު ހަގު އަނބިކަނބަލުން އަދި ޓްރާންސްޕޯޓް މިނިސްޓަރު އާއިޝަތު ނަހުލާ ވާހަކަ ދައްކަވަނީ.---ފޮޓޯ: ހުސައިން ވަހީދު/މިހާރު\nއދ. މާމިގިލި: މާޗް 25، 2019- އަންނަ މަހު ބާއްވާ އާންމު އިންތިޚާބުގައި މާމިގިލި ދާއިރާ އަށް ތިންވަނަ ދައުރަކަށް ކުރިމަތިލައްވާ ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ކެމްޕެއިން ފެށުމަށް ބޭއްވި ރަސްމިއްޔާތުގައި އެ ޕާޓީގެ ޗީފް ސްޕޯކްސް ޕާސަން އަދި ކޮމިއުނިކޭޝަން ސައިންސް އެންޑް ޓެކްނޮލޮޖީ މިނިސްޓްރީގެ ސްޓޭޓް މިނިސްޓަރު އަލީ ސޯލިހް ވާހަކަ ދައްކަވަނީ.---ފޮޓޯ: ހުސައިން ވަހީދު/މިހާރު\nއދ. މާމިގިލި: މާޗް 25، 2019- އަންނަ މަހު ބާއްވާ އާންމު އިންތިޚާބުގައި މާމިގިލި ދާއިރާ އަށް ތިންވަނަ ދައުރަކަށް ކުރިމަތިލައްވާ ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ކެމްޕެއިން ފެށުމަށް ބޭއްވި ރަސްމިއްޔާތުގައި ނައިބު ރައީސް ފައިސަލް ނަސީމާއި ގާސިމް ބައިވެރިވެވަޑައިގަންނަވަނީ.---ފޮޓޯ: ހުސައިން ވަހީދު/މިހާރު\nއދ. މާމިގިލި: މާޗް 25، 2019- އަންނަ މަހު ބާއްވާ އާންމު އިންތިޚާބުގައި މާމިގިލި ދާއިރާ އަށް ތިންވަނަ ދައުރަކަށް ކުރިމަތިލައްވާ ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ކެމްޕެއިން ފެށުމަށް ބޭއްވި ރަސްމިއްޔާތުގައި ބައިވެރިވި ބައެއް މީހުން.---ފޮޓޯ: ހުސައިން ވަހީދު/މިހާރު\nއދ. މާމިގިލި: މާޗް 25، 2019- އަންނަ މަހު ބާއްވާ އާންމު އިންތިޚާބުގައި މާމިގިލި ދާއިރާ އަށް ތިންވަނަ ދައުރަކަށް ކުރިމަތިލައްވާ ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ކެމްޕެއިން ފެށުމަށް ބޭއްވި ރަސްމިއްޔާތުގައި، ޓޫރިޒަމް މިނިސްޓަރު އަދި ޖުމްހޫރީ ޕާޓީގެ ރައީސް އަލީ ވަހީދު ވާހަކަ ދައްކަވަނީ.---ފޮޓޯ: ހުސައިން ވަހީދު/މިހާރު\nއދ. މާމިގިލި: މާޗް 25، 2019- އަންނަ މަހު ބާއްވާ އާންމު އިންތިޚާބުގައި މާމިގިލި ދާއިރާ އަށް ތިންވަނަ ދައުރަކަށް ކުރިމަތިލައްވާ ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ކެމްޕެއިން ފެށުމަށް ބޭއްވި ރަސްމިއްޔާތުގައި، އެ އިންތިޚާބުގައި އެ ޕާޓީގެ ޓިކެޓުގައި ހެންވޭރު އުތުރަށް ވާދަކުރައްވާ އަލްހާން ފަހުމީ ވާހަކަ ދައްކަވަނީ.---ފޮޓޯ: ހުސައިން ވަހީދު/މިހާރު\nއދ. މާމިގިލި: މާޗް 25، 2019- އަންނަ މަހު ބާއްވާ އާންމު އިންތިޚާބުގައި މާމިގިލި ދާއިރާ އަށް ތިންވަނަ ދައުރަކަށް ކުރިމަތިލައްވާ ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ކެމްޕެއިން ފެށުމަށް ބޭއްވި ރަސްމިއްޔާތުގައި އެމނިކުފާނުގެ ހަގު އަނބިކަނބަލުން އަދި ޓްރާންސްޕޯޓު މިނިސްޓަރު އާއިޝަތު ނަހުލާ ބައިވެރިވެވަޑައިގަންނަވަނީ.---ފޮޓޯ: ހުސައިން ވަހީދު/މިހާރު\nރާއްޖޭގައި ކޮވިޑް ވެކްސިން ދިނުމުގެ ޕްރޮގްރާމް ފެށުން\n"އިންސާފު ކޮބާ"ގެ ނަމުގައި އިދިކޮޅުން ކުރި މުޒާހަރާ\nއިންޑިއާގެ ދަނޑުވެރިންގެ މުޒާހަރާ


ޓޫރިޒަމް ޓެކްސް: އަހަރެމެން ދެނެގަންނަން ޖެހޭ ކަމެއް؟\n20 މާރޗް 2014\n[އޭދަފުށި ވެސް މި ވަނީ ޓޫރިޒަމް ވަރުގަދަ ހަބެއްގެ ތެރޭގަ އެވެ. އިގްތިސާދީ ތަޖުރިބާކާރު އަދި ކުރީގެ ސްޓޭޓް މިނިސްޓާ ފޯ ފިނޭންސް އަހުމަދު ނަސީރު މިފަހަރު މި ލިޔުއްވަނީ ތިޔަބޭފުޅުންނަށް ކޮންމެހެން އެނގެން ޖެހޭ ވާހަކަތަކެކެވެ. ތިޔަބޭފުޅުންގެ ދިރިއުޅުމުގެ ކޮންމެ ހަރުފަތެއްގައި ވެސް ބޭނުންކުރެވިދާނެ، އިގްތިސާދީ ވަރަށް ބޭނުންތެރި މައުލޫމާތުތަކެކެވެ.]\nސްކޫލްގައި އަހަރެމެންނަށް ކިޔަވާ ދޭ ގޮތުގައި ޓެކްސް ނަގަނީ ސަރުކާރަށް ފައިސާ ހޯދުމަށާއި ބައެއް ކަހަލަ މުދާތަކަށް އޮންނަ ޑިމާންޑް ކުޑަކުރުމަށާއި އަދި އެންމެ މުހިންމު ކަމަކަށް، މުޖުތަމައުގައި ދައުރުވާ ފައިސާ އާއި މުއްސަނދިކަން އެހެން ގޮތަކަށް “ބަހާލުމަށެ”ވެ.\nސަރުކާރަށް ފައިސާ ބޭނުންވަނީ ތަރައްގީގެ އަމާޒުފަތްގަނޑުތަކަށް ވާސިލު ވުމަށެވެ. ރައްޔިތުންނަށް ފޯރުކޮށްދޭން ޖެހޭ ޚިދުމަތްތަކަށް ފަންޑު ހޯދުމަށެވެ. އެއީ އާއްމުންނަށް ބޭނުންވާ “ޕަބްލިކް ގުޑްސް” ފޯރުކޮށްދީގެންނެވެ. އޭގެ ތެރޭގައި މަގު ހެދުމާއި ފާލަމާއި ބްރިޖް އެޅުމާއި ކަނޑުގެ ބަނދަރުތަކާއި ވައިގެ ބަނދަރުތައް އިމާރާތް ކުރުން ފަދަ ކަންކަން ހިމެނެ އެވެ.\nބައެއް ކަހަލަ މުދާތަކުން ޓެކްސް ނަގަނީ އެއަށް މީހުން ބޭނުންވާ ބޭނުންވުން “ކަނޑުވާލާށެ”ވެ. އެގޮތުން ދުންފަތާއި ބަނގުރަލާއި ތިމާވެއްޓަށް ގެއްލުން ދޭ މާއްދާތަކުން އާދަޔާ ޚިލާފަށް ބޮޑު ޓެކްސްއެއް ނަގަނީ މިފަދަ ގެއްލުންދެނިވި “މުދަލުން” އާއްމު ރައްޔިތުން ދުރުކޮށް، ރައްކާތެރި ކުރުމަށްޓަކައެވެ.\nމުޖުތަމައުގައި އެނބުރޭ ފައިސާ އާއި މުއްސަނދިކަމުން ޓެކްސް ނަގަނީ، މުއްސަނދިންގެ އަތުން ނެގޭ ޓެކްސް އަކީ ނިސްބަތުން ބޮޑު އެއްޗަކަށް ވެފައި، މި ފަދަ ޓެކްސްތަކުން ފަގީރުންނަށް “ސޯޝަލް ސެކިއުރިޓީ” ނުވަތަ އިޖުތިމާއީ ރައްކާތެރިކަން ދިނުމަށެވެ. އެގޮތުން ފަގީރުންނަށް ސަބްސިޑީ ދިނުން ފަދަ ކަންތަކުން މުޖުތަމައުގައި މުއްސަނދިންނާއި ފަގީރުންގެ ދެމެދުގައިވާ ފަރަގު ކުޑަ ކުރެވޭނެތީއެވެ.\nހަރުދަނާ ޓެކްސް ނިޒާމެއްގެ ބޭނުމަކަށް ވާންވާނީ ‘ސޯޝަލް ވެލްފެއާ’ ނުވަތަ ރައްޔިތުންނަށް ފޯރުކޮށްދޭން ޖެހޭ އިޖުތިމާއީ ރައްކާތެރިކަން އެންމެ ފުރިހަމައަށް ފޯރުކޮށްދިނުމެވެ. ސަރުކާރުގެ ފިސްކޯލް ނުވަތަ ފައިސާއާ ބެހޭ ސިޔާސަތުން މި މަގުސަދު ހާސިލު ނުވާ ނަމަ، އިގުތިސާދީ އުފެއްދުންތެރިކަން ދަށަށް ދާނެއެވެ. އެހެން ގޮތަކަށް ބުނާ ނަމަ، ވިޔަފާރިތަކުން ނަގަން ޖެހޭ މިންވަރަށް ވުރެ ބޮޑަށް ޓެކްސް ނަގާ ނަމަ ނުވަތަ “އޯވާ-ޓެކްސް” ކުރެވޭ ނަމަ، އިގުތިސާދީ ހަރަކާތްތައް މަޑު ޖެހި، މެދު މުއްދަތާއި ދިގު މުއްދަތުގެ ތެރޭގައި ސަރުކާރަށް ޓެކްސްއިން ލިބޭ އާމްދަނީ ކުޑަ ވެގެން ދާނެއެވެ.\nއެހެންކަމުން، ކުރު މުއްދަތުގައި ސަރުކާރަށް ޓެކްސްއިން ލިބޭ އާމްދަނީ ނަގަހައްޓާ ނަމަ، ޓެކްސް ނަގާ މިންވަރު ނުވަތަ ރޭޓް އިތުރުކޮށް، އަދި ޓެކްސް ނިޒާމާ “ކުޅުމަކީ” ގެއްލުން ހުރި ކަމެކެވެ.\n“ގުޑްސް އެންޑް ސާވިސަސް ޓެކްސް” ނުވަތަ ޖީއެސްޓީ ނަގަން ފެށުމުގެ ކުރިން ރާއްޖޭގައި އޮތީ އިމްޕޯޓް ޑިއުޓީ ނެގުމެވެ. ރާއްޖެއަށް އެތެރެ ކުރާ މުދާ ރައްޔިތުންނާ ހަމައަށް ފޯރުކޮށްދެވުމުގެ ކުރިން އަދި ކަސްޓަމްސްއިން މުދާ “ކްލިއާ” ކުރުމުގެ ކުރިން ވިޔަފާރިވެރިންގެ އަތުން އެމީހުން އިމްޕޯޓް ކުރާ މުދަލުގެ އަގުގެ ނިސްބަތަށް ނަގާ މި ޓެކްސް ސަރުކާރަށް ދައްކަން ޖެހެއެވެ. އަހަރެމެން ޖީއެސްޓީ ނަގަން ފެށީ އިމްޕޯޓަރު އަތުން މި ޓެކްސް ނުނެގުމަށްޓަކައެވެ. އިމްޕޯޓް ޑިއުޓީ ނުނެގުމުން، ރައްޔިތުން ނުވަތަ ކަސްޓަމަރުން މުދާ ގަންނަ ހިސާބުން އެއޮތީ ސަރުކާރަށް ޓެކްސް ދެއްކިފައެވެ. ރައްޔިތު މީހާގެ އަތުންނެވެ. މިހެންވެ، 2011 ގައި ރާއްެޖޭގެ ޓެކްސް ނިޒާމަށް ގެނައި އިސްލާހުގެ ސަބަބުން ސަރުކާރަށް ޓެކްސްގެ ގޮތުގައި ލިބޭ އާމްދަނީ ވަރަށް ބޮޑުތަން އިތުރުވެގެން ދިޔަކަން ތަފާސްހިސާބުތަކުން ހާމަވެއެވެ.\nނަމަވެސް ހަމަ މިކަމުގެ ސަބަބުން އިގުތިސާދީ އުފެއްދުންތެރިކަމަށް ބައެއް ކަހަލަ ނޭދެވޭ އަސަރުތަކެއް ކުރިއެވެ. ބައެއް ސިނާއަތްތަކުން މިކަން ފެނުނެވެ. އަދި ޓެކްސް ނިޒާމަށް މިހާރު ގެންނަން އުޅޭ ބަދަލުތަކުގެ ސަބަބުން މިކަން އިތުރަށް ގޯސްވެދާނެއެވެ. ކުރު މުއްދަތުގައި މި ކަމުން ދައުލަތުގެ ހަޒާނާއަށް ފައިދާތަކެއް ކުރި ނަމަވެސް، ދިގު މުއްދަތެއްގައި އިގުތިސާދީ އުފެއްދުންތެރިކަން ދަށަށް ދާނެއެވެ. އަދި ނަތީޖާއެއްގެ ގޮތުން މެދު މުއްދަތުގެ ތެރޭގައި ޓެކްސްއިން ސަރުކާރަށް ވަންނަ އާމްދަނީ ދަށަށް ދާނެއެވެ.\n“ވިތް-ހޯލްޑިން ޓެކްސް” ނުވަތަ ޑަބްލިޔު.އެޗް.ޓީ އަކީ ޚާއްސަ ގޮތެއްގައި ފާހަގަ ކުރަން ޖެހޭ އެއްޗެކެވެ. މިއީ، އަހަރެންގެ އަމިއްލަ ވިޔަފާރީގައާއި އަދި އަހަރެންގެ ކޮންސަލްޓޭޝަން ދޭ ވިޔަފާރިވެރިންނަށް، ވިޔަފާރީގެ ނަޒަރަކުން މިކަން ހިނގާ ގޮތް ކިޔައިދެމުން އަންނަ ކަމެކެވެ. ބިޒްނަސް ޕްރޮފިޓް ޓެކްސް (ބީ.ޕީ.ޓީ) ނުވަތަ ވިޔަފާރީގެ ފައިދާއިން ޓެކްސް ނަގާ ގާނޫނުގެ6ވަނަ އަދި7ވަނަ މާއްދާގެ ދަށުން، ރާއްޖެއިން ބޭރުގެ ޕާޓްނަރެއްގެ އަތުން ހޯދާ ޚިދުމަތްތަކަށް، އެ ފަރާތްތަކަށް ދައްކާ ފައިސާގެ 10 ޕަސެންޓް ސަރުކާރަށް ދައްކަން ޖެހެއެވެ. މިގޮތުން، ޑަބްލިޔު.އެޗް.ޓީން ލިބޭ އާމްދަނީ އަކީ ސަރުކާރުގެ މާލިއްޔަތަށް ލިބޭ ފައިސާގެ3ޕަސެންޓެވެ.\nބައެއް އަމިއްލަ ދިވެހި ކުންފުނިތަކަށް މިއީ ދަތި ކަމެކެވެ. ސަބަބަކީ ބޭރުގެ ވިޔަފާރި ބައިވެރިޔާއަށް ދައްކާ ހަރަދުން ވެސް ސަރުކާރަށް “ބައެއް އަޅާފައި”، މީގެ އިތުރުން ކުންފުންޏަށް ލިބޭ ފައިދާއިން ވެސް ސަރުކާރަށް ޓެކްސް ދައްކަން ޖެހުމުން، ދައްކަން ޖެހޭ މި ޓެކްސް “ދެ ފަހަރަށް” ދައްކަން ޖެހޭ ކަހަލަ ގޮތަކަށް އޮންނާތީއެވެ. ގިނަ ފަހަރަށް، ބޭރުގެ ޕާޓްނަރު އަތުން މި 10 ޕަސެންޓް ޓެކްސް ނަގަން އެ ފަރާތްތަކުން އެއްބަހެއް ނުވެއެވެ. މިހެންވެ ދިވެހި ކުންފުންޏަށް ކުރިމަތިވަނީ އެ ކުންފުނި ބަނގުރޫޓުވުން ނުވަތަ ހުއްޓާލަން ޖެހޭ ގޮތް ދިމާވުމެވެ. ސަރުކާރުން ޑަބްލިޔު.އެޗް.ޓީ ހުއްޓާލާފައި، މީގެން ލިބޭ3ޕަސެންޓް ޓެކްސް އާމްދަނީ “ދޫކޮށްލައިފި” ނަމަ، ގިނަ ދިވެހި ކުންފުނިތަކަށް މިކަމުން މަންފާ ކުރާނެއެވެ. ލުޔެއް ލިބޭނެއެވެ. އަދި ވަކިން ޚާއްސަކޮށް، އެ ވިޔަފާރި ކުންފުނިތައް ނަގަހައްޓާ، ބީ.ޕީ.ޓީ އާއި ޖީ.އެސް.ޓީން ސަރުކާރަށް ފައިސާ ވަންނާނެ މިންވަރު، އެއްކަލަ ދޫކޮށްލާ3ޕަސެންޓް އާމްދަނީއަށް ވުރެ، މާ ބޮޑުތަން އިތުރު ވެގެން ދާނެތީ އެވެ.\nދެން އޮތީ ފަތުރުވެރިކަމުގެ ސިނާއަތުގައި އެނދަށް ނަގާ ޓެކްސް ނުވަތަ “ބެޑް ޓެކްސް”ގެ ވާހަކައެވެ. އެންމެ މަތީ ފަންތީގެ ރިސޯޓުތަކުން ރެއަކަށް އެނދެއް 2000 ޑޮލަރަށް ވެސް ވިއްކައެވެ. އަދި މިއިން ކޮންމެ އަދަދަކުން 8 ޑޮލަރު ސަރުކާރަށް ދައްކައެވެ. މިއީ ކޮޓަރީގެ ރޭޓް ނުވަތަ “ރޫމް ރޭޓް”ގެ 0.4 ޕަސެންޓެވެ.\nނަމަވެސް އަނެއްކޮޅުން އެންމެ އާދައިގެ ގެސްޓް ހައުސްއެއް ވެސް، ރެއަކަށް 50 ޑޮލަރުގެ މަގުން އެނދެއް ވިއްކާއިރު ވެސް، އެއްކަލަ 8 ޑޮލަރު ސަރުކާރަށް ދައްކަން ޖެހެއެވެ. ނަމަވެސް މިއީ ހަގީގަތުގައި “ރޫމް ރޭޓް”ގެ 16 ޕަސެންޓެވެ. މި ޓެކްސް ސީދާ މި ނެގެނީ ޓޫރިސްޓު މީހާގެ އަތުންނެވެ. ޓޮމް ކްރޫސް ފަދަ ހޮލީވުޑްގެ މަޝްހޫެރު ތަރިއަކަށް “ވަން އެންޑް އޮންލީ” ރިސޯޓުގައި ރެއަކަށް 2008 ޑޮލަރު، ޖީއެސްޓީ އާއެކު، ދެއްކުން މާބޮޑު އެއްޗަކަށް ނުވެދާނެއެވެ. ނަމަވެސް އާދައިގެ އާމްދަނީއެއް ލިބޭ “އާއްމު ފަތުރުވެރިއަކަށް” ރެއަކަށް 58 ޑޮލަރު ދެއްކުން ވާނީ ބޮޑު ކަމަކަށެެވެ. ހާއްސަކޮށް، އެހެން ގައުމުތަކުގައި މި ފެންވަރުގެ ކޮޓަރިތައް ވިއްކާ އަގުތަކާ އަޅާބަލާއިރު އެވެ.\nމިހެންވެ މުއްސަނދި ފަތުރުވެރިޔާ އާއި ފަގީރު ފަތުރުވެރިޔާގެ އަތުން ވެސް މި ޓެކްސް ނަގަނީ އެއްވަރަކަށް ވާތީ މިއީ “ހަމަހަމަ ކަމެއް ނެތް” ޓެކްސްއެކެވެ. އަދި މިކަމުގެ ސަބަބުން މިއީ ޓެކްސް ނިޒާމަށް ގެއްލުންދެނިވި ޓެކްސްއެކެވެ. މިހެންވެ، މިއީ ޓެކްސް ނިޒާމު އިސްލާހުކޮށް ހަރުދަނާ ކުރުމަށް ހުރި ހުރަހެކެވެ.\nމިއާ ޚިލާފަށް، ޖީއެސްޓީ އަކީ ހަމަހަމަކަން ގެނެސްދޭ ޓެކްސްއެކެވެ. ސަބަބަކީ ރޫމް ރޭޓަށާއި އެހެން ޚިދުމަތްތަކަށް ވަކި ޕަސެންޓެއް ދައްކާއިރު، އާމްދަނީގެ ގޮތުން މަތީ ފަންތީގެ ފަތުރުވެރިން، އެ މީހުން ހޯދާ އިތުރު ޚިދުމަތްތަކަށް ފައިސާ ދައްކާއިރު، އެމީހުންގެ އަތުން ނެގޭ ޓެކްސް ވެސް އިތުރުވާނެތީ އެވެ.\nމި ވަގުތު ޓޫރިޒަމް ސިނާއަތުން ޖީއެސްޓީ ނަގާ މިންވަރަކީ 8 ޕަސެންޓެވެ. ގިނަ ރިސޯޓްތަކާއި ހޮޓެލްތަކާއި އަދި ގެސްޓް ހައުސްތަކުން އެ މީހުން ދޭ ޚިދުމަތްތަކުގެ އަގުގެ5ޕަސެންޓާއި 10 ޕަސެންޓް، “ޚިދުމަތުގެ އަގު” ނުވަތަ “ސާވިސް ޗާޖް”ގެ ގޮތުގައި ނަގައެވެ. އަދި މިއަށް ޖީއެސްޓީ އިތުރު ކުރެއެވެ. މިހެންވެ، ކޮޓަރިއަށާއި އެހެން ޚިދުމަތްތަކަށް ކޮންމެ ފަތުރުވެރިޔަކު ވެސް އެމީހުންގެ އަތުން ދާ ޚަރަދުގެ 18 ޕަސެންޓް އިތުރަށް “ޚަރަދު ކުރަން” ޖެހެއެވެ. މިއާއެކު، ޖީއެސްޓީ 12 ޕަސެންޓަށް އިތުރު ކޮށްފި ނަމަ، ކޮންމެ ޓޫރިސްޓެއް ކުރާ މި “އިތުރު ޚަރަދު” 23 ޕަސެންޓް އިތުރު ވެގެން ދާނެއެވެ. އަދި މީގެ މައްޗަށް އެނދު ކުލި ނުވަތަ ބެޑް ޓެކްސް ނެގުން ކުރިއަށް ގެންގޮސްފި ނަމަ، އެއީ ކޮންމެ ފަތުރުވެރި “ޖޯޑެ”އްގެ އަތުން ނެގޭ އިތުރު 16 ޑޮލަރެވެ. އަދި މިހެންވެ، ރޫމް ރޭޓުގެ އިތުރަށް މި ނިސްބަތް 39 ޕަސެންޓަށް އަރާނެއެވެ.\nރާއްޖެއާ ފަތުރުވެރިކަމުގައި މިހާރު އެންމެ ބޮޑަށް ވާދަ ކުރާ އަވައްޓެރި ލަންކާގެ ވެރިރަށް ކޮޅުނބުގެ ހޮޓެލްތަކާއި ރިސޯޓްތަކުން މިއަދަދު 26 ޕަސެންޓްގައި ހިފަހައްޓައެވެ. އެއީ ސާވިސް ޗާޖް އަދި އިތުރު ޓެކްސްތައް ވެސް ނަގަމުންނެވެ. މީގެ މާނައަކީ، ބެޑް ޓެކްސްގެ އިތުރުން 12 ޕަސެންޓް ޖީއެސްޓީ ނަގަން ފަށައިފި ނަމަ، ރާއްޖެއަށް އެހެން ޓޫރިޒަމް މަންޒިލުތަކާ ވާދައެއް ނުކުރެވޭނެއެވެ.\nނަތީޖާއެއްގެ ގޮތުން ފަތުރުވެރިންނަށް ދިވެހި ރާއްޖެ ޓޫރިޒަމް މަންޒިލެއްގެ ގޮތުގައި މަގުބޫލުކަން ކުޑަވެގެންދާނެއެވެ. ޚާއްސަކޮށް މެދު ފަންތީގެ އާމްދަނީ ލިބޭ ފަތުރުވެރިންގެ ކުރިމަތީގައެވެ. މީގެ އާޚިރު ނަތީޖާއަކަށް ވާނީ ގައުމަށް ލިބޭ މުޅި އާމްދަނީ އާއި ސަރުކާރަށް ޓެކްސްއިން ލިބޭ އާމްދަނީ، މެދު އަދި ދިގު މުއްދަތުގައި މަދުވެގެން ދިއުމެވެ.\nއެހެންކަމުން، “ކުރު މުއްދަތުގައި ބޮޑު ފައިދާ ހޯދަން” އަހަރެމެން ވިސްނާ ނުލައި، ހިތުހުރި ގޮތަކަށް ޓެކްސް ރޭޓްތަކާއި ޓެކްސް ނިޒާމާ “ކުޅުމަކީ” ރަނގަޅު ކަމެއް ނޫނެވެ. ޓެކްސް ނަގާ މިންގަނޑުތަކާއި ޓެކްސް ނިޒާމަށް ބަދަލު ގެންނަން ވާނީ ވަރަށް ބޮޑަށް ދިރާސާ ކޮށް، ކުރިމަގުގައި ކުރިމަތިވެދާނެ ނަތީޖާތަކާ މެދު ވިސްނުން ބަހައްޓައިގެންނެވެ. އިޖުތިމާއީ ރައްކާތެރިކަން އެންމެ ފުރިހަމައަށް ފޯރުކޮށްދެވޭނެ މަގަކުންނެވެ. ރާއްޖޭގެ “ރަން ބިސް އަޅާ ކުކުޅު” ނުވަތަ ޓޫރިޒަމް “ކަތިލުމަކީ” ދިގު މުއްދަތަށް ބަލާއިރު، ލިބެން އޮތް ހުރިހާ ރަން ބިހެއް ލިބުން އެއްކޮށް ހުއްޓުމަކަށް އަންނާނެ ކަމެކެވެ.


ވަގަށް ނެގި ވަގެއްގެ ހިތް – Ilm\nވަގަށް ނެގި ވަގެއްގެ ހިތް\nވަރަށް ކަނު އަނދިރި ރެއެކެވެ. ވަގުކަލޭގެ މަޑުމަޑުން މާލިކް ބިން ދީނާރުގެ ގޭގެ ފާރުތަކުގައި އަތް ހާކަމުން ހާކަމުން ގޭގެ އެތެރެއަށް ވަދެއްޖެއެވެ. ނަމަވެސް އެތެރެއަށް ވަދެވުމުން ވަގުކަލޭގެއަށް ފެނުނީ ވަރަށް ހިތްނުތަނަވަސް ވާފަދަ މަންޒަރެކެވެ. ވަގަށް ގެންދަން ކަމުދާ އަގުހުރި އެއްވެސް އެއްޗެއް މި ހަތަރު ފާރު އެތެރެއަކު ނެތެވެ. އޭގެ އިތުރުން، ގޭގެ ވެރިމީހާވެސް ގޭގެ ތެރޭގައި ހޭލާ ހުއްޓެވެ. ނަމަވެސް ހުރީ ނަމާދުކޮށް ދުޢާކުރުމުގައި މަސްޢޫލުވެއެވެ.\nމާލިކް ބިން ދީނާރަށް ވަގުކަލޭގެ ޙަރަކާތްތަކުގެ އިޙްސާސްވެވަޑައިގަތުމުން، ޙައިރާންވެވަޑައިގަތުމުގެ ބަދަލުގައި ވަރަށް ހަމަޖެހިވަޑައިގެން ހުންނަވާ ފަހަތަށް އެނބުރި ވަޑައިގެން ވަގުކަލޭގެއާ ކުރިމަތިލައްވާ ސަލާމް ގޮވާލެއްވިއެވެ. އަދި ވިދާޅުވިއެވެ.\n“އަހަރެންގެ އަޚާއެވެ. މާތް ﷲ ތިބާގެ ފާފަތައް ފުއްސަވާށިއެވެ. ތިބާ އަހަރެންގެ ގެއަށް ވަދެ، ގެންދަން ކަމުދާ އެއްޗެއް ނުފެނުނަސް، ތިބާއަށް ފައިދާއެއް ލިބިދީފައި ނޫނީ މިގެއިން ތިބާ ނުކުތަކަ ތިމަންކަލޭގެފާނު ނުދެއްވާހުށީމެވެ.”\nދެން، މާލިކް ބިން ދީނާރު ތެދުވެވަޑައިގެން އަތްޕުޅުން ފެން ކަންވާރެއް ހިއްޕަވައިގެން ވަގުކަލޭގެއާ ކައިރިއަށް ވަޑައިގަތެވެ. އަދި ވިދާޅުވިއެވެ.\n“މިކަންވާރުން ވުޟޫކުރައްވައިގެން، ދެރަކުޢަތް ނަމާދެއް ކުރައްވާށެވެ. ތިބާ އެހެން ޢަމަލުކުރައްވައިފިނަމަ، ތިބާ އެނބުރި ދާނީ ތިބާ ހޯދަން އައި އެއްޗަކަށްވުރެ ހެޔޮވެގެންވާ އެއްޗެއް ހިއްޕަވައިގެންނެވެ.”\nވަގުކަލޭގެ ގަތްލަދަށްވުރެ ބޮޑަށް ލިބުނު ހިތްތިރިކަމުގެ ސަބަބުން ވަރަށް ޝުކުރު އަދާކޮށް ވުޟުކޮށް ނަމާދުކުރަން ފެއްޓިއެވެ. ނަމާދުކޮށް ނިމުމުން ވަގުކަލޭގެ މާލިކް ބިން ދީނާރަށް ބުންޏެވެ.\n“އޭ މާލިކެވެ. އަހަރެން އިތުރު ދެރަކުޢަތެއް ކޮށްލަން މަޑުކޮށްލިޔަސް ކަލޭގެފާނަށް އުނދަގޫކަމަކަށް ވާނެތޯއެވެ؟”\n“ﷲ ތިބާގެ މައްޗަށް މިންވަރުކުރެއްވި ވަރަކަށް ތިބާ ނަމާދުކުރިއަށް ގެންދަވާށެވެ.” މާލިކް ބިން ދީނާރު ޖަވާބުދެއްވިއެވެ.\nވައްކަންކުރަން އައި މީހާ އެންމެފަހުން އެރޭ އެއްކޮށް ނަމާދުކުރުމުގައި ހޭދަކުރިއެވެ. އެންމެ ފަހުން ފަތިސްވެ އިރުއެރުމުން މާލިކް ބިން ދީނާރު ވިދާޅުވިއެވެ.\n“ދެން ތިބާ ދާށެވެ. އަދި ރަނގަޅަށް ހެޔޮ ގޮތުގައި އުޅޭށެވެ.”\nވަގުކަލޭގެ މާލިކް ބިން ދީނާރަށް ބުންޏެވެ. “އަހަރެން މިއަދު ކަލޭގެފާނު އަރިހު މަޑުކޮށްލިޔަސް ކަލޭގެފާނަށް އުނދަގޫކަމަކަށް ވާނެތޯއެވެ؟ އަމުދުން އަހަރެން މިހުރީ މިއަދު ރޯދައަށް ހުންނަން ކަމަށް ނިޔަތް ގަނެގެންނެވެ.”\n“ތިބާ ބޭނުން މުއްދަތެއް ވަންދެން މަޑުކުރާށެވެ.” މާލިކް ބިން ދީނާރު ޖަވާބުގައި ވިދާޅުވިއެވެ.\nއެންމެ ފަހުން އެމީހާ މާލިކް ބިން ދީނާރުގެ އަރިހުގައި އެތައް ދުވަހެއް ވަންދެން މަޑުކުރިއެވެ. ދުވާލު ރޯދަހިފުމާއި ރޭގަނޑު ނަމާދުކުރުމުގައެވެ. ދެން އެމީހާ އެނބުރި ދާންވީ ވަގުތު އައުމުން މާލިކް ބިން ދީނާރަށް މުޚާތަބުކޮށް ބުންޏެވެ.\n“އޭ މާލިކެވެ. އަހަރެން ތައުބާވުމަށް ޢަޒުމްކަނޑައަޅައިފީމެވެ.”\nމާލިކް ބިން ދީނާރު ވިދާޅުވީ، “ތިޔަކަންތައް ވަނީ މާތް ﷲގެ އަތްޕުޅުގައެވެ.”\nއެމީހާ މާލިކް ބިން ދީނާރުގެ ގެއިން ނުކުތީ، އޭނާއަށް ކުރިން އުޅެވުނު ވިޔާނުދާ ގޮތްތަކާމެދު ހިތާމަކުރާ ހާލު އެކަންކަމުން ތައުބާވެގެންވާ ޙާލު، އޭނާގެ އުޅުން އިސްލާޙްކޮށްގެންނެވެ. އެގެއިން ނުކުމެގެން އޭނާ ހިނގާފައި ދަނިކޮށް އޭނާ ދަންނަ އެހެން ވަގަކާ ދިމާވެއްޖެއެވެ. ތައުބާ ވެފައިވާ މީހާގެ ސާފު ސާދާ އުޖާލާ މޫނު ފެނިފައި އެވަގު އަހާލިއެވެ.\n“އަހަންނަށް ހީވަނީ ކަލެއަށް އެންމެފަހުން ރަނގަޅު ޚަޒާނާއެއް ލިބުނީ ހެންނެވެ؟”\n“އޭ އަހަރެންގެ އަޚާއެވެ.” ޖަވާބުދެމުން އޭނާ ބުންޏެވެ. “އަހަންނަށް ލިބުނީ މާލިކް ބިން ދީނާރެވެ. އޭނާގެ ފަރާތުން ވައްކަން ކުރުމަށް އަހަރެން ދިޔައީމެވެ. ނަމަވެސް އޭނާ އަހަރެންގެ ފަރާތުން އެއްޗެއް ވަގަށް ނެގީއެވެ. އެއީ އަހަރެންގެ ހިތެވެ. ހަމަކަށަވަރުން އަހަރެން ﷲގެ ޙަޟުރަތުން ތައުބާވެއްޖައީމެވެ. އަދި އެކަލާނގެއަށް ކިޔަމަންތެރި ލޮބުވެތި އަޅުންނަށް ލިބޭ އެއްޗެއް ލިބިއްޖައުމަށް ދާންދެން، އެކަލާނގެ ރަޙްމަތާއި މަޣުފިރަތުގެ ދޮރުގައި ތިމަން ހުންނާނަމެވެ.”\nމަޞްދަރު: އަލްމަވާއިޒް ވަލް މަޖާލިސް، ގްލިމްޕްސެސް އޮފް ދަ ލައިވްސް އޮފް ރައިޓިއަސް ޕީޕްލް


Hulhumale' dhevana fiyavahee ge bodethi project thakeh iulaan kurany – Iru\nހުޅުމާލެ ދެވަނަ ފިޔަވަހީގެ ބޮޑެތި ޕްރޮޖެކްޓުތަކެއް އިއުލާން ކުރަނީ\nހުޅުމާލެ ދެވަނަ ފިޔަވަހީގެ ބޮޑެތި ޕްރޮޖެކްޓްތަކެއް މިމަހުގެ ތެރޭގައި އިއުލާން ކުރާނެ ކަމަށް ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) އިން ބުނެފިއެވެ.\nނޭޝަނަލް ފެޑަރޭޝަން އޮފް މޯލްޑިވިއަން އެމްޕްލޯޔާސް (އެންއެފްއެމްއީ) އިން އިމާރާތް ކުރުމުގެ ދާއިރާއާބެހޭ ގޮތުން މިއަދު ބޭއްވި ވެބިނާގައި ވާހަކަދައްކަވަމުން އެޗްޑީސީގެ މެނޭޖިން ޑިރެކްޓަރު ސުހައިލް އަހުމަދު ވިދާޅުވީ، މި މަސް ނިމުމުގެ ކުރިން ހުޅުމާލޭ ފޭސް ދޭއްގެ ބޮޑެތި ޕްރޮޖެކްޓްތައް އިއުލާން ކުރާނެ ކަމަށާއި އެ ޕްރޮޖެކްޓްތަކުގެ ތެރޭގައި ސިވިލް މަސައްކަތްތަކާއި، އިމާރާތް ކުރުމުގެ މަސައްކަތްތައް ހިމެނޭ ކަމަށެވެ.\nސިވިލް މަސައްކަތްތަކުގެ ތެރޭގައި، ޓޫރިޒަމް ޒޯން ވަކިކުރުމާއި ވަކި ހާބަރެއް ގާއިމުކުރުން ފަދަ ޕްރޮޖެކްޓްތައް ހިމެނޭ ކަމަށް ސުހައިލް ވިދާޅުވިއެވެ. އޭގެ އިތުރުން ސިވިލް މަސައްކަތްތައް އަންނަ ހަފުތާގެ ތެރޭގައި އިއުލާނުކުރެވިގެންދާނެ ކަމަށްވެސް އޭނާ ވިދާޅުވިއެވެ.\nއޭގެ އިތުރުން މި އަހަރު ހުޅުމާލެ އިން އަމިއްލަ ފަރާތް ތަކަށް ބިން ވިއްކާނެ ކަމަށް ވެސް ވިދާޅުވިއެވެ. ހުޅުމާލެ ދެވަނަ ފިޔަވަހިން ބިން ވިއްކާފައި ވަނީ 2017 ވަނަ އަހަރު އެވެ. އެ ފަހަރު ވިއްކީ 101،954.33 އަކަފޫޓުގެ ބިމެވެ. އެފަހަރު ބިން ވިއްކީ އަތިރިމައްޗަށްވާ ގޮތަށާއި އަތިރިމައްޗާ ކައިރިންނެވެ. އެ ފަހަރު 92 ބިމަކަށް 102 ފަރާތަކުން ބިޑް ހުށަހެޅި އެވެ.\n2015ން ފެށިގެން ފިހާރައެއްގެ ކުލި ނުދައްކާތީ 13 މިލިއަން ހޯދަން އެމްޕީއެލް އިން ކޯޓަށް


ފޮރިން މިނިސްޓްރީއާ ހަވާލު ކުރި ހުރިހާ ވައުދެއް ފުއްދިއްޖެ: މިނިސްޓަރ ޝާހިދު | Jazeera\tފޮރިން މިނިސްޓްރީއާ ހަވާލު ކުރި ހުރިހާ ވައުދެއް ފުއްދިއްޖެ: މިނިސްޓަރ ޝާހިދު - Jazeera\nފޮރިން މިނިސްޓްރީއާ ހަވާލު ކުރި ހުރިހާ ވައުދެއް ފުއްދިއްޖެ: މިނިސްޓަރ ޝާހިދު\nމޫސާ ހުސެއިން December 13, 2018 71 views0\nރައީސް އިބްރާހިމް މުހައްމަދު ސޯލިހުގެ ފުރަތަމަ ސަތޭކަ ދުވަހުގެ ތެރޭގައި ފުއްދުމަށް ވައުދުވެ ވަޑައިގެންނެވި ވައުދުތަކުގެ ތެރެއިން ފޮރިން މިނިސްޓްރީގެ ދަށުން ފުއްދަންޖެހުނު ހުރިހާ ވައުދެއް ފުއްދާފައިވާ ކަމަށް ފޮރިން މިނިސްޓަރު އަބްދުﷲ ޝާހިދު ވިދާޅުވެއްޖެ އެވެ.\nފޮރިން މިނިސްޓަރު އަބްދުﷲ ޝާހިދު މިއަދު ކުރެއްވި ޓްވީޓެއްގައި ވިދާޅުވީ ފުރަތަމަ ސަތޭކަ ދުވަހުގެ ވައުދުތަކުގެ ތެރެއިން ފޮރިން މިނިސްޓްރީއާ ހަވާާލުކޮށްފައިވާ ހުރިހާ މަސައްކަތެއް ނިންމާފައިވާ ކަން ފަހުރުވެރިކަމާއެކު އިއުލާން ކުރާ ކަމަށެވެ.\nފޮރިން މިނިސްޓްރީއާ ހަވާލުކޮށްފައި ވަނީ ދެ ވައުދެއް ފުއްދުމަށެވެ. އެއީ އދ. ގެ ވޯކިން ގްރޫޕްތަކުގައި ހުރި މައްސަލަތައް އަވަސް ކުރުމަށް އެމިނިސްޓްރީން ބާރު އެޅުމާއި، ކޮމަންވެލްތްގައި ދިވެހިރާއްޖެ އަލުން ބައިވެރިވުމަށް ހުށަހެޅުމެވެ.\nމިދެވައުދުވެސް ފޮރިން މިނިސްޓްރީން ވަނީ ފުއްދައިފައެވެ.


PC ge aa hairstyle kamudheytha? – Iru\nޝާޝާ· 18 ސެޕްޓެމްބަރު 2020\nގިނަ ބައެއްގެ ފެވަރިޓް ބަތަލާ ޕްރިޔަންކާ ޗޯޕްރާ (ޕީސީ) އަކީ އަބަދުވެސް ވަރަށް ސްޓައިލިޝް ތަރިއެކެވެ. އެގޮތުން ދޭތެރެދޭތެރެއިން އިސްތަށިގަނޑަށް ބަދަލު ގެނައުމަކީ ޕްރިޔަންކާ ކުރާ ކަމެކެވެ.\nއެއާއެކު މިފަހަރުވެސް ޕްރިޔަންކާ ވަނީ އޭނާގެ އިސްތަށިގަނޑަށް އާ ބަދަލެއް ގެނެސްފައެވެ. ކޮވިޑް-19 ގެ ސަބަބުން ފިރިމީހާ ނިކް ޖޯނަސް އާއެކު ގޭގައި ކަރަންޓީނުވެގެން އިނދެ ޕްރިޔަންކާ މިފަހަރު ދައްކައިލި ހެއާސްޓައިލަކީ މިހާރު ވަރަށް ގަދަޔަށް ޓްރެންޑްވަމުން އަންނަ ސްޓައިލެއްވެސް މެއެވެ.\nމީގެ5ދުވަސްކުރިން ޕްރިޔަންކާ އޭނާގެ އިންސްޓަގްރާމް މެދުވެރިކޮށް ފޭނުންނަށް ދައްކައިލި އާ ހެއާސްޓައިލުން ފެންނަނީ ކޮނޑަށްވުރެ ކުޑަކޮށް ތިރިއަށް އިސްތަށިގަނޑު ކޮށާލައި، ނިތްމަތި ވެސް ކޮށާލައި ބޭންގްސް ލައިފައި ވާތަނެވެ. އެއާއެކު ޕީސީ ފޭނުން އަންނަނީ މި އާ “ލުކަށް” ތައުރީފް ކުރަމުންނެވެ. އޭގެތެރެއިން ބައެއް މީހުން ބުނީ ޕްރިޔަންކާ މިހާރު އުމުރަށްވުރެ ޅަ ވައްތަރު ޖަހާ ކަމަށެވެ.\nއުމުރުން 38 އަހަރުގެ ބަތަލާ ފަހަކަށް އައިސް ފެންނަނީ ހޮލީވުޑްގެ ފިލްމުތަކުންނެވެ. އެމެރިކާގައި ދިރިއުޅެމުން އަންނަ ޕްރިޔަންކާ ދޭތެރެދޭތެރެއިން އިންޑިއާއަށް ވެސް ޒިޔާރަތް ކުރެއެވެ. ނަމަވެސް ކައިވެންޏަށްފަހު ޕްރިޔަންކާ ބޮލީވުޑުން ފެނުން ވަނީ ކުރިއަށްވުރެ މަދުވެފައެވެ.


Hithaanee festival ge jaaga ithuru koffi | Mihaaru\nހިތާނީ ފެސްޓިވަލްގައި ހިތާނުކުރި ކުއްޖެއްގެ ހާލު ރައީސް ޔާމީން ބައްލަވާލައްވަނީ: މިއަހަރުގެ ޖާގަ އިތުރުކުރީ ގިނަ ބައެއްގެ އެދުމުގެ މަތިން ކަމަށް ސަދަގާތު ފައުންޑޭޝަނުން ބުނޭ --ފޮޓޯ/މިހާރު\nސަދަގާތު ފައުންޑޭޝަންގެ ހިތާނީ ފެސްޓިވަލްގެ ޖާގަ އިތުރުކޮށްފި\n18 ނޮވެމްބަރ 2017 - 14:316comments\nރައީސް އަބްދުﷲ ޔާމީންގެ އަނބިކަނބަލުން ފާތިމަތު އިބްރާހިމްގެ ފަރާތުން ކުރިއަށް ގެންދަވާ ހިތާނީ ފެސްޓިވަލްގެ ޖާގަ އިތުރުކޮށްފި އެވެ.\nފަސްޓް ލޭޑީ ހިންގަވާ ސަދަގާތު ފައުންޑޭޝަނުން ކޮންމެ އަހަރަކު ކުރިއަށް ގެންދާ ހިތާނީ ފެސްޓިވަލްގައި މިއަހަރު ކުރިން ނިންމާފައި އޮތީ 140 ކުދިން ހިތާނުކުރާ ގޮތަށް ކަމަށްވިޔަސް މިހާރު ވަނީ 500 އަށް ޖާގަ އިތުރުކޮށްފަ އެވެ. ޖާގަ އިތުރުކޮށް، ރޭ ދޫކުރަން ފެށި ފޯމްތައް ވެސް މިހާރު ވަނީ ހުސްވެފަ އެވެ.\nސަދަގާތު ފައުންޑޭޝަންގެ ފަރާތުން، އިބްރާހިމް މުއާޒް އަލީ ވިދާޅުވީ ހިތާނުކުރާ ކުދިންގެ އަދަދު އިތުރުކުރީ ގިނަ ބައެއްގެ އެދުމުގެ މަތިން ކަމަށެވެ. ރޭ ދޫކުރި ފޯމްތައް ހުށަހެޅުމުގެ ފުރުސަތު މިމަހުގެ 22 ވަނަ ދުވަހާ ހަމައަށް އޮންނާނެ ކަމަށް މުއާޒް ވިދާޅުވި އެވެ.\nމުއާޒް ވިދާޅުވި ގޮތުގައި ޖާގަ އިތުރުކުރުމުން، ހިތާނުކުރާ ކުދިން ބޭތިއްބުމަށް އެހެން ސަރަހައްދެއް ހަމަޖެއްސުމުގެ މަސައްކަތް ވެސް އަންނަނީ ކުރަމުންނެވެ. ޖާގަ އިތުރުކުރުމުގެ ކުރިން ފެސްޓިވަލް ފުރަތަމަ ބާއްވަން ހަމަޖެއްސީ ހުޅުމާލޭ ރެހެންދި ސްކޫލްގަ އެވެ.\nއަންނަ މަހުގެ 15 ވަނަ ދުވަހުން ފެށިގެން ހަފުތާއެއްހާ ދުވަހުގެ މުއްދަތަށް ކުރިއަށް ގެންދާ އެ ފެސްޓިވަލްގައި ކުދިން ބެލެހެއްޓުމާއި ޑޮކްޓަރަށް ދެއްކުމާއި ބޭނުންވާ ވަސީލަތްތައް ވެސް ފޯރުކޮށް ދޭނީ ސަދަގާތު ފައުންޑޭޝަނުންނެވެ.\nއިތުރު ލިޔުންތައް ކުޑަކުދިން ހުޅުމާލެ ކުރީގެ ފަސްޓް ލޭޑީ ފާތުމަތު އިބްރާހީމް ސޮދަގާތު ފައުންޑޭޝަން


Ayaa ge mi landah ethah baeh ge thaureef! - vNews.mv\nއީގަލްސް ކޮޅަށް ލަނޑު ޖެހުމަށްފަހު އަޔާ އުފާފާޅުކުރަނީ- ފޮޓޯ:- އެފްއޭއެމް\nއަޔާގެ މި ލަނޑަށް އެތައް ބައެއްގެ ތަޢުރީފު!\nއައްފާން މުހައްމަދު 31 March 2021, 16:13\nދިރާގު ދިވެހި ޕްރިމިއަރ ލީގުގައި ހޯމަ ދުވަހުގެރޭ ޑަ ގްރާންޑޭ އާއި އީގަލްސްގެ ކުރިމަތިލުން އެއްވަރުވިއިރު، މެޗުގައި ޑަ ގްރާންޑޭގެ އުންމީދީ ފޯވާޑް، އަޔާޒް އަހްމަދު (އަޔާ) ކާމިޔާބުކޮށްދިން ހިތްގައިމު ލަނޑަށް ގިނަ ބައެއްގެ ތަޢުރީފު ލިބިއްޖެއެވެ.\nފުޓްސަލް އިން ވިދާލި އަޔާގެ މިލަނޑަކީ އީގަލްސްގެ ބިދޭސީ ފޯވާޑް، ކޮރްމިޝިން ވްލަޑިސްލާޗް މެޗުގެ 57 ވަނަ މިނެޓުގައި ކާމިޔާބުކޮށްދިން ލަނޑާއެކު އެޓީމު މޮޅުވާން ދަނިކޮށް ޑަ ގްރާންޑޭއަށް މެޗު އެއްވަރުކޮށްދީ ޕޮއިންޓެއް ހޯދައިދިން ލަނޑެކެވެ.\nއަޔާގެ މިލަނޑަކީ ލީގުގައި މިހާތަނަށް އޭނާ ކާމިޔާބުކޮށްފައިވާ ގޯލްތަކަށް ބަލާއިރު އޭނާގެ ސިގްނޭޗާ ސްޓައިލްގެ ގޯލެއް ކަމަށް މެޗުގެ ކޮމެންޓޭޓަރުވެސް ވަނީ ފާހަގަކޮށްފައެވެ. އަޔާ މިލަނޑު ޖަހާފައިވަނީ އީގަލްސްގެ ދެކުޅުންތެެރިން ކައިރިން ވަރަށް ރީތިކޮށް ނައްޓާލުމަށްފަހުގައި އިތުރު ޑިފެންޑަރަކު ހުރަސް އަޅަން މަސައްކަތްކުރަނިކޮށް، ޑީ އޭރިއާގެވެސް ބޭރުން ދުރުދުރުން ފޮނުވާލި ބާރު ހަމަލާއެއް ގޯލުގެ ކަނަށް އަމާޒުކޮށްލައިގެންނެވެ. އަޔާގެ ހަމަލާ ދިފާއުކުރުމަށް އީގަލްސްގެ ކީޕަރު މަސައްކަތް ވަރަށް ރަނގަޅަށް މަސައްކަތްކުރިނަމަވެސް އަޔާ ބޯޅަ ފޮނުވާލި ބާރުމިނުގެ ސަބަބުން ކީޕަރަށް ބޯޅަ އަތުވާގޮތް ވަނީ ނުވެފައެވެ.\nއަޔާ ވަނީ މިމެޗުގެ މޮޅު ކުޅުންތެރިޔާގެ މަގާމުވެސް ހޯދާފައެވެ.\nއަޔާ ގިނަ ބައެއްގެ ލޮލުގައި އަޅައިގަތީ ފުޓްސަލްގެ އެކި މުބާރާތްތަކުގައި އޭނާ ދައްކަމުންދާ ތަފާތު މޮޅު ކުޅުމުގެ ސަބަބުންނެވެ. އެގޮތުން އޭނާ ކުޅޭ ގިނަ މުބާރާތްތަކެއްގެ ޓޮޕް ސްކޯރާގެ މަގާމާއި، އެންމެ މޮޅު ކުޅުންތެރިޔާގެ މަގާމުވެސް ގިނަ ފަހަރަށް ހޯދަނީ އަޔާއެވެ. އަޔާ އަކީ މިވަގުތު ރާއްޖޭގައި ފުޓްސަލްގެ "ކިންގް" ގެ ލިސްޓުގައި ހިމެނޭ އުންމީދީ ކެރިއަރެއް އޮތް ޒުވާން ކުޅުންތެރިއެކެވެ.\nދަ ގްރާންޑޭ ސްޕޯޓްސް ކްލަބު ދިވެހި ޕްރިމިއާ ލީގު ކުޅިވަރު


Magah kuni alhaigen Mahloof 100 Rf. in joorimana kohfi\nމަގަށް ކުނި އަޅައިގެން 100 ރުފިޔާއިން މަހުލޫފް ޖޫރިމަނާކޮށްފި\nއީވާ އަދި މަހުޅުފް މަގު މައްޗަށް ކުނި އަޅަނީ --\nރައީސް އަބްދުﷲ ޔާމީންގެ ގެކޮޅު، ގ. ދޫވެހީގެ ކުރިމައްޗައް ޑޮލަރު ތަކެއް ގޮތަށް ޗާޕްކޮށްފައި ހުރި ކަރުދާސްތަކެއް އެޅި މައްސަލާގައި ރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެންބަރު އަހުމަދު މަހްލޫފް 100ރ. އިން ޖޫރިމަނާކޮށްފި އެވެ.\nމަހުލޫފް ޖޫރިމަނާކުރީ އެންވައިރަންމަންޓް ޕްރޮޓެކްޝަން އެޖެންސީ (އީޕީއޭ) އިންނެވެ.\nޖޫރިމަނާކުރިކަން އަންގާ މަހުލޫފަށް އީޕީއޭއިން ފޮނުވި ސިޓީގައި ބުނެފައިވަނީ، އީޕީއޭއަށް ހާޒިރުވުމަށް މަހުލޫފަށް ދިން ހަތް ދުވަހުގެ ތެރޭގައި ހާޒިރުވެފައިނުވުން ގާނޫނުގައިވާ ގޮތުގެ މަތިން 100ރ. އިން ޖޫރިމަނާކުރާ ކަމަށެވެ. ހަތް ދުވަސް ތެރޭގައި ޖޫރިމަނާގެ ފައިސާ ދެއްކުމަށް ވެސް އީޕީއޭއިން މަހުލޫފަށް ވަނީ އަންގާފަ އެވެ. ކުނި މެނޭޖް ކުރުމާބެހޭ ގާވާއިދުގައިވާ ގޮތުން މަގު މައްޗަށް ކުނި އަޅައިފިނަމަ އޭގެ އަދަބަކީ ފަސް ރުފިޔާ އާއި 500ރ. ދެމެދުން ޖޫރިމަނާ ކުރުމެވެ.\nމަހުލޫފާއި ގަލޮޅު އުތުރު ދާއިރާގެ މެންބަރު އީވާ އަބްދުﷲ، ރައީސް ޔާމީން ދިރިއުޅުއްވާ ގެކޮޅު ކުރިމައްޗައް އުކާފައިވަނީ ރައީސް އަބްދުﷲ ޔާމީންގެ ފޮޓޯއަކާ އެކު ޑޮލަރު ގޮތަށް ޗާޕްކޮށްފައިވާ ކަރުދާސްތަކެކެވެ.\nމި މައްސަލާގައި އީވާ އާއި މަހުލޫފް ފުލުހުންގެ އިދާރާއަށް ވެސް ހާޒިރުކޮށްފައިވެ އެވެ. އެ ދެ މެންބަރުން ފުލުހުންގެ އިދާރާގައި ތިއްބެވީ ހަނެވެ. މި މައްސަލާގައި އީވާއަށް އަދި އެއްވެސް ފިޔަވަޅެއް އަޅާފައެއް ނުވެ އެވެ.\nއިންތިހާބުގައި މަހުލޫފަށް ވާދަކުރެވޭނެ ކަމަށް ނިންމައިފި\nމަހުލޫފުގެ މައްސަލަ އަލުން ބަލަނީ\nއީސީ ނިންމުމުންވެސް މަހުލޫފަށް ފުރުސަތެއް ނުދިން\n"މަހުލޫފްގެ މައްސަލައާ ސަރުކާރުން ނުބެހޭނެ"


Kaamiyaabu film "Vakin loabin" baiskoafah!\nކާމިޔާބު ފިލްމު "ވަކިން ލޯބިން" ބައިސްކޯފަށް!\nފިލްމު ބައިސްކޯފުން ބަލާލަން ލިބޭނެ ކަން މޮގާ ވެސް ވަނީ އަންގާފަ\nވަކިން ލޯބިންގެ އިތުރުން ފަހުގެ ގިނަ ދިވެހި ފިލްމު އެ އެޕުން މިހާރު ލިބޭނެ\nކ. މާލެ | 19 އޮކްޓޯބަރ 2019 | ހޮނިހިރު 16:00 | 2,997\nވަކިން ލޯބިންގެ ޕޯސްޓަރެއް - ފޭސްބުކް\nޑާކްރެއިން އެންޓަޓެއިންމެންޓުން 2018 ވަނަ އަހަރު ރިލީޒްކުރި ލޯބީގެ ފިލްމު "ވަކިން ލޯބިން" ބައިސްކޯފު އެޕުގައި ސްޓްރީމްކުރަން ފަށައިފިއެވެ.\nއެ ފިލްމުގެ ޕްރޮޑިއުސަރު މުހައްމަދު އަލީ (މޮގާ) އޭނާގެ ފޭސްބުކް ޕޯސްޓެއްގައި ވަނީ ފިލްމު ބައިސްކޯފުން ބަލާލެވޭނެކަން އިއުލާންކޮށްފައެވެ.\nބައިސްކޯފަކީ ދިވެހި ރާއްޖޭގެ މުނިފޫހުފިލުވުމުގެ ދާއިރާއަށް އައި ބޮޑު އިންގިލާބެއް ކަމަށް ގިނަ ބަޔަކު ގަބޫލުކުރާއިރު އެ އެޕުން ދިވެހި ފިލްމް، ދިވެހި ލަވަ، އަދި ތަފާތު ޓީވީ ޝޯތައް ވެސް ބަލާލެވޭނެއެވެ. އޭގެ އިތުރުން ކުޑަ ކުދިންގެ ޕްރްގްރާމުތަކާއި މަދަހަ އަދި އޯޑިއޯ ލަވަ ވެސް ބައިސްކޯފުގައި ހުރެއެވެ.\n"ވަކިން ލޯބިން" އަކީ މާލޭގެ އިތުރުން އަތޮޅުތެރޭގައި ވެސް ފިލްމުގެ ގިނަ ޝޯވތަކެއް ދެއްކި ފިލްމެކެވެ. އަދި ބެލުންތެރިންގެ ފަރާތުން "ވަކިން ލޯބިން" އަށް ބޮޑު ތަރުހީބެއް ލިބުން އިރު އެ ފިލްމުގައި ފެނިގެންދިޔަ ތަރިންގެ އެކްޓިން ވެސް ގިނަ ބަޔަކަށް ކަމުދިޔައެވެ.\nއައިޝަތު ފުއާދުގެ ސްކްރީންޕްލޭ އަކަށް އަލީ ޝިފާއު (ޗިއްޕެ) ޑައިރެކްޓްކުރި އެ ފިލްމުގެ ލީޑު ރޯލުން ފެނިގެންދިޔައީ ޖުމައްޔިލް ނިމާލް އަދި މަރިޔަމް މަޖުދާ އެވެ. އަދި ފިލްމުގެ މުހިއްމު ރޯލަކުން ނުޒުހަތު ޝުއައިބް ފެނިގެންދިޔައެވެ.\n"ވަކިން ލޯބިން" ގެ އިތުރުން ޑައިރެކްޓަރު އަބްދުﷲ މުއާޒުގެ "ލީނާ" އަދި ނިއުމާ މުހައްމަދުގެ "ނިވައިރޯޅި" ފަދަ ފަހުގެ ފިލްމުތައް ބައިސްކޯފުން މިހާރު ބަލާލެވޭނެއެވެ. މި މަހުގެ 25 ވަނަ ދުވަހު އަމްޖަދު އިބްރާހީމްގެ "ރޭވުމުން" ވެސް ސްޓްރީމް ކުރުމަށް ވަނީ ނިންމާފައެވެ.


ހޮސްޕިޓަލްތަކުންނާއި، ޞިއްޙީ މަރުކަޒުތަކުން ދޭ ޚިދްމަތްތަކަށް ރައްޔިތުންގެ އަތުން ފައިސާ ނުނަންގަވާނެ-ރައީސް | Landhooinfo\nހޮސްޕިޓަލްތަކުންނާއި، ޞިއްޙީ މަރުކަޒުތަކުން ދޭ ޚިދްމަތްތަކަށް ރައްޔިތުންގެ އަތުން ފައިސާ ނުނަންގަވާނެ-ރައީސް\nކަނޑާލި އާސަންދައިގެ ޚިދުމަތް ކުރިއެކޭވެސް އެއްގޮތަށް ދޭން ނިންމައިފި\nސަރުކާރުގެ ހޮސްޕިޓަލްތަކުންނާއި، ރީޖަނަލް ހޮސްޕިޓަލްތަކުންނާއި، ޞިއްޙީ މަރުކަޒުތަކުން ދޭ ޚިދްމަތްތަކަށް ރައްޔިތުންގެ އަތުން ފައިސާ ނުނަންގަވާނެ ކަމުގައި ރައީސުލްޖުމްހޫރިއްޔާ ޑޮކްޓަރ މުޙަންމަދު ވަޙީދު ވިދާޅުވެއްޖެއެވެ.\nރައީސުލްޖުމްހޫރިއްޔާ މިހެން ވިދާޅުވީ، އެމަނިކުފާނު ކޮޅުމަޑުލަށް މިހާރު ކުރައްވަމުން ގެންދަވާ ދަތުރުފުޅުގައި މިއަދު ހެނދުނު އެއަތޮޅު ހިރިލަންދުއަށް ވަޑައިގެން، އެރަށު ރައްޔިތުންނާ ބައްދަލުކުރައްވައި އާސަންދައިގެ ނިޒާމުގެ މައްޗަށް ބައްލަވާލައްވައި ވާހަކަފުޅު ދައްކަވަމުންނެވެ.\nއެޕްރޮގްރާމުގެ ތެރެއިން ނުސީދާ ގޮތެއްގައި ބަޔަކު ފައިސާތަކެއް ނަގަމުން އެބަދާ ކަމަށާއި، މިކަން ކޮންޓްރޯލް ނުކުރައްވައި، ރައްޔިތުންނަށް ދެއްވަންޖެހޭ ޞިއްޙީ ޚިދްމަތް ރަނގަޅަކަށް ނުދެއްވޭނެ ކަމަށް ރައީސުލްޖުމްހޫރިއްޔާ ވިދާޅުވިއެވެ. އަދި އާސަންދަ ޕްރޮގްރާމް އަލުން އިންތިޒާމް ކުރައްވައި މިހެން ހުރި ކަންކަން ރަނގަޅު ކުރައްވާނެ ކަމުގައިވެސް ރައިސުލްޖުމްހޫރިއްޔާ ވިދާޅުވިއެވެ. ރައީސުލްޖުމްހޫރިއްޔާގެ ވާހަކަފުޅުގައި، ހިރިލަންދުއަކީ، މަސްވެރިރަށެއްކަން ފާހަގަކުރައްވަމުން، ރަށުގެ މަސްވެރިންނަށް ދިމާވެފައިވާ އެއްދައްޗަކީ، ހިރިލަންދޫގެ ބަނދަރުގެ މައްސަލަ ކަމަށާއި، ރަށުގެ ބަނދަރުގެ މަސައްކަތް އަވަހަށް ފެށުމަށް ވެދެއްވެން އޮތް އެހީތެރިކަމެއް ވެދެއްވާނެ ކަމުގައި ވިދާޅުވިއެވެ. އަދި މަހުގެ އަގު ރަނގަޅު ކުރެވޭތޯ މަސައްކަތް ކުރައްވާނެ ކަމަށާއި، އިރާދަކުރެއްވިއްޔާ ކުރިއަށް އޮތް ތާނގައި މަސްވެރިކަން މިހާރަށްވުރެ ރަނގަޅުވެގެންދާނެ ކަމަށް ޔަޤީން ކުރައްވާ ކަމުގައިވެސް ރައީސުލްޖުމްހޫރިއްޔާ ވިދާޅުވިއެވެ. އަދި ކުރިން ސަރުކާރުން ދެއްވަމުން ގެންދެވި އެކިއެކި ޢިނާޔަތްތައް ހުއްޓަވާނުލައްވައި ކުރިއަށް ގެންދަވާނެ ކަމަށާއި، ދައުލަތުގެ ބަޖެޓަށް ލުއިކަމެއް ލިބޭތޯ ފަށްޓަވާފައިވާ މަސައްކަތުން، އަދި ބަޖެޓުން ބޭކާރުވެގެންދާބައި ސަލާމަތްކޮށްގެން އިރާދަކުރެއްވިއްޔާ ކުރިއަށް އޮތް ކުޑަދުވަސްކޮޅެއްގެ ތެރޭގައި މަސްވެރިންގެ ސަބްސިޑީ ދެވޭނެ ގޮތެއް ހައްދަވައިދެއްވާނެ ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nއާސަންދަ އޮފީހެއް އަވައްޓެރި ޝްރީލަންކާގައި ހުޅުވައިފި.\nދިވެހި ރައްޔިތުންނަށް ސަރުކާރުން ދެއްވަމުން ގެންދަވާ ހުސްނުވާ އާސަންދައިގެ ޚިދުމަތް އިތުރަށް ފުޅާކުރުމުގެ ގޮތުން ޝްރީލަންކާގައި އާސަންދަ ލިބޭ އޮފީހެއް …


ހުޅުމާލެ އަނެއްކާވެސް ދަތުރު ދާ މަންޒިލަކަށް! - Dhivehi Post\nއާޓިކަލް ޕޯސްޓްކުރީ ދިވެހި ޕޯސްޓް 10 މަސް ކުރިން غشت 23, 2019 04560\nހުދުކަން ގަދަ ރީތި ދޮންވެލިގަނޑުގައި އައިޝަތު އަލީ އާއި އޭނާގެ އާއިލާ ބައެއް މެމްބަރުން ތިބީ ހަވީރުގެ ސައި ބޯށެވެ. ކަމުން ދިޔައީ ގޭގައި ތައްޔާރުކުރި ހެދިކާ އެވެ. ކައިރީގައި އޭނާގެ ކޮއްކޮމެން ކުޅެން ތިއްބެވެ. އަނެއް ބަޔަކު ކުރިމަތިން ފެންނަ ސާފު، ރީތި މޫދުގަ އެވެ. އެކަމަކު މިއީ އެއްގޮތަކަށް ވެސް އަތޮޅުތެރޭ ރަށެއްގެ މަންޒަރެއް ނޫނެވެ. ކާރުބާރޫބޮޑު މާލޭގެ ހަވަނަ އަވަށް، ހުޅުމާލެ އެވެ.\nއެއްވެސް ފިކުރެއް ނެތި، ކަޅި ޖަހައިގެން ބަލަން ތިބޭނެ ބަޔުކު ނެތި، މިގޮތަށް އާއިލާތަކުން ހުޅުމާލޭ އިރުމަތީ ފަރާތުގެ ގޮނޑުދޮށް ބޭނުންކުރަން މި ފެށުނީ އަހަރުތަކަކަށް ފަހު އެވެ. މި ފަހުން އެތަން އޮތީ ކެފޭތަކުގެ އަތްދަށުގަ އެވެ. ގޮނޑި އާއި މޭޒުތަކުން ފުރިފަ އެވެ. ބޭނުން ގަޑިއެއްގައި މޫދަށް އެރި، އެހެން ބައެއްގެ އުނދަގޫ ނުވާނެ ގޮތަކަށް ވަގުތު ހޭދަކުރުމުގެ ފުރުސަތު އާއިލާތަކަށް އޮތީ ގެއްލިފަ އެވެ.\nނަމަވެސް އެޗުޑީސީން މިހާރު ވަނީ އެ ސަރަހައްދު ހުސްކޮށް އާންމުންނަށް ހުޅުވާލައިފަ އެވެ. ހުޅުމާލޭގެ އެންމެ ހިތްގައިމު ހިސާބުގަނޑުން މިހާރު ފެންނަނީ އާއިލާތައް އެކުގައި މޫދަށް އެރި، ބީޗުގައި ހަމަޖެހިލައިގެން ތިބޭ މަންޒަރެވެ.\n“އަދި ކިރިޔާ މިތަން ރަނގަޅަށް މި އޮތީ. ކިހާ ސަޅި. ކިހާ ރިލެކްސް. މިއީ މިތަން އޮންނަން ޖެހޭ ގޮތަކީ،” އައިޝާ ބުންޏެވެ.\nހުޅުމާލޭ މޫދުގައި އާންމުން އުފާކުރަނީ: މިހާރު މުޅި ސަރަހައްދު އޮތީ އާންމުންނަށް\nހުޅުމާލޭގެ އިރުމަތީ ފަރާތުގައި ދެ ކިލޯ މީޓަރެއްހާ ދިގު ގޮނޑުދޮށް އާންމުންގެ ހިތަކަށް ލިބުމުން އެތައް ބަޔަކު އުފާކުރެ އެވެ. ގޭގައި ކައްކައިގެން އާއިލާތަކާއި އެކުވެރިން ދަތުރު ދާން މިހާރު ބޭނުންކުރަނީ ހުޅުމާލެ އެވެ. ބަންދު ދުވަހެއް ނަމަ އެ ސަރަހައްދުން ޖާގައެއް ހޯދަން އުނދަގޫ ވަރަށް އާންމުން އެއްވެ އެވެ. މިދިޔަ އީދު ބަންދުގައި އެތައް ހާސް ބަޔަކު ވަގުތު ހޭދަކުރީ ހުޅުމާލޭ ބީޗު ސަރަހައްދުގަ އެވެ.\nއެކި ކުޅިވަރު ކުޅެވޭ ކަހަލަ ރީތި ދޮންވެލިގަނޑެއް އޮވެ އެވެ. ހެދިފައިވާ ބިޔަ ބޮޑު ގަސްތަކުގެ ސަބަބުން އަވިން ހިޔާވާނެ ޖާގަ ވެސް އެބަ އޮތެވެ. އެހެންކަމުން މިއީ ދަތުރު ދާނެ ރަށެއް ނެތި މާލޭގައި އުޅެމުން އަންނަ މީހުންނަށް ވެސް ފުރުސަތެކެވެ.\nހުޅުމާލޭ އެ ސަރަހައްދުގައި މަޑުކޮށްލައިގެން ހުސެއިން ހަމީދު ހުރީ، ހަގީގަތުގައި ވެސް ހިތްގައިމު މަންޒަރުން އުފާ ހޯދާށެވެ. އޮފީސް ނިންމާލުމަށް ފަހު ވަރަށް ގިނައިން އޭނާ ބީޗު ސަރަހައްދުގައި މަޑުކޮށްލަ އެވެ.\n“އަހަންނަށް ކުޑަ ބަނޑޮހަށް ވުރެ ވެސް ރަނގަޅު މި ގޮތް. ކުޑަ ބަނޑޮހަށް މިޖެހެނީ ފުރައިގެން ދާން. ހުޅުމާލެ ވީމާ މާލޭގައި އުޅޭ ފެމިލީތަކުން ކާރުގައި އަންނަންވީ. ނޫނީ ސައިކަލްގައި،” ކުރިން މާލޭގެ ރައްޔިތުން އާންމުކޮށް ދަތުރު ދާން ބޭނުންކުރި ކުޑަ ބަނޑޮހާއި ހުޅުމާލެއާ ހުރި ތަފާތާ ބެހޭ ގޮތުން ހަމީދު ބުންޏެވެ.\n“މިތާ އުޅެލާފައި އަނެއްކާ ފަސޭހައިން ދާންވީ. ކޮންމެހެން ނުޖެހޭ ބޮޑު ދަތުރެއް ހަދައިގެން ފަތިހުފަތިހާ ހޭލައިގެން އުޅޭކަށް.”\nކެފޭތަކުގެ ގޮނޑި އާއި މޭޒުތައް ނެގުމުން ހުޅުމާލެ އިރުމަތީ ފަރާތް ހުސްވެފައި\nހުޅުމާލޭ ގޮނޑުދޮށް ސަރަހައްދުގައި ކެފޭތައް ހިންގިއިރު އެތަނުގައި އޮންނަނީ ކެއުމާއި ކޮފީ ބުއިމާޢި ދުންފަތުގެ އިސްތިއުމާލްކުރުމުގެ އާދަ އެވެ. ނަމަވެސް އެތަން ހުސްކޮށް، އާންމުންނަށް ހުޅުވާލުމުން ކަމެއް “މިސްވެގެން” ބަޔަކު އުޅޭ މަންޒަރެއް ނުފެނެ އެވެ.\n“މިހާރު މާ ޕްރައިވަސީ އެބަ އޮތް. ކުރިންވިއްޔާ ކޮފީ ބޯން މީހުން ފުރިފައި. ދަރިން ގޮވައިގެން ދާއިރު ވެސް ސިނގިރޭޓް ބޮއެ ހަދާ. މިހާރު މާ ޕްރައިވަސީ ލިބޭ،” ހުޅުމާލޭގައި ދިރިއުޅޭ ސިނާ އިބްރާހިމް ބުންޏެވެ.\nދަތުރު ދާން ހާއްސަކޮށް ތަރައްގީކުރަނީ\nހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ)ގެ މެނޭޖިން ޑިރެކްޓަރު ސުހައިލް އަހުމަދު ވިދާޅުވި ގޮތުގައި ހުޅުމާލޭގެ ދެވަނަ ފިޔަވަހީގައި ހިއްކާފައިވާ ސަރަހައްދުގައި ފެން ހޮޅި ވަޅުލުމުގެ މަޝްރޫއު ނިންމުމަށް ފަހު ހުޅުމާލޭ ގޮނޑުދޮށް ސަރަހައްދު ތަރައްގީކުރާނެ އެވެ. އެ ތަރައްގީ އަންނާނީ އާންމުން ދަތުރު ގޮސް ތިބުމަށް ހާއްސަކޮށްގެން ކަމަށް އޭނާ ވިދާޅުވި އެވެ.\nހުޅުމާލޭ ދެކުނު ކޮޅުގައި ހުރި އެމްޑަބްލިޔުއެސްސީގެ މައި މަރުކަޒުން، ހުޅުމާލޭ ދެވަނަ ފިޔަވައްސަށް ނަރުދަމާ އާއި ފެން ހޮޅީގެ ގުޅުން، ހުޅުމާލޭ ދެ ވަނަ ފިޔަވައްސާ ގުޅާލަނީ އިރުމަތީ ފަރާތު ބީޗު ސަރަހައްދުން ގެންގޮސްގެންނެވެ. އެކަމަށް އަށް މަސް ދުވަސްވަރު ނަގާނެ ކަމަށް، އެޗުޑީސީން ލަފާކުރެ އެވެ.\nއޭގެ ފަހުން ދެން އޮންނާނީ ބީޗު ސަރަހައްދަށް އާ ތަރައްގީއެއް ގެނައުމުގެ މަސައްކަތެވެ.\n“ކޭމްޕް ސްޓައިލަށް އެ ސަރަހައްދު ހަދާނީ. ބެންޗްތައް ޖަހާފައި އާންމުންނަށް ހުޅުވާލާފައި ބާއްވާ ގޮތަށް. އަމިއްލައަށް ތަކެތި ގެނެސް ކައި ހެދޭ ގޮތަށް،” ސުހައިލް ވިދާޅުވި އެވެ.\nއާންމުން ހުޅުމާލޭ މޫދު ބޭނުންކުރަނީ: ގިނަ ބަޔަކު ހުޅުމާލެއަށް މިހާރު ދަތުރު ދޭ\nއޭނާ ވިދާޅުވި ގޮތުގައި ކެފޭ/ ރެސްޓޯރެންޓް ހިންގާ މީހުންނާ ހަވާލުކޮށްގެން އެ ސަރަހައްދު ތަރައްގީ ކުރުމުގެ ވިސްނުމެއް މިހާރަކު ނެތެވެ. އެތަން ތަރައްގީ ކުރާނީ ސީދާ އެޗްޑީސީން ކަމަށް ވިދާޅުވި އެވެ.\n“ކެފޭތަކަށް އެ ސަރަހައްދު ދެނެއް ނުދޭނަން. އާންމުންނަށް ހުޅުވާލާފައި ބާއްވާނީ،” ސުހައިލް ވިދާޅުވި އެވެ.\nސާފުތާހިރުކަމަށް ސަމާލުކަން ދޭން ޖެހޭ\nހުޅުމާލޭ ގޮނޑުދޮށް ސަރަހައްދުން އެތައް ބަޔަކު އުފާ ހޯދަމުން އަންނައިރު މިވަގުތު އޮތީ އެންމެ ޝަކުވާއެކެވެ. ކުނީގެ މައްސަލަ އެވެ. ދަތުރު ގޮސް އުޅޭ ބައެއް މީހުން އެތަނަށް ކުނި އަޅަނީ އެވެ. ގަވައިދުން ސާފުނުކުރާތީ ކުނީގެ މައްސަލަ ދަނީ ބޮޑުވަމުންނެވެ.\nސުހައިލް ވިދާޅުވި ގޮތުގައި އެ މައްސަލަ ހައްލުކުރަން ޕްލޭންތަކެއް އަންނަނީ ހަދަމުންނެވެ. ކުރިއަށް އޮތް ތަނުގައި ބަޔަކާ ހަވާލުކޮށްގެން ނަމަވެސް ނުވަތަ އެ ކޯޕަރޭޝަނުން ބަލަހައްޓައިގެން ނަމަވެސް އެ މައްސަލަ ހައްލު ކުރާނެ ކަމަށް އޭނާ ވިދާޅުވި އެވެ.\nމީގައި އަމިއްލަ މީހާގެ ޒިންމާ ވެސް ބޮޑެވެ. ކުންޏަށް ވާ ކަހަލަ އެއްޗެހި ހިފައިގެން ދާ ނަމަ، އެ ނައްތާލާނެ ގޮތެއް ހޯދަން ޖެހޭނެ އެވެ. ގެއަށް އެ ކުނިތައް ގެންގޮސްގެން ނަމަވެސް، ނުވަތަ ޑަސްބިން ހުރި ތަނަކަށް ގޮސް އުކާލުމަކީ، ބީޗު ބޭނުންކުރާ މީހުންގެ ވެސް މަސްއޫލިއްޔަތެކެވެ.\nހުޅުމާލޭ ގޮނޑުދޮށުން އާންމުންނަށް މިހާރު އޮތީ އުފަލެވެ. އެއީ ތޮއްޖެހިފައިވާ މާލޭގެ ނުތަނަވަސް ދިރިއުޅުމުން ބޭރުވެލާނެ މަގެކެވެ. މިއީ ހުޅުމާލެ ބީޗު ސަރަހައްދު، ކެފޭ/ރެސްޓޯރެންޓްތަކުގެ އަތްދަށަށް ގެންދިއުމުގެ ކުރިން އެތައް ބަޔަކު އުޅުނު ގޮތެވެ. އޭރު ވެސް ބަންދު ދުވަސްތަކުގައި އެތައް ހާސް ބަޔަކު ހުޅުމާލެއަށް ދަތުރު ދެ އެވެ. އެ ފުރުސަތު އަނެއްކާވެސް މި އޮތީ ތަނަވަސްވެފަ އެވެ.\nސުޕްރީމް ކޯޓަށް އަންހެން ފަނޑިޔާރުން އައްޔަން ކުރަން ނިންމީ ފަތުވާ މަޖިލީހުގެ ނިންމުމާއި ދެކޮޅަށް\n“މަވަރެއް ނެތިގެން” އުޅޭ މީހުންވެސް އުޅޭ ދޯ އެވެ!\n25 އަހަރުގެ ތަޖުރިބާއާއެކު، އިބޫގެ ފިލާވަޅެއް: ރައްޔިތުންގެ ކައިރިއަށް ވަޑައިގަންނަވާ! ތެދު ބަހުން ވާހަކަދައްކަވާ!\nދިވެހި ޕޯސްޓް 1 އަހަރު ކުރިން مارس 9, 2019\n“އައްޑޫސިޓީ ގައި އަޅާ “ރައީސް ނަޝީދު ބުރިޖް”!\nދިވެހި ޕޯސްޓް 1 އަހަރު ކުރިން دجنبر 6, 2018\nވަރަށް ފަސޭހަ ދެކަމަކުން ސުވަރުގެ ޔަޤީންކޮށްލުމަށް إِن شَاءَ اللَّـهُ\nދިވެހި ޕޯސްޓް 1 އަހަރު ކުރިން دجنبر 23, 2018\nދިވެހި ޕޯސްޓް9މަސް ކުރިން شتنبر 19, 2019\n9 މަސް ކުރިން شتنبر 19, 2019 0\nދިވެހި ޕޯސްޓް9މަސް ކުރިން شتنبر 18, 2019\n9 މަސް ކުރިން شتنبر 18, 2019 0\nދިވެހި ޕޯސްޓް9މަސް ކުރިން شتنبر 14, 2019\n9 މަސް ކުރިން شتنبر 14, 2019 0


Areef police commissioner akah hamajahsavaifi\nއަރީފް ޕޮލިސް ކޮމިޝަނަރަކަށް ހަމަޖައްސަވައިފި\nއަރީފަށް މަގާމުގެ ފަތްކޮޅު ރައީސް މިއަދު ހަވާލު ކުރައްވަނީ. -- ފޮޓޯ: ރައީސް އޮފީސް\nފުލުހުންގެ އިދާރާ ހިންގުމަށް ހަވާލުކޮށްފައި ހުންނެވި، ޑީސީޕީ އަހުމަދު އަރީފު މިއަދު ޕޮލިސް ކޮމިޝަނަރު ކަމުގެ މަގާމަށް ރައީސް ހަމަޖައްސަވައިފި އެވެ. ރައީސް އޮފީހުން ދާދި ދެންމެއަކު އެކަން ވަނީ ކަށަވަރުކޮށްދެއްވައިފަ އެވެ.\nރައީސް އޮފީހުން ބުނީ ރައީސް މިއަދު ވަނީ އަރީފްއާ ބައްދަލު ކުރައްވައި މަގާމުގެ ފަތްކޮޅު އޭނާއަށް ދެއްވާފައި ކަމަށެވެ. މީގެ ކުރިން އެސިސްޓެންޓް ކޮމިޝަނަރަކަށް ހުންނެވި އަރީފު ޑެޕިއުޓީ ކޮމިޝަނަރަކަށް ޕްރޮމޯޓްކޮށް އޭނާއާ ފުލުހުންގެ ހިންގުން ހަވާލު ކުރީ ރައީސް އަވަހާރަކޮށްލަން ދިން ހަމަލާޔަށް ފަހު ފުލުހުންގެ ހިންގުމަށް ގެނައި ބޮޑެތި ބަދަލުތަކުގެ ތެރެއިންނެވެ.\nކޮމިޝަނަރަކަށް ހުންނެވި ހުސެން ވަހީދާއި އޭނާގެ ދަށުން މަސައްކަތް ކުރެއްވި ދެ ޑީސީޕީ އިން ކަމަށްވާ މުހައްމަދު ހަބީބު އަދި މުހައްމަދު ސޯދިގު ވަނީ އެ މަގާމުތަކުން ވަކިކޮށް ސިޔާސީ އެހެން މަގާމުތަކަކަށް ބަދަލުކޮށްފަ އެވެ. ރައީސް ވިދާޅުވީ އެބޭފުޅުން އެ މަގާމުތަކުން ވަކި ކުރީ ކުރީގެ ނައިބު ރައީސް އަހުމަދު އަދީބުގެ ނުބައި ނުފޫޒުތަކެއް ފުލުހުންގެ ތެރެއަށް ވަނުމަށް ފުރުސަތު ދެއްވާފައި ވާތީ ކަމަށެވެ. ހުސެން ވަހީދާއި ހަބީބު ބަދަލުކުރެއްވީ ހައުސިން މިނިސްޓްރީގެ ނައިބު ކަމަށެވެ. އަދި ސޯދިގު ބަދަލު ކުރެއްވީ ޖެންޑާ މިނިސްޓްރީގެ ނައިބު ކަމަށެވެ.\nމޯލްޑިވްސް ޕޮލިސް ސާވިސް ރައީސް އޮފީސް ރައީސް އަބްދުﷲ ޔާމީން\nޑްރަގްގެ ބޮޑުން ދޫކުރީ ކުރީ ސަރުކާރުން: ޝިފާ